text:
話說我都唔知點解會去多次東京.
本來一心想去關西,但朋友攞唔到假,所以我都諗住擱置今年o既旅行計劃.
但有日突然又俾我見CX做Promotion,去東京都係$1100,連稅都唔駛二千.
而且又神推鬼湧咁俾我見到橫演開咗拉麵博物館喎!
所以我又打多次電話俾朋友,結果佢話無問題.
就係咁,我又一次去東京旅行.
不過,今次係我第一次12月去旅行,出發之前都好驚會好凍.
Check過天氣話會係6 - 12度,咁6度嗰時應讓都係我瞓覺嗰陣嘞!
其實今次Book機票酒度都比較趕.
出發前兩個星期先見到Promotion.Book咗機票之後,嗱嗱聲搵酒店.
結果我喺EGL度Book酒店又唔太貴喎,仲要即時確認添!
其實可能今次有啲趕,所以好多嘢都準備得唔太好.
所以都發生咗好多烏龍嘢!
就算未出發已經有事發生喇!
試過張機票寫漏咗我朋友個Middle Name啦!
最驚險o既係我哋喺機場Check-In完,諗住出食個早餐,又一心諗住大把時間.
點知我哋過Last Call先發現自己未過關,即刻快到過關,又發現原來仲要搭無人駕駛列車.
未去到Gate位,啲空姐姐姐已經幫我哋做Boarding,結果要所有人都等等緊我哋,幾唔好意思呀!
我哋食早餐嗰時真係仲未識死o架! (不過之後仲發生件仲驚險o既事,容後再講!)
有驚無險咁上咗,優優閒閒咁睇咗兩電影,又平平安安咁過咗日本海關.
我哋就開始搵售票處.
但突然間有位姐姐問我哋去邊,話可以搭機場巴士.
um………其實我都知.
因為今次我哋唔住新宿而係住池袋.點解?因為未住過囉!
我亦都知道機場巴士可以直達酒店,咁我哋望過啲價錢見又唔係貴好多就決定搭機場巴士喇!
雖然話日本啲嘢好似喺311之後平咗,但港元同日Yen o既匯價就升咗好多.
幾年前7算,而家要10算呀,真係比以前咗好多錢呀!
今次我哋住嗰間酒店係池袋大都會酒店!
房間一流,服務都好OK!
相比上次住新宿Asuka真係差好遠!
喺酒店放低啲嘢就出發去玩喇!
因為12月,所以5點幾個天已經黑齊嘞!
首先去六本本o既Christmas Midtown
出發前俾我無意中搵到個介紹日本聖誕燈飾o既網站
聽聞六本木的那一個唔錯,所以就去睇下嘞!
始終都係12月,除咗日照時間比較短之外,一早一晚都係好凍o架
我同朋友雖然有心理準備,又有着褸,但都o雪o雪o雪呀!
另外我覺得日本o既聖誕氣氛無香港咁熱鬧,
亦可能因為佢哋啱啱先地震完,好多嘢都未recover度啦!
呢個燈飾真係幾靚o架!不過,當我返咗香港先知,原來今年沙田新城廣場都請咗佢哋嚟香港囉!
唉……早知係咁我就唔駛搭飛機去睇啦!
喺六本木睇完燈飾,我哋就返池袋食晚飯!
我哋去咗Sunshine City入面o既餃子博物館
本來我哋諗住每間都食啲,但去到其中一間!
個店員原來係中國留學生,知道我哋喺香港嚟,就請我哋食多一碟餃子!
就係咁,我哋就食唔到其他店o既餃子嘞!
不過,真係要好多謝嗰位哥哥嘞,令我哋食咗餐好便o既晚飯!
只係嗰感覺好似令人覺得我哋好寒酸啫!
雖然我同朋友都唔打算洗好多錢,但都無諗過食一餐咁平嗰囉!
食完餃子,我哋就去雪糕館度食雪糕嘞!
本來諗住喺Sunshine City行下,但可能因為係冬天,又可能要節能,又可能係經濟唔好啦
總之都只係大概八點半九點,嗰舖頭就已經閂哂門,我哋見無乜嘢行,咪返酒店樓下間Family Mart買啲嘢飲跟住就返酒店嘞


c: text/html

text:
Mex Wedding\金巴利街
2010年3月中又再開始搵衫, 都係TST區, Mxe Wedding 屬上樓鋪, 地方算大, 有兩個大試身位, sales 都幾nice, 可free try 兩件, 以1WG+2EG計, 屬中價錢, 冇份grade, 拖尾加錢500-800, 拖尾錢有啲海鮮價. 之前係比佢地件紅色中國look EG吸引去試, 果然OK 喎! 例牌試件WG, 冇上次係Berfx Wedding 果件咁鐘意, 但都算OK既, 可考慮! 個sales 好好, 仲比我試多左件.
Uniqxe Wedding\ 上環
其實真係冇諗過會過海租衫, 但係雜誌同blog 見佢地啲衫都幾靚同young, 於是試下. 兩個有鄉音既阿姐, 得一個試身室, 有啲困獸鬥feel, 因為兩位阿姐睇住我揭相簿, 好唔自然. 試左兩件WG, 有一件好有: 哇! 就係佢喇! 既感覺, 超like 件WG, 佢地仲話係個客訂造租的, 之後會因應個客要求改成心型胸, 更加符合我既要求. 而我係早過個客, 所以我會著先過佢添, 聽落我好似好抵咁~ 之後試EG 就完全唔啱style. 試完阿姐開始講價錢, 以1WG+2EG計, 完全比TST 果啲貴, 同埋佢地啲衫有分grading, 就靠掛係衫度個牌為準, 但我覺得哩個方法去辨認都唔係咁可信囉, 最後, 當然係走啦~
經過三次試衫之後, 同埋揀Pre wedding 衫既經驗, 已經知道自己啱啲咩, 著公主裙係最瘦, 大長今款最肥, 我自己就想著A-line 款. 期間一直搵資料, 最後約左去Chaxming Imxge 試衫.
下午2點準時到達, 當時冇客, 睇相揀衫, 招呼我地係嘉琪, 同我試衫係ada, 我揀左幾件粉紅色, 嘉琪問我backdrop 係咩色, 我就比左啲相佢睇, 等佢地可以比啲意見. 試左幾件粉紅色都好好, 之後佢地拎左件黃色新返既比我, 試出黎, 出奇地瘦, 好神奇呀, 再之後佢地拎左件中國式feel 既紅+金色公主裙, 今次到查爸話好like, 佢地又再拎件粉藍色A-line 出黎, 試左又係好靚呀~最後再試WG, 第一件我自己揀既, 第二件係佢地拎比我既, 原來係我之前係Mex Wedding 試過果件, 再次遇到哩件WG, 我梗係揀佢啦~ 因為啲衫全部都好鐘意, 於是即時join 同hold 衫啦, 暫時係黃色做席前, 紅+金色公主裙去敬酒, 粉紅色就送客. 佢地叫我10月到再去試同confirm 啲衫.
今個星期六會帶媽咪去CI 試衫, 希望佢都揀到啦~到時可以一齊還, 唔洗煩~ 之後有時間就再去上海街租埋褂~
最後想講, 佢地間鋪真係好旺~ 同場仲有兩位陪新娘子等試衫既antie 比意見我添, 好搞笑, 話我著黃色果件瘦得濟..........不過返到去, 確實有人都話件黃色唔夠大方, 所以下次可能會out 走佢嚕~

robotstxt: allowed

filter: keep


text:
破處心經
做愛呢樣野,好多處女都躍躍欲試,只不過唔係個個都係性女,可以飢渴到不顧一切,一般都係又怕痛又怕唔識搞,尤其是男朋友都係處個啲,真心驚佢亂插wrong hole,搞到第一次不堪回首就無癮啦.
小妹半年前仲係純情小白兔一隻,「咦你地唔好講埋啲咸濕野啦> <」個種,但俾成班朋友圍片完我,話我唔體貼想要既男朋友之後,我開始怒睇A片,不時上網進修,當然仲有追看喧嘩Blablabla既十八禁文,經過一輪努力,幾經辛苦,終於係上個月同同樣係處子之身既男友登上極樂之峰.
仲係處女既朋友望住我蛻變,全部都向我取經,我算唔上專家,係咁二分享下小小心得,希望助各位姊妹早登極樂.(每個人生理結構唔同,我只係話點樣做有機會破處破得容易D,唔包得嫁)
1. 失敗乃成功之母
唔好諗住一次就成功(當然夾硬插實得嫁,但我係講雙方都舒服個種),我同男朋友都試左3次先真係搞得起,第一次佢入左少少我就痛到標曬眼水,錫女仔既真係唔好心急,反正一旦得左就會欲罷不能,之後有排搞,使唔使急在一時,搞到女仔痛到以後都唔想搞咪弊.最緊要事後檢討,咁就有得提升.
2. 男人隻手最缺水 女人對波最多水
處男最中意直搗黃龍,尤其望住女朋友搞極都唔濕,就諗住係下面唔夠刺激,但你估你自己係加藤鷹咩,技術唔好就唔好白費時間啦,女人對波好敏感,下面會識做出水嫁啦.
3. 分散注意力
女人一緊張就子宮收縮加缺水,所以最緊要唔好淨係淋下面,喪咀,放鬆D佢就入到嫁啦.
4. 外物輔助
好多人以為戴套淨係用黎避孕,甚至以食藥代替套,錯曬.戴套第一係防性病(詳情可睇性女病),二黎係佢唔係淨係得個套,本身都有潤滑劑係上面.如果自己真係好乾,都可以試下再加潤滑劑,其實都係好正常既事,目標只係搞得開心姐.
5. 你覺得唔舒服時對方都會唔舒服
有D體貼既女友,明明自己勁痛勁辛苦都死頂唔出聲,仲要扮好high假淫叫.大姐,你以為男人真係傻既?真定假真係聽得出,最好唔好懶醒學AV女優叫,最假就係個種.其實唔舒服咪出聲,對方知道唔岩位,咪再一齊搵個舒服體位出黎,扑野係兩個人既事,梗係要互相就,我有時都會托下男朋友條腰幫下佢入.初學者入門pose都係男上女下嫁啦,唔好搞咁多野,咩香薰音樂個D都只係破壞氣氛.
6. 前戲唔好超過30分鐘
有男人太心急,都有男人太慢吞吞.前戲20分鐘就差唔多,半個鐘都未完既話會好悶,仲要係張床到,一個唔小心訓左就唔好啦.
7. 男人都覺得女人下面好靚
有好多女人(包括我自己)都覺得個西好核突,所以好唔想俾男朋友望到實佢,但我男朋友話我聽,佢地男人其實覺得下面好靚……
8. 讚下男朋友技術
男人,尤其是新手,都好渴望女朋友讚佢技術好.不過讚還讚,如果佢持久力唔太得,真係要逼佢練下,如果唔係次次你岩先濕佢就忍唔住射撚左,然後成個聖人咁趴係度,掂都唔想掂你就勁灰.
9. 破處唔會好似黎M咁
唔知點解我地成日都覺得破處會血流成河,實際上好多人都唔會流咁多血,以我自己為例,有無流我都唔記得左,係男朋友話我聽我先知自己流左少少.
香港好多女人成日聽到性都皺曬眉咁,拍拖幾年仲以自己無搞過為榮,你唔想搞係一回事,但係自己條仔都唔想搞自己,真係要反省下.
Rookie
Related Articles
《愛的成人式》﹕ 殘酷戀愛物語
近年彷彿興起了一股懷舊潮. 從幾年前的《
你真係唔怪得港女食洋腸
我係女性極權主義者,話我歧視既可以走,因
No commentsWrite a comment
Only registered users can comment.


text:
星期六朝都係唔得閒,行來行去食埋午餐先出發,好彩大嶼山好近,有車既話幾個字就可以到收費廣場,坐得一陣不過車費都係咁貴.1點起歩上花瓶頂,一路上一路聴到雷聲,上左大半仲見埋閃電,差尐想縮沙閃人,舊烏雲近得來又離開緊,去左青衣方向,運氣應該未去到咁差,上埋去,落雨但雷聲遠去,向反方向行應該冇事.
對比上一次大嶼縱走,尐草密左好多,條路窄左三份一,蜘蛛網又多左,仲要尐蜘蛛大隻左,孚左幾次面膜.我大陰頂之後直行,應該靠左比較好,直行條路比較企,有幾個位都好斜,左邊易行尐,落到見到公路都係要行返去橋低過對面,上返去又有幾個蜘蛛網等住我.
一片白芒芒
之後舊雲遠左先清返少少
尐草比之前密左
個網係正路中間
過左橋低上返對面就見到個網係正門口,睇泥都有段日子冇人行.
見到愉景灣之後尐草先冇咁密.
可能因為就打風,見到好多大蚯蚓.
落愉景灣,遠景可見香港島及南丫島,可以見返上星期Mission1,2路線.
Mission3用左約5個鐘,天氣涼尐會好好多,老虎頭落愉景灣都冇跑.到碼頭都差唔多6點,之後Mission4簡單好多,一個鐘行完,可能係大嶼山咁多段之中最易.
落返梅窩
實際用6個鐘,尾尾到左梅窩掛住捉怪打尖忘記按停log.


text:
尋日係我同志雄嘅舊曆生日, 我哋係同一日o家! 嘻嘻!! 但係因為星期六媽咪唔得閒, 所以今年改咗星期五晚食水餃, 我同Koby重順便約埋星期六去睇場添!
其實陪得佢睇場都預咗一定要行好多間o家啦! 因為我嗰時都有豬豬陪我, 係咁睇係咁睇, 越睇個人就越唔開心, 越失望越失落, 所以我有曬經驗o家啦! 哈哈! 因為我嗰時擺酒店, 先知原來好多嘢都唔包o家! 樣樣都係錢都唔特止, 重要勞心勞力嘛! 幾煩呀! 所以我強烈建議佢哋都係擺番酒樓好, 又多嘢送!!
我哋行咗成日, 由太子一路去到銅鑼灣, 有d酒樓就太貴, 有d要擺嘅圍數超過曬預期, 有d太浮誇頂唔順, 有d太雞又接受唔到...哈哈! 總之就唔知點算啦! 直到我哋去到銅鑼灣Times Square, 呢到呢d都似番d樣, 不過玉桃軒呢, 就話要20圍先可以包場, 雖然佢哋都估自己有20圍, 但係e+都未確實o家嘛, 如果包唔到未好肉酸囉! 但係嗰到樓底都ok, 可以係考慮之列啦! 之後我哋就落咗兩層, 去到聘珍樓, 嘩! 啱啱今日有人擺酒呀! 好靚好High呀! 不過就有d暗, 但係就係因為暗, 個氣氛好好, 好西式, 重有鋼琴伴奏, d碟有花o家! 好ka勢呀!! 我哋兩個即刻勁鍾意, 嘻嘻! 因為個鋼琴真係加好多分呀!
之後我哋就各自歸家啦! 但係回程時我又諗, ee... 我哋之前先話鍾意d光猛d嘅, e+呢間點解黑到咁呢! 哈哈! 到到夜晚11點幾電話響, 我都估到係個傻婆打嚟o家啦! 原來佢係想約佢媽咪同我媽咪, 一齊去睇吓呢兩個埸, 叫我一齊去! OK哎! 反正我都要入華貴食壽麵o家啦! 睇完未一齊番屋企囉! 點知今次去到玉桃軒, 覺得好似好近lift口喎! d人行嚟行去, 個場直筆甩比人望曬個喎, 會唔會唔係咁好呀, 咁個部長就話叫我哋4點零再上去, 因為可以睇吓佈置咗之後個樣, 咁我哋就落去睇聘珍樓先囉! 唔...今次睇又好似冇咁暗咁, 但係都係暗, 兩位家長一睇已經話唔鍾意喇! 重要佢個新娘房冇厠所, 要走去同d賓客用埋同一個喎, 邊得呀! 唔好玩啦! 但係... 咁點呢~~~
向呢個時間又未到4:00, 我哋就諗住去第2到睇吓喇, 去咗利舞台睇第1間, 好似係叫騏驎閣咁上下啦! 個新娘房又係冇厠所! 又係要去到出面有個好似殘厠嗰d厠所, 話比新娘尊用喎, 都係咁話啫! 唔得啦! 再落多兩層, ee...玉桃苑喎!! 都睇吓啦! 但係都估佢唔得o家啦! 因為成棟大廈嘅厠所都向嗰個位o家啦! 點知有驚喜喎! 佢新娘房有個盪門櫃比你掛衫, 但係個盪門一盪埋個衣櫃, 竟然係一個厠所囉! 哈哈! 佢哋話特登設計嗰喎! 哈哈! 果然醒目呀吓! 睇吓個場先, 樓底唔算高~但係都過得去啦! 有兩條柱~但都唔係啫住好多人啫, 可以接受! 價錢~~點解會平過玉桃軒o家! 重唔洗比嗰每圍100蚊嘅椅套錢, 又唔洗比嗰40蚊咸酸菜錢, 佢送比你飲唔曬嘅酒重可以攞走, 最重要嘅係佢一層一間酒樓, 唔洗比其他人望望吓夠曬獨立嘛! 嘩! d佈置又幾靚喎! 哼!!!我計過呀! 剩係送嘅嘢比起我要自己比錢嘅, 省咗成萬幾蚊呀! 嗚嗚嗚~~~ 你知唔知萬幾蚊比我去旅行有幾開心呀!!! 結果, 佢哋即刻扑咗鎚, 見到Koby直頭係勁開心, 因為終於搞掂咗最難搞嘅一樣嘢! 重確定埋個日子添!! 呵呵!!
夜晚向姥爺屋企食完壽麵之後, 我哋重上番屋企, 因為媽咪買咗個蛋糕仔同我興祝呀! 佢哋重唱曬生日歌添! 哈哈! 好開心呀!


text:
22.1.08
孤癖員工
姑且喺度用M同E黎交代兩位應徵者既身份.
M小姐: 外型端莊 (講真, 算幾靚), 談吐溫柔, 性格屬於樂意表達自己意見一類, 因此相信同其他人溝通問題唔大, 幾social對答亦算有聞路, 亦有做過marketing 及文職工作;
E小姐: 外型一般, 對答過程表現比較倔, 不過都算中point. 性格應該屬於比較孤癖一類, 似問一句答一句果種, 加埋一副廢話少講既樣子. 一直做開文職, 亦有做過 sales support 工作.
主管F覺得因為呢個職位工作需要日常同班老銷同工程師溝通, 所以表達能力比較重要. 如果太過孤癖或靜, 可能唔係幾好. 而且文職無咩特別, 只要有交帶同做得上心, 問題應該不大. 再加上主管F希望往後加強多啲marketing既力度, 咁M小姐對marketing 有認識可能減輕一部份工作. 所以佢會覺得M小姐比較合適.
肥龍既意見啱啱同主管F相反. 肥龍覺得始終呢個職位係文職, 而呢個職位最重要係可以將老銷同工程師既資料同要求, 好有效率並無誤咁記錄或者做成有關報告. 至於呢個職位點樣跟老銷同工程師溝通, 其實肥龍唔係好在意. 又由於肥龍需要呢啲記錄及報告作為對老銷既工作效率評估及跟進, 某程度上, 可以話呢個職位係肥龍既打手. 甚至於乎覺得呢個職位同老銷或工程師保持一啲距離未嘗唔係一件好事. 因為當老銷或工程師發覺唔係咁易巴結呢個同事, 反而可能乖乖咁交報告. 咁樣公事公辦, 喺效果上肥龍完全可以接受由一個性格比較孤癖既同事安安靜靜去做. 只不過唔知會唔會令擔當呢個職位既同事會視呢份差事為苦差啫.
往後既結果係, 因為呢個職位係喺主管F既team入面, 肥龍就交番個最後決定權俾主管F. 主管F亦一如所料揀咗M小姐. 不過M小姐只係做咗兩個月就已經走咗 (實際原因唔知, 大概話因為覺得做既工作同預期唔同). 又, 當接到M小姐既辭職信後立即再搵E小姐睇吓佢搵到工未, 比較好彩, 原來仲未搵到, 最終E小姐就開始喺主管F既team入面工作.
後來睇番, 雖然只係大約半年時間, 主管F大概滿意E小姐既工作質素及態度. 而主管F話E小姐雖然平日比較文靜, 不過其實亦會主動提供意見. 至於其他人, so far肥龍又無聽過有關對E小姐既特別意見囉.
咁最後可以算話係皆大歡喜.
2 則留言:
- C.M. 說...
-
肥龍兄:
查實小弟一直都追蹤緊你公司動向.見你寫親公司野,都令人振奮.(見你寫旅行野就覺得好妒忌...)
- 2008年1月23日 上午10:47
- 南區肥龍 說...
-
c.m.兄,
我公司既動向,雖然未至血淚史,不過都算有血有肉.而且呢段時間又係一年最唔穩定既時刻(出哂bonus雙糧),睇黎又要再打足十二分精神.
不過點解會令人振奮呢..嗯..會唔會係發現我呢類反面教材,還是又有玄機可以指點一下?
- 2008年1月23日 下午11:02


text:
2015年4月30日星期四
泰式湯芋絲
啲嘢收收埋埋,擺得耐真係會完全無咗件事!早前執櫃時先發覺老表之前買俾我包「Blue Elephant」湯料醬仲未用,好彩呢啲醬料真空包裝可以放好耐,趁記得就即刻整咗佢.
2015年4月29日星期三
自製米粉及年糕
之前都已經跟過兩個食譜去整韓國年糕,但始終都係唔夠滿意,質感硬係差啲,原來整嚫韓國食品最好都係跟番 Maangchi 姨嘅方法比較穩陣,包無失手,今次即管又試吓跟佢嘅做法,果然一擊即中,完全就係跟賣返嚟嘅年糕一模一樣咁煙韌!
睇番 Maangchi 姨個網頁,有更加詳細解說資料,原來整年糕一定要用短身米至整得到,唔可以用長身米,短身米即係珍珠米,上海米之類;而長身米就係粘米,絲苗,泰國香米之類,難怪上兩次用粘米粉整唔到啦!!呢次醒咗喇,跟 Maangchi 姨用珍珠米打成米粉,之後再整成年糕,真係估都估唔到原來自己都可以做得到咁幼細嘅粉.至於之後整年糕,佢就係教用樁嘅方法去做,我當然無佢咁好精力慢慢樁啦,用麵包機代勞咪得囉,快靚正呀!!
2015年4月23日星期四
雪梨雪耳姬松茸湯
番茄南瓜黃豆餅
唉,越嚟越無煮意,個腦越嚟越閉塞喇!!認真咁講,要自己煮飯的話,真係好難完完全全唔食肉,因為少咗肉食揀的話,更加少選擇,最慘係自己又唔多鍾意將菜式短時間內重覆再煮,起碼都兩,三個月後先再翻煮多次.如果有人煮埋俾我食的話咁又唔同,總之唔使自己諗煮乜餸就食乜都無所謂!
依家開始乜到放埋一鑊熟就算,無乜點去深究過味道夾唔夾,總之入得口就算,簡單方便為上,呢個菜式就係其中一個例子!!
2015年4月21日星期二
韓醬涼拌青菜 Doenjang Muchim ( 청경채 무침 )
之前有 blog 友問我係咪好鍾意食韓國菜,其實都唔係有偏好,只係自己一直都唔多願食粵菜,所以不斷試整唔同國家菜式或中國外省菜,咁啱 Maangchi 姨教整嚫嘅嘢都唔難煮,而且仲要韓國菜好多時都係偏辣,開正我個瓣啫! ^^
呢次就跟佢整個超容易嘅涼拌青菜,我都照樣跟佢用小棠菜整呀!真係超簡單易做,
三兩下手勢已經攪掂.
2015年4月20日星期一
黑糖缽仔糕
其實呢次都唔係第一次整缽仔糕,只係上次整完之後就掛住食無影到相!! ^^"
前個禮拜都係參考番仙姐個食譜去整,不過就唔用片糖,而係改用咗老表喺日本買返嚟嘅沖繩黑糖嚟整.
2015年4月19日星期日
豉椒味菜豆腐
好耐無蒸蛋糕
原來已經成兩個禮拜無 update 個 blog,做我哋呢行,一有長假期的話,個 schedule 就會打到亂哂,因為學生們會出外旅遊或趁假期補課,又或者係加堂準備考試,所以都會比較忙;加上上個禮拜又中招,今次雖然無失聲,但就勁咳勁流鼻水,仲肌肉酸痛兼頭痛,攪到乜都無心情做,連 blog 都唔願寫,所以嚟緊一有時間就會進行 “清貨”,疲勞轟炸大家哦,呵呵! ^^"
先嚟講吓早前喺 Facebook「素食青年」群組的分享,之前上載咗蒸蛋糕嘅相,估唔到有咁大反應,當晚九點幾十點先 upload 相片,唔夠兩個鐘已經超過 130 個 like,仲水蛇春咁長嘅留言要求分享食譜,真係完全估佢唔到呀,因為覺得蒸蛋糕都係啲比較簡單易做嘅糕點,而且大部份人都會比較鍾意西式糕點多過中式蛋糕.後來睇清楚哂所有留言就明白箇中原因,大部份素友都話細個時必定食過,依家已經好耐無食,好想自己能夠整到嚟食,追尋番兒時味道,兒時回憶!
2015年4月5日星期日
近日的素食
清雪櫃兼懶到爆
早前打開冷宮摷嘢,搵極都搵唔到,最後拎哂所有嘢出嚟都唔見,應該又係老人癡呆,食哂都唔記得,不過就俾我喺最角落位置見到包久違了的雞腳,真係完全無印象,咁就最好跟手處理埋佢,用咗個最懶嘅方法:鹵!!咁就可以順便清埋雪櫃枝瑞士汁,一舉兩得哦!
米粉英式鬆餅 Rice Flour English Muffin
原來亞洲人同歐美人整 English muffin 嘅方法好唔同,外國人嘅做法簡單隨心好多,將麵糰分割,壓平後直接作第二次發酵,然後放白鑊內烘烤至金黃就攪掂;至於亞洲人,甚至 cook book 食譜都會將麵糰放入圓模內,再壓上金屬盤作第二次發酵,然後入爐焗,做出一個外觀比較四四正正嘅鬆餅.
之前我已經試過入爐焗,今次就玩吓用鑊烘烤先!
訂閱: 文章 (Atom)


text:
April 5, 2015
去7-11 買野送的
哥哥早餐都要食おでん
Book 左架車朝早接我地去菁桐, 平溪等地方
今曰天氣好好, 但好熱, 有成30度
第一站菁桐, 唔係好多人
之後去了平溪, 明顯多左人, 大部份都係賣小食, 所以午餐都係隨便買d小食搞掂
下一個景點十分瀑布, 落左車仲要行一段路先見到瀑布, 又熱又晒, 但個景唔錯, 都值得o既
跟住去十分火車站放天燈, 嘩, 呢度多人到呢!
是旦搵左一間
唔知少d遊人會唔會感覺好些少, 又熱又多人, 感覺麻麻
最後去九份, 但旅遊巴唔可以上山, 要係第九停車場轉公巴上去, 呢架車只有我地加日本團
九份仲恐佈, 要一個一個貼住行, 所以行左一段路就要走回頭
離開九份旅遊巴車我地去乾杯燒肉居酒屋食晚飯, 地址:台北市敦化南路一段236巷17號
今日星期日,所以Line Friend Store 關門時間會夜少少, 原本book 左去BAC chocolate world, 但細佬又想去睇熊大, 於是決定飛的去
原來唔係好大間, 有d產品都賣哂, 但都買左好多, 原來呢間shop 買滿NTD3,000 可以退稅, 可惜冇帶passport, 雖然過兩日會再黎(去4/F 影figure), 但依加買完可直接坐的士返洒店, 所以放棄了退稅,當豪比佢...


text:
2014年5月25日 星期日
2014日本之旅 (前言)
白伽煎由2006年開始膽粗粗咁一個人浪盪在日本
由最初只係小試牛刀唔敢去得太遠
經過哩7年半以來嘅訓練,第6次一人浪盪在日本
白伽煎已經征服左半個日本本洲,部份北海道,哩次仲有四國嘅德島+香川縣
其實去年同友人都相當走馬看花咁踏足四國
不過就係因為唔夠喉而搞到相當無癮
哩次既然又可以一個人自由出發,咁當然係要過足癮先得啦!
5月3日由香港飛到關西機場,適逢遇上日本連續4日嘅黃金週
咁唯有將行程稍為修改,以避開日本人國內旅遊人頭湧湧嘅情況
所以到埗翌日只係近近地又去左京都觀光
第3日先正式踏探訪行程嘅主角四國
首站係德島嘅鳴門,之後係三好市嘅祖谷
跟住係高松(其實只係路過泊宿),主角係小豆島
咁就返回大阪,結束哩次觀光行程
上一次白伽煎一個人浪盪在日本係2012年嘅事,仲記得嗰年係黑仔之旅
由未出發只係唱錢都已經係黑仔,日元升到最高嗰日就唱晒錢,之後就一直回落
去到日本就跌相機,好彩部相機生性,只係間歇失靈而無即時宣佈死亡
仲有黑仔到差啲趕唔到高速巴士
雖然以上全部都叫做有驚無險,不過最後都遇上最大煲嘅"嵐" 即係暴風
搞到西日本嘅JR,包括連接四國香川縣嘅路線停駛左大半日
嗰次本來計劃左要去德島三好市觀光,咁唯有即時取消德島嘅行程,盡快返大阪
詳情請CLICK:
2012年四國行程被迫要告吹,咁上年聯同友人踩到日本時,點都要復活哩個四國行程
但係當身邊同行人對哩啲景點其實係無乜興趣之時,就連白伽煎都相當無癮
咁唯有等可以再一個人自由出門時先至"想點就點"
哩次係第6次一個人浪盪在日本,計劃行程時本來已經係駕輕就熟
不過三好市嘅祖谷係深山,仲有小豆島都係一個公共交通唔方便嘅地方
自駕遊會比較容易掌握時間
如果白伽煎選擇要坐公共交通工具嘅話,確實係一項挑戰
咁其實白伽煎又係一個相當鐘意俾挑戰自由去征服嘅人
結果四國行程就係响沒有半點差池次下完成左
其實今次出門從頭至尾到係相當順利,即使有嘅都只係小小小阻滯,無傷大雅
如果要對哩次行程評滿足感分數嘅話,白伽煎會俾87分
最開心係行程中幾次遇到友善跟我閒聊嘅日本人
有食店嘅老闆同食店嘅熟客,有小豆島酒店工作嘅人,仲有買士多啤梨嘅婆婆
响祖谷主動提議既然順路可以載白伽煎一程嘅中年夫婦,响大阪有商場外嘅保安員叔叔
一個人出門總會遇上哩啲友善嘅人,可能佢地認為一個人响異地或多或少會孤獨
所以主動聊聊天,或者可以幫助到一點點
白伽煎嘅日文荒廢左咁耐,明明應該口啞啞,但原來仲可以勉強溝通到
其實有賴即使香港吹起韓劇風,但白伽煎仍然堅持係日劇迷
咁樣啲日文先叫做無全部交還俾老師,仲頂得住幾句黎扮掂
哩次之後,白伽煎正考慮緊好好自修日語,好歹到要考到N2嘅日語能力試
訂閱: 文章 (Atom)


text:
上年十二月初去韓國,今日至嚟寫返依個trip,真係懶爆呀.仲要先講買左乜嘢手信先.
因為今次跟團,頭三日都喺郊區,所以集中係最尾兩日買嘢.
過到韓國當然買護膚品,paper mask 等.
其實一落機係機場等旅遊巴時,已經係Tony Moly 買左支聖誕節特別版洗面膏(左邊兩支).本來仲想買埋其它,但俾我媽阻止,因為一到步都未企定已經開始買嘢,佢有啲怕我買到失控.
之後去水族館,自由時間時,俾我發現附近又有舖頭買嘢,又係Tony Moly.依度仲抵,所以又再買多三支洗面膏做手信.同埋少量paper mask.
仲有依hair treatment.
個個都話好抵既樂天免稅店,由於太多人搞到我都無乜心機行同買嘢.
本來想買 "后",但出發前無做功課,都唔記得自己之前係用邊款系列,過到去見到咁多系列只有投降.
另外本來都想買Laneige 支white plus renew original essence.但個counter 勁多人,迫都迫唔入.嗰度又焗.所以見價錢唔平香港好多,所以再次投降放棄.
但上到嚟唔買啲嘢又好似好對唔住自己,所以走左去平時用開既innisfree,因為唔洗睇又唔洗諗,好快已經執左幾支嘢可以俾錢走人.
夜晚出去宵夜時,行過超市買嘢時,發現髮尾油特價,計返港幣大約$60 左右.所以又拎左兩支.但返到香港至發現同依家用緊嗰支包裝係好似,但唔係同一個牌子.但依款都好多水貨店有賣,我諗都唔會太差既.
依款就朋友指定要買既.佢話依個味好好嗅,叫我幫佢買兩支,所以我都咪蝕,再買多兩支俾自己.
同老公行街時,係olive young 店內發現史力加paper mask.大家即刻諗起我細佬.都無留意牌子及價錢就走左去俾錢.仲忍唔住即刻send 相俾我細佬話佢知,佢有手信.
最後一日係華克山莊賭場外既免稅店,終於可以大量入手.依度位置無樂天咁方便,所以比較少人,但當然無咁多牌子及無咁大啦.但主要大路牌子都會搵到.
今次又係Tony Moly ,因為覺得抵買啲,香港要$30幾蚊塊,依家平均是但計應該唔洗$20/塊(我真係好是但太約咁計咋).
買 6 packs 送 3 packs.另外再送左啲俾我.因為時間有限.佢俾乜嘢就袋乜嘢,當時都無細心研究.依度 100塊 paper mask總知就唔洗 $2,000.
老公見到我幫我拎個袋時都問我係咪買左好多,因為好重.媽咪又問我買咁多做乜.其實預左有 1/3 既paper mask 係俾媽咪用 ( 人蔘,蛇毒抗皺系列).
揀企 6 packs 係買既.平放 3 packs 係送既.另外金色鍋牛 2 packs 及 11包24金係贈品.
送左 11包依款24金mask 俾我,當時好似話搽上面........ 跟住我唔記得係點喇.
因為夠鐘要集合,所以不停催佢快啲收錢俾我地閃.
另外,再買多pack 小禮物俾朋友啦.都係paper mask.我其實都唔知同上面買嗰啲有乜分別.但見包裝精美,方便送俾人就照買.
一袋有五盒.可以分拆送俾五位朋友.
每盒有五塊paper mask.聖誕包裝好得意.
旅遊期間,收到朋友whatsapp 話如果見度有依款人蔘貼就幫佢買,因為佢媽咪只係用依款風濕貼有效.見佢咁有孝心,所以我地去中部市場時見到 2,000won 一包即刻掃左30 包.
因為係當地人市場,比出面平幾蚊港幣.我之前係外面買左兩包要 3,000won/包.還掂都預左要買,更係搵間平嚟買啦.


text:
我地兩公婆十一點幾先出門. 先去了微風台北車站內的牛肉麵競技館
求其叫咗兩間同一款麵黎比較下
一間個湯好味d. 一間d 牛肉又好味d
但整體都未算突出. 正正常常咁. 可能foodcourt 都係咁上下啦
但朋友話我地用悠遊咭都可以.
上車都仲有d 單丁位. 好彩有人讓座. 我地坐到去猴硐站就下車. 再買了平溪線的一天票
跟住只能係附近好快行咗一陣. 因為不夠半小時又有另一班車到站
跟住又企企企. 都唔記得企咗幾耐. 原先我地想係平溪下車. 再行去菁桐. 唔去十份. 因為旅遊書話菁桐平溪都可以放天燈
但好彩. 車入面有位小姐叫我地先玩十份. 然後再去菁桐. 咁我地可以有位坐
點解好彩. 因為雖然十份多人. 但氣氛好好. 好多人一齊放. 十幾個天燈一齊放上天. 又多野買.
(之後我地再去平溪. 雖然有天燈店. 但冇咩人放law)
我地選咗長城天燈店. 因為就係呢間店的店員叫我在十份下車.
八德路出口過馬路便是饒河街夜市
一到達便見到有好多人排隊買胡椒餅. 我地當然唔執輸. 一人一個
行咗一圈睇下有咩想食
接著. 我諗住試下d 地道野. joyce 同我去咗呢間臭豆腐鍋.
但舊豆腐臭到好似坑渠水咁呀. 頂唔順. 食咗一啖
呢間野個名唔識讀. 叫口吅品
最後我地買咗滷味. 排骨湯. 炸雞扒 反去食.
排骨湯超正. d 肉又好味. 而且反到去酒店. d 湯仲可以係熱ga.
除咗食. 另外.仲係度買咗兩對鞋. 原本係中山車站下面見到$200 一對. 已經好抵
點知呢度買NT$350 兩對, 立即掃貨


text:
[真人真事] $388激光脫毛「虎穴」(二)
上集:http://blablabla-media.com/%E7%9C%9F%E4%BA%BA%E7%9C%9F%E4%BA%8B-388%E6%BF%80%E5%85%89%E8%84%AB%E6%AF%9B%E3%80%8C%E8%99%8E%E7%A9%B4%E3%80%8D%E4%B8%80/
當初一口氣俾左萬幾蚊,但心諗可以換黎手呀加拿大呀面呀一條毛都無,係抵屌到爛.但除住上去做既次數愈來愈多,毛無明顯咁少到,而staff講既野愈來愈不知所謂,我開始諗,係咪中左伏?
正常激光脫毛做到第三至四次,毛髮生長速度已經會慢左好多,而做到第六次左右就可以完全破壞毛囊,除非日後生仔或荷爾蒙轉變可能生返d毛之外,正正常常既情況下都可以keep到幾年,甚至更長.但係我一直都有個疑問,究竟係我真係太多毛,天生異稟定係間公司呃我?我上去打左第三至四次,毛仲係出得好快(做完激光後三至四日已經出返,比起我用刀剃只係長左一至兩日),有次我打破毒女既心理關口,問個staff:點解我仲有咁多毛既?個staff當然帶我遊花園:因為你本身多毛嘛,我望落就覺得你比上次少左好多毛喇!(但上次明明唔係呢個staff幫我脫,咁都講得出,我無言了)雖然佢九唔答八咁,但係我俾左錢,又無理由唔做埋落去架嘛,心入面安慰自己,兒家只係兩三次姐,再脫耐d應該會見到成效既!
然後每個月我如常去脫毛,職員都如常咁sell我,頭幾次我係唔好意思咁推,去多幾個月之後我開始熟練起黎,有d技巧咁拒絕左.有次應該係個經理check到我個file,見我好多個月都無再開過單,我一上去佢就好熱情咁又話好耐無見呀,好掛住我呀,真係雞皮都起埋.然後入房換完衫之後佢又入黎開始r水吹,佢一路r,另一個staff幫我剃緊面毛,準備一陣打激光.我本身都只係係咁唔唔嗯嗯咁應佢,一黎唔想同佢吹水,二黎有人幫我剃緊面毛,我面咁大動作一陣刮到咪仆街?個經理自high一輪之後無啦啦哄埋我塊面到,然後好驚訝咁講:阿妹!你好似生疣呀!!!幫我刮毛果個staff又嚇一嚇,停左手,跟住就到戲肉喇,呢場鋪排左咁耐,精心策劃既大龍鳳終於開始.
「你知唔知呀,疣好得人驚架,會爛面架!」佢用極誇張既語氣,驚死我唔信,即刻掃佢部三叔手機,搵幾幅爛面圖俾我睇,雖然我平時睇慣d爛肉,蓮蓬等等既重口圖,對佢呢d咁既低lv既真係無咩感覺,但我睇完幅圖遁例都要交下戲既,咪應佢:係喎好恐怖喎~佢見我附和,又加多幾句:「係呀,好得人驚架,唔理佢既話愈生愈多,好快爛面,仲會變性病tim呀!」我心諗,屌,真係當我無醫學常識?疣都有大撚把款,大把人腳趾都有生疣,唔通一除褲會發現佢地個個都生性病?我就唔係好信.但係係咁陝窄既房間,個staff又停手停腳,我只好俾d反應佢,嗯佢一兩聲,想佢台戲快d完.經理見我不為所動,又加多幾錢肉緊:「拿,你兒家塊面有疣,我建議你最好脫左佢,過程唔痛架,兒家得一兩粒果陣脫左,好過生到全面都係,搞到爛面就好難返轉頭架喇!」我依舊話
唔需要,然後沉默左好耐既staff終於開聲:「其實脫疣好簡單架咋~經理佢係呢行出晒名係手勢好,又唔會留疤,係出面好難搵到有人手勢咁好架,同埋我見好多客都好似你咁,原本話唔脫,過左排走返黎自動搵我地脫,因為佢愈生愈多呀~佢地走去睇醫生,醫生係唔會理架,因為疣對人無咩影響,所以醫生會由得佢愈生愈多!」
其實佢指住我面上面果粒皮膚增生而凸出既小點,已經係我塊面到差唔多五六年,無變大過亦無變細過,先不論佢係咪疣,但唔痕唔痛,又唔會令我樣衰左,咪由得佢係到囉,搞咁多野做乜?佢地未等我應,又再進擊:「其實真係好平架咋,我地呢到幫你開支醫學針,一萬蚊,可以脫五十粒,係出面搵唔到咁抵架!」呢間美容院既staff真係獅子開大口,脫幾粒野,夠膽死收成萬蚊,雖然我無心脫,但我聽到成萬蚊,本能反應咁答好貴喎.佢地見我開始討論價錢,以為我有意買plan脫疣,再開多幾張爛面圖俾我睇,一邊話唔貴,一萬蚊就唔洗爛面喎,就算你搵醫生,俾左診金個醫生都唔會幫你脫,支醫學針成本都要幾千蚊,其實價錢真係好公道.我唔覺得我塊面粒野會有咁大影響,所以就態度照舊咁拒絕左,佢地兩個見我咁堅持,就同我講,見我係舊客,以前又買左咁多plan,可以俾50% off我,即係五千蚊,唔止脫五十粒,係包我脫晒終身,但係我都不為所動,因為我知道只要個人衛生做得好就唔會生疣,雖然自問唔係咩好乾淨既人,但都未污糟到成世人會不斷咁生疣掛?
經理見我仲係咁強硬,佢開始發老脾,語氣差左好多咁同我講:「拿,你兒家塊面生疣,我地係唔會幫你做脫毛,一陣好易污染到部機器同剃刀,好易傳染其他人,同埋幫你做脫毛既職員都好易會俾你惹到!」佢講到我好似有愛滋病咁恐怖,但明明未購買面毛療程之前佢已經檢查過我塊面,而我面上果陣已經有小肉粒,當時又唔見佢咁講?如果佢真係覺得我係一個有傳染性既客人,仲會叫我買面毛?我估佢話唔俾我做都只係想兇下我,咁我當然唔會俾佢大到,我求其答左句話出去睇皮膚科醫生再決定.佢愈黎愈惡,開始用鬧既語氣:「你唔脫左佢,我地好難幫你脫面毛,我都唔想我d staff俾你惹到,然後d客見到staff有疣又會唔想再黎,所以呢個唔止係你健康既問題,仲係公德心既問題.」,「都話左醫生係唔會處理疣,因為對人無生命威脅呀,你唔信咪算囉,到時你生到成面都係唔好返黎搵我脫呀!」佢露出一副極臭西既嘴臉去講呢番說話,我真係想兜巴車埋去,兒家覺得無需要咪唔買你d野囉,洗唔洗咁樣俾面色人睇?我無出聲,然後佢就叫個staff戴手套保護自己,廢事我傳染佢,叫倨staff繼續幫我做,然後就走左出去,砸一聲關埋道門.
場戲仲未完,個staff同我講經理真係好嬲,只係為我好所以先咁勞氣,係關心我,因為疣真係好得人驚.個staff接棒係咁sell我脫疣,最後我一直唔出聲無應過佢,個staff都醒水,自己收左皮了.
每次去脫毛,都要上演一場心理攻防戰,不但浪費時間,仲要無效果同受氣,有時候我真係唔知自己做乜要上去.當我腋下脫毛去到第6次,佢同我講,公司規定第7-9次只可以兩個月打一次,而第9次以後就只可3個月打一次,保養期都只可以3個月打一次.我當堂嚇一跳,咁重要既野點解唔第一次就同我講?呢樣野係直接影響到我購買既意慾,但佢竟然提都無提,真係好過份.因為我到左果陣腋下仲有五成毛,佢又同我講不如加錢買多幾次,可以俾我一個月一次咁打,仲包保養.我仆你個街我睬你都有味,俾你呃過一次仲會信?所以我無買到,佢都吹我唔脹,然後個黑衣經理又俾說話我聽,話我多毛呀點點點,總之就好撚煩.至於全腿,捱到第十次,仲係有七成毛,我屌你老母,佢又叫我加錢買終身,但我覺得係佢所謂「激光」機廢,就算俾我打多幾年都唔會甩晒架啦,屌,仲好意思sell我,所以我都無買.最後果2次,我無去到,因為我知道我身上既毛係唔可以靠呢間公司幫到我.
到最後,我總共洗左一萬幾千,買佢既所謂激光脫毛,我每個月有按住毛髮生長週期準時去脫毛,但最後腳仲有七成毛,腋下仲有五成,我真係好後悔買左呢間公司既療程,俾左錢效果唔理想,晒時間之餘又要受氣.每次去都係俾人sell同俾人sell,一搞就搞幾個鐘,同疲勞轟炸無咩分別,其實有時都幾佩服佢地,為左R你買野竟然連少少事都可以講到你好似就快生皮膚癌咁,究竟係哪裡來的勇氣?經過咁多次同佢地對抗同拉鋸之後,我發現左佢地sell野永遠都係得幾種方式,而只要淡定,即使係我咁毒都可以成功咁最後唔買野就走,係下一篇,我會講下對於去大型美容院前要做既心理準備同如何對抗被sell.
閨中毒女
二十歲女生,混合偏油肌,外出和上學甚少化妝卻有買和收藏化妝品的怪癖.夢想能夠成為一隻鬆弛熊,每天懶懶閒.
Related Articles
[美容] 市場上十一大潤唇膏大比拼
我個嘴無論春夏秋冬四季都會乾到甩皮,真係
唇膏筆小分享 Mamonde 16
圖片來源: 作者instagram 購自
[Toner/爽膚水] 最岩窮學生既菜瓜水
Toner篇 爽膚水篇 菜瓜水 購自co


text:
父母
今日係星期日,好充實呢? 同老公睇完戲,我哋仲係樓下打咗一陣羽毛球呢?出咗一身汗,人都精神啲,都醒啲啦! 嘩!頭先睇個套'男兒本色',係港產片中都幾好睇,啲動作戲做得唔錯,有啲位睇到我好緊張呢? 我都幾鐘意睇呢一類的片.
現在很享往呢啲二人世界的生活,真係好sweet的,星期一至五都要返工,到咗weekend梗係想好好咁休息吓啦,訓到十一,二點,然後兩個人食吓嘢,係屋企到睇吓書,傾吓偈,真係好寫意嫁! 好彩我地兩個都唔係好鐘意出街的人,我哋兩個都鐘意留係家的人,有需要咪先去街囉,成日去都唔知去邊好呢? 而家我哋真係會花多啲時間係屋企,想多啲一齊,而且都會多啲時間返去奶奶同我媽咪到囉,因為我哋都認為家人真係好重要的,千萬不要忽略家人,而且要多啲關心佢哋,唔好話結咗婚,搬出去住就好似唔理佢哋,由其係父母,其實佢哋年紀大咗之後,佢哋好似細路仔咁,都係想有人關心同錫佢哋的,我哋多數一星期裡面有一日就返奶奶到,一日就會返阿媽咪到食飯,如果再有時間,有時weekend都會約佢哋飲茶,傾吓見吓囉! 唔錯嫁!
講起父母,我好唔鐘意有啲人,有事的時候就記得父母,但無事的時候.就連一個電話都無,唔關心父母,而且有啲仲會嫌棄佢哋,嫌佢哋囉唆,煩,但係其實佢哋有無諗過,當自己做咗人哋的父母時,自己的仔女都係咁對你,你會有咩感受呢? 其實有時佢哋囉唆係好的,你諗吓,有佢哋煩,囉唆即係話佢哋有氣有力,而家嫌佢哋,到咗第日,有事的時候,你想聽都聽唔到了,所以大家都要好好珍惜自己的父母了.
雖然我有時都會覺得媽咪好煩,但其實我都個心都好甜的,而且我覺得我媽咪真係好媽咪,佢好鬼可愛嫁,而且我覺得我媽咪好偉大,我都好想比最好的嘢佢,因為媽咪真係付出咗好多好多.希望我可以做到啦!
係到想同媽咪講句:媽媽, I Love U!


text:
佢自己開左張20蚊vodafone卡經roma street再去toowong搵我
約左佢係too wong coles等 一見面真係要比個hug
因為之前已經去過 對樹熊同袋鼠們已經冷靜左 動物相就唔post喇
點解日出咁靚
中途仲想試下用個external charger 點知無反應
諗住拿拿臨返到hotel差電!點知返到去已經無反應!
到想用電腦上網又發現要成$10/2hrs 真係貴呀
第2日就晨咁早坐4hrs車去Rotorua
中途都係訓
女既叫Karen就係3個月普通visa住係auckland city既呀姨屋企
同我地同年 讀緊poly u food safety
最搞笑係add fb時發現common frd係黃安蕊
剃毛show好值得睇 個主持好友善!
原來剃左毛再生返出黎先會再厚再靚D
有D野原來係要先失去到再有先可貴!
NZ每一度都好靚 再加上我係好鍾意冬日
無高樓大廈 一望就係草地同山
我見山 天空同羊仲多過人同車(city除外)
之後返返hostel等專車pickup我地去Mitai maori village
車上面有幾個典型美國自大女人
再上多四個黎自澳洲既家庭 爸媽同2個仔
媽媽好好人 係咁分享佢地個日做左既野
仲介紹我地去polynesian spa
(因為Karen之前已經講過 2個人都強烈介紹下 我地最後都去左 後面再講)
個show講毛利人既生活
有毛利自助餐食 (羊雞potatoes...)
食完仲帶左我地去森林睇glowing worms 凍到震不過好好玩
周寶cool住我個陣 我都問 到底係我震定佢震 哈哈
走個陣唔知點解得返我地兩個包車
同導遊先生(上)同司機叔叔(下)影相
雖然兩張都blur 不過唔好意思要retake
導遊叫話我地睇落好細個 之後我地諗住客氣話佢地都唔老
之後guide問我地覺得佢幾大
我話thirty something 點知原來佢先27
哈哈尷尬又好笑!不過佢地真係好好好人
之後夜晚去左polynesian spa
行餐死 但係實在太舒服喇!
$17/半個鐘 private pool得我地兩個
可以望到天空睇星星 傾傾心事
唯一係個花灑係凍水 沖唔到涼
浸完後整個人係暖粒粒 1d都唔再凍 真係好舒服
但返hostel係咁蕩失路 搞左成半個鐘先搵到至上
係第一日覺得過左好耐咁 可能因為係咁走黎走去 都咪話唔攰!


text:
兩國四城自由行之嘩一聲既甜品飲飲食食﹐係返香港既另一主要節目.一向主修甜品既BL﹐係未返之前已經做齊資料搜集﹐目標係日日都食一次甜品!
急不及待﹐返去第一日﹐好友S帶左BL同A子去係銅鑼環既發記嘆甜品下午茶.三位分別叫左馬荳糕﹐薑汁蓮子清心丸﹐同楊枝甘露.第一次食清心丸﹐口感唔錯.楊枝甘露有好多芒果﹐好好味.最後再加一個芒果pancake, 可能因為有cream, 芒果又靚﹐好好食﹐好岩BL既口味.不過就無影到相.
同一晚﹐同好友S同佢男友係跑馬地既竹園海鮮飯店食完飯﹐發現大家都係主修甜品既同道﹐於是去左係附近既滿屋甜品﹐叫左西米芋蓉焗布甸﹐西米芝麻焗布甸﹐綠茶pancake, 同湯丸.焗布甸好好味﹐尤其係芋蓉果種.
第二日﹐返完教會﹐同A子去找公和荳品食豆腐花.點知未開市﹐不過唔緊要﹐因為大家都想去係元州街既松記糖水.未走之前﹐旅遊大使已經大力推介松記既幻彩明珠﹐好友S既男友又提議試下綠茶奶皇湯圓﹐既然係甘﹐就叫呢兩樣啦.果然無介紹錯!!! 幻彩明珠好大碗﹐有好多生果﹐大西米﹐涼粉同紫米﹐好好味.BL亦第一次食涼粉﹐發現係真係唔鐘意食既.至於個綠茶奶皇湯圓, 真係超正! 從來對湯丸既興趣都不大﹐但係綠茶皮﹐ 奶皇餡真係一個絕配! 奶皇好香﹐又唔似其他餡甘漏.食完一口﹐真係忍唔住要嘩一聲!
同一晚﹐一早係君悅既Tiffin Lounge 訂左位食dessert buffet. 情調同景都唔錯.個人最愛係芒果布甸.可能係美國食過不少好味既西式甜品﹐Tiffin 人人都讚好既souffle, 反而只覺得一般.亞花以前屋企樓下個間Italian 整得重好食.
日日都食一次甜品﹐嚴格來講係做唔到既.不過其實重係City Super 買過豆腐同芝麻雪糕食.之後係澳門﹐上海同東京都有再食甜品(容後再談), 所以今次既收獲都算相當豐富啦.


text:
由聶拉木去樟木既三十幾公里係全程大下坡! 基本上你坐落架車到,佢就會自己行落去!有人話去樟木呢段路好靚好靚,叫呢到做江南峽谷,仲話呢到係最美既峽谷.唔知呢?因為我無感覺!畢竟騎過川藏線,對其他既風景都已經再睇唔上眼.
樟木口岸係好繁榮既邊境,佢係沿山而建既地方,分開幾條街咁.唔知好彩定唔好彩,適逢西藏六十大慶,邊境管制得好嚴,所以入境既外國人唔係多!我地落腳既地方都唔錯.可以望到半個樟木.食埋飯就去左派出所蓋個離境印先,方便聽日離境.(後尾先知唔使咁麻煩,直接出境就得)
因為聽日就出境,所以要補給一o的好緊要既野!例如廁紙.因為尼泊爾人同印度人既習慣一樣,係用手黎"聞"屎既 (請原諒我咁坦白.....),所以一定要買定廁紙用!仲拎哂返拉薩既班車卡片,因為我地之後會返樟木,坐班車回拉薩.班車最平可以劈價到230蚊.講價既時候仲買左幾粒皮蛋!而家好鐘意生食皮蛋,就咁啪入口.好好食
路上
好多條小瀑布
小馬
房入面見到的景色
呢到仲有YMCA青年旅舍,最盞鬼既係個staff 好靚,咁入面又有free wifi ,我同秋陽講不如我地一齊落黎上網.結識呢位靚女姐姐!哈哈.做哂所有野都只係三點!佢地出去行下,上網.我就訓係張床到無所事事,望下風景,整理下o的相,同埋寫低呢幾日發生既事.
係大學入面,大部分學生都只當大學係一個職業訓練學校,讀大學 = 搵多o的錢,真係有幾多人會去關心我們當前身處既社會?一切置身事外.然後畢業,平平庸庸咁過生活.甘心去做一隻螞蟻.好多人既志願甚至係打份政府工,因為貪佢夠hea...
工作→儲錢→結婚→花光錢→再儲錢→買樓→生仔?
我經常有一個問題 :搵咁多錢,又帶唔到落棺材既..咁辛苦做乜?如果將所有時間拎哂去搵錢,咁人生究竟仲剩返乜?用接近三分二生命去搵錢,然後就慢慢用哂o的錢,跟住等死,然後再將呢個任務傳承比自己既仔女.咁既人生好悲哀.而且人既物慾係無止境,你有一蚊就想要十蚊;有十蚊就想搵一百蚊;有一百蚊就想要一千蚊.
咁同係條街到見到既螞蟻,成世都係到搬糧有咩分別?
係咪社會話比你知你要咩,你就要追求o的咩?係唔係應該思考一下自己既人生?
當一個單位話就話有400呎,實情得o個200幾300呎,賣緊二百幾萬.3成首期都講緊60幾萬.打工仔搵o個萬零蚊一個月.要儲幾耐先至有個首期?
為左個300呎都唔知有無既地方,奉獻二十年光陰?
社會既主流價值唔係一定岩
做人點可以隨波逐流?我覺得呢個行為好蠢呀!
生命已經夠短,人生眨下眼就過.點解仲要花時間去過別人既生活?點解唔好好享受生命?用自己既方式去活!
生命只有一次,一定要盡情活!自己既生命,由自己去演繹!唔可以比自己後悔!
人生要過得無怨無悔!直到我再唔識打開隻眼o個一日來臨既時候,我都可以笑住講一句:不枉此生!
當你為你生活遇到既事而唔開心,煩惱,埋怨,甚至放棄自己,覺得全世界都玩緊你,討厭你既時候!有好多人頂唔住自殺.但同時間,社會上有幾多身體唔健全,有重病既人好努力咁去掙扎求存,為既只係可以過普通人既生活.咁究竟係佢地有問題定我地有問題?究竟邊個先係殘疾人?
我唔敢狂妄到話要改變呢個世界,但最起碼,我想做一件事去影響我身邊既人.


text:
9月13日˙星期六
今日行程非常緊湊,一早起身先去買餸,喺屋企食完早餐之後就跟mo爸出澳門.先去睇中醫,然後去探亞爸亞媽,食完晏後就去剪頭髮.
去到髮型屋已經係1.30,stylist話有10個人等緊,輪到我要大概3個鐘.唉…次次剪親頭髮都要等咁耐 (最高紀錄淨係剪頭髮試過等5個鐘), 睇黎係時候要諗諗係咪轉過第個stylist.剪完頭髮番到屋企都成5點幾,咁又冇左大半日喇.
到夜晚,mo爸8點幾番到黎,我地好快咁食完飯就帶momo出去睇煙花.個衰仔出到街就成日週圍聞,有時又唔肯行,可能因為初初出街唔係咁慣.等mo爸影完一輪相之後我地就番閨喇.
9月14日˙星期日
經過尋日咁緊湊嘅行程後,今日就靜靜咁喺屋企抖抖.其實我係專登咁安排,因為我今日唔想出澳門嘛,出面又咁鬼死熱,我驚中暑呀.
我今日淨係攞左d衫去洗同埋去左pet shop幫momo買狗帶,之後就一直留喺屋企陪momo,仲整左蕃茄紅蘿蔔肉飯俾momo食.食到佢嘴lam lam呀…
9月15日˙星期一
今日要帶momo去DOL沖涼,mo爸因為有野要喺屋企附近做,所以可以揸車番黎載我地去DOL.momo一去到就想走,唉…佢真係好鬼細膽.嗰度仲有其他狗狗等緊沖涼同grooming,d職員就擺momo落去同佢地玩,仲叫我要多d俾momo同其他狗狗玩等佢有多d社交活動.我都好想,不過暫時未識到其他狗友.
兩個鐘頭後我去接番momo,嘩…佢變得香噴噴又靚仔左.俾錢嗰陣d職員同我講9月28號佢地會搞個有關訓練狗狗嘅講座,由香港請個dog trainer過黎講,問我有冇興趣參加,我梗係即刻報名啦.到時仲可以帶埋狗狗去添,但係momo好似出唔慣街咁,唔知到時帶唔帶佢去好呢?我驚佢會失禮人呀…
番屋企嗰陣係中午1點半,條街熱到屎,我就抱住momo行番去,好似抱住個熱水袋咁,一路行一路滴汗,番到屋企成身濕哂.下次都係book黃昏去沖涼穩陣d.


text:
2012年2月8日星期三
大埔明星飯堂之火辣煲仔飯
陳漢記@大埔
8/2/2012
天時冷除左打邊爐之外,食煲仔飯都係一個非常適合嘅活動.趁今日超凍,大班同事們去附近嘅陳漢記食個暖笠笠煲仔飯.新鮮煲仔飯夜晚六點先推出,只係六點多少少,店內已經完全滿座,舖外仲排左不下十人,最後差唔多等左成個鐘先有位.
白膳排骨煲仔飯 ($55)
煲仔飯落單即製,入座前已經落定單,坐低左都仲要等多廿分鐘,新鮮熱辣嘅煲仔飯終於送到.煲仔飯先倒入豉油,再蓋上煲蓋焗最少三分鐘.豉油慢慢變熱,飯亦可以吸收到豉油香,滲到飯底,仲會結出帶豉油味嘅香口飯焦.有人話唔打開蓋,直接將豉油沿住煲邊倒入,呢個先係最岩嘅古法淋豉油方法.我就唔理咁多,打開蓋倒左少少豉油就算,肚餓.打開蓋嘅兩秒間,偷睇到材料好豐富,所以等待嘅時間過得特別慢.豉油飯嘅香味飄散,更覺肚餓.
夠鐘啦,係時候打開寶箱!
成個飯面都舖滿左白鱔同排骨,十級豐富.家陣街市一斤白鱔講緊超過一百五十蚊嘅時勢,一碗五十五元正嘅煲仔飯,居然分享到四大塊肥厚嘅白鱔.排骨嘅份量仲多過酒樓一碟大點豉汁蒸排骨,實在驚喜!
白鱔白雪雪,師傅切得非常厚身,份量十足.鱔片啖啖肉,較為軟腍,唔夠爽脆,好彩肥美度亦足夠.食得出用左些少果皮提味,味道幾鮮甜,唔覺有腥味.排骨加埋辣椒絲同豆豉蒸煮,香味十足,有肉有骨,正合心意.排骨食落夠肉地,好爽滑鮮甜.試食到同事們只需俾多五蚊雞加配嘅兩條臘腸,臘腸食落比較肥,味道算唔錯,油脂滲入飯中,更加惹味.
豉油似係製過,味道少少甜,加熱後伴飯一齊食,味道幾香.可惜白飯略嫌較為濕潤軟腍,如果再乾爽多少少,相信更加好.煲底結左些少飯焦,未算完全焦黑,係可入口嘅深啡色程度,可惜飯焦都唔算太脆,過下口癮食兩啖就算.
聽人講廟街嘅煲仔飯都好出名,雖然未試過,但覺得陳漢記嘅出品叫做算係咁,當然仲有進步空間.話晒係大埔好評Number 1嘅名店,晚飯時間排隊等位係指定動作.除左煲仔飯之外,腸粉同粥品其實都唔錯.腸粉出名晶瑩剔透,皮薄餡靚,有「玻璃腸粉」嘅美譽.而各式粥品都非常出色,粥底軟綿綿,香甜足料,係午餐良品.
陳漢記嘅超強名氣,除左係大埔區街坊熟知嘅事實,更加係唔少美食節目嘅採訪對象,所以吸引唔少區外人士,山長水遠都會揸車黎搵食,有唔少明星紅人都會黎幫襯.就係食飯當日,又見到藝人拍攝緊一個美食節目,仲見到N年前出名嘅影視紅星黎食飯.勁!
張貼者: Teenie Hung 於 下午11:32
訂閱: 發佈留言 (Atom)


text:
以為老公改過變好原來係假象....
之前d post已經搵唔返....簡單講吓最近發生既事
老公最近一星期有1-2日冇返屋企訓,我問佢去邊,佢話約人傾野見咁醉就係吧訓到天光,我次次都會打比佢,不過冇一次會接電話.
本來我都信佢依個原因,上2個星期有一日佢話唔返來食飯,到左夜晚11點幾返來放低個袋又出去(佢當時已經醉醉地),佢同我講約左朋友A飲野,
我話你已經醉左唔好出去,佢話有咩事你打比阿A啦(走左),我62聽到走出來話左我老公幾句,老公都係冇理,我擔心佢有事,我就打比朋友A,叫佢睇住我老公,
阿A話:吓?佢約左我?咁好啦我打比佢,(即係根本冇約阿A),過左差唔多一個鐘阿A打比我,問我老公而家點,我話:佢出左去好耐喇,你唔係同佢一齊咩??
阿A又話再打比佢,之後我自己打比我老公,聽到佢果邊好靜好靜一粒聲都冇,佢話佢自己醉左,到左差唔多3點佢返左黎,但就冇入房,坐左係廳打電話,傾左有45分鐘,
我就行出去睇下佢,點知個電話咁大聲,我聽到係女人聲仲笑緊,我問佢係邊個,佢答我"我女朋友阿珊,佢都知道有你架,你同佢傾下吓,我冇理佢入房訓,到左早上9點我愈諗諗嬲,
拎佢電話打比果個女人,一睇之下原來係長途電話黎,我打左但冇出聲就張個電話比我老公聽,我話:搵你ga,之後我老公cut左線del埋個號碼照訓,我問到底佢係咪你女朋友,佢係邊個?
佢冇理我,我火滾掉左個電話落地,佢都冇理我照訓,但個電話係我既,因為我買左新機舊既比左佢用,佢工作關係要用2個電話,我99聽到掉電話聲就走來罵我,佢話你咩事呀你大晒呀?
樣樣都大聲過人,你唔好掉爛我屋企d野,我從來唔會駁咀任人罵,但係果時我忍唔到,我話個電話係我既,我掉我自己個電話唔係掉你屋企d野!你個仔出面有女人呀我掉自己d野唔得咩?
99話:邊有人好似你咁成日夜訓唔陪個老公訓,佢搵過第2個都冇乜問題丫!(我老公當時聽到我地嘈都冇理照訓)
我真係頂唔順狂喊,我打左比我老豆講要返屋企,都打埋比62同佢交代件事,我62話,你99冇乜點讀書唔好怪佢,佢講野係咁,不過你唔好帶走2個BB,佢地跟慣我地,如果去左係屋企,佢地一定唔慣,
只可以講我屋企冇錢,我老公屋企有錢,自己生活環境唔同,我都明白,但我一定要帶走我對仔女,果日我帶左我女返左學先,再返去執野,入到房我再問我老公果個女人係咩人,佢一樣唔答我,仲話:你走啦
我一邊喊一邊同佢講,我識你到而家十年,我咩都冇只有你,你因為依D野叫我走,我當時真係想死,我去抱左個仔,我真係想係窗口跳落去,我老公見我抱住BB望住出面,佢走來搶走阿B,我99沖左入黎眼濕濕,
佢話佢個仔一定唔會有第2個,佢頭先罵我係因為以為我掉佢屋企D野,佢叫我冷靜D,我冷靜咁行返入房執野,我心死,當我執到最後一袋野時,我老公突然叫我唔好走,仲關左房門唔比我出去,叫我唔好走,
跟住我62都返埋黎,罵晒我同我老公,話我地2個都唔岩,一個成日飲酒,一個夜訓,咁大個人都要諗吓2個細,我為左BB我留返係度,亦冇再問果個女人係邊個,因為當時真係心死,知唔知個女人係咩人都已經唔重要,我老公自己同返我講果個係佢以前公司既agent,之前已經好熟,果晚只係問下價同傾下計,我話咁你又同我講係你女友?佢話佢唔記得佢講過d咩,依次我信佢,因為佢醉左講既野,佢第2日真係唔記得,今次我衝動左,之後依2星期我都千依百順,點知.......原來佢出面真係有一個.
昨晚同佢同幾個朋友食飯,食完飯落吧飲野,等到最後一個fd黎,d男人就叫d女人去個fd屋企陪下佢老婆,咁就剩下d男人係度傾計飲野,大約一個鐘後,男人都上晒黎,點知講講下我老公話要上其中一個fd屋企飲紅酒,叫我自己返屋先,當時佢又係少醉,我都幾唔開心,因為佢真係成日飲酒,我上的士,過左陣佢打黎問我有冇野,我話冇收線,返屋企電話響,係其中一個朋友打黎,佢話原來你老公出面真係有個女朋友,不過佢話佢地未開始只係曖昧中,佢話佢都打算梳遠個女仔喇,叫我算唔好嬲比次機會佢,我就醒起,有一晚我老公醉左返到黎一訓著佢電話就有sms,我冇專登去睇,只係佢有sms佢電話震同著燈,放左係台面,我見到+852xxxxxxxx(我到家了)咁樣,依個號碼我好記得,因為佢頭4個字同我老公個電話號碼一樣,當晚食飯時我老公去左4次wc,次次都過十分鐘,佢係一個唔會係外面大便既人,一定只會係屋企,返到黎不時睇電話,想也知道在等sms同打sms,咁都叫梳遠...我忍唔住想睇下d sms 只見到,
女(不想人家覺得妳在說癈話,妳證明給我看呀.做不到?還是沒能力?)
我老公(妳要我怎證明?)
女(我不知道,你應該知道吧,你早點睡明天要返工)
我老公(你喝多了吧?我現在在朋友家,你早點睡吧)
我睇返d時間,佢係拎左個電話入wc sms,我最唔開心既係,我問佢,佢都唔會同我講佢既煩惱,佢之前話佢唔想我擔心,但就將d煩惱同人地講,其實佢有冇當我係佢老婆?佢唔比我同佢分憂,果晚食飯佢仲係人地面前講,我咩附屬卡都開晒比佢,保險又寫佢名,佢都唔信我仲懷疑我出面有第2個,對住咁多人講大話
前晚我腸抽筋好痛,我次次都會痛到暈左,我知道自己就唔得已經訓左係床,但成身出冷汗濕晒,好凍,我叫佢幫我關窗,佢答我蓋被啦,我已經冇再回答佢....佢知道我腸抽筋會點,同好辛苦,我成身濕又點可以蓋被?唔好既記憶再次浮現,記起我病時佢點對我,我同佢講唔舒服,佢會答(我又唔係醫生),愈問愈傷心,佢前一排對我好左,而家打回原形,其實我知佢唔會改到,一次又一次,我唔知點算,如果離婚對d仔女真係唔好,唔離婚我又可以點?
冇野曖昧?成日唔返屋企訓難道真係同個女仔無關?
傷透了喊到淚乾


text:
小弟反而覺得訂最低工資真係冇咩用喎(可能小弟社會經驗尚淺啦~)
因為小弟而家一個人住深水"土步"套房(暫時未有能力交稅)剩係最基本既衣食住行都岩岩好者
但反而覺得而家咩咩機構d大老世真係"夾得就夾"唔好話百佳點衰點衰,
惠康買野咪又係愈黎愈貴,可能相比較其他"華x""嘉x"或者雜貨鋪都好買野價錢差都唔少,
所以小弟覺得最低工資就算訂夠1萬又點者,到時會唔會出前一丁7蚊包?m記40蚊個餐?
大家不妨留意下7仔買支汽水已經接近10蚊喇,但點解雜貨鋪有d仲可以賣6~7蚊支?
最近期電盈大家都應該知咩事啦,公司如果亦字就話咩咩共渡時艱者,
又可能係小弟主觀既睇法啦,因為小弟正正係外判既師傅,唔講冇底薪先啦!
而家做一張單多既有百零蚊,少既3x左右,對外講就話減1~2%,但判到我地
既話最少都減10%
可能近期真係負面新聞比較多啦,但諗深一層,最低工資就算正常實行,咪只係
益多d大機構既老世...到時樓價又可以貴d,賣消耗品又可以食水深d,
無論打工仔又好老闆仔都好,其實真係冇咩分別喎,真係得個做字.
唉,不過打得工既咪又係只可以係度發up瘋咁媽幾句,況且小弟暫時都
仲未係納稅人,有冇資格出聲都成問題啦~


text:
價 格 : $199
容 量 : 50ml
產品介紹 :
多功能底霜, 能有效修飾臉上瑕疵及毛孔, 令妝容細緻幼滑, 並同時具有保濕,美白,減淡皺紋及防曬等多重護膚功效, 令肌膚重現剔透亮澤, 更備有兩種顏色選擇 No.21 & No.23
之前見 sheep 用過唔錯, mi 去開韓國搭佢幫我買既, 價錢大約係香港既一半, 真係抵好多呀, 不過有次係卓悅見過 30ml 細支版, 賣 $98 定 $85, 唔記得左 haha
50ml 都幾大支, pump 裝好方便就手, 每次用一泵就夠搽全面啦, 吱出黎係 cream 狀, 推開唔算厚身都幾好推, 可以推到好薄既
21色係偏白膚色, 另有深 d 既 23色選擇, 較少 BB Cream 有色號揀, 多數得一個色, 顏 色同粉底有別, 少少帶灰既, 但搽上面唔覺, 調到面色, coverage 唔錯, 仲好過 fdt, 亦唔厚, 唔似用粉底咁有明顯妝感, 質地有少少滋潤唔係好爽果 d , 可能有 sis 會覺得 lup, 但我就覺得啱啱好啦, 有幾日又凍又乾仲唔太夠潤添, 可能夏天就會有少少 lup, 但掃上埋碎粉就 ok 啦
spf 42 pa+++ 就算夏天用都好足夠, 一支有晒防曬, 調色, 我當佢係防曬 + base + fdt 一支搞掂, 返工趕時間最啱, 搽完 skincare 直接用佢, 再上碎粉, blush, lipgloss 就可以出街啦, 而且 BB Cream 唔似 fdt, 唔洗用咩技巧, 好似搽防曬咁就得架啦, 想薄 d 均勻 d 可以用手上完再用粉樸推
不過缺點係較易溶, lunch 後 T Zone 已經溶溶地, 唔補妝既話到放工都甩得 8899 架啦, 尤其易出油既鼻哥, 不過就算溶都唔會好似 fdt 咁 "攝" 左入毛孔搞到肉色一點點, 亦唔會一撻撻, 越補妝越衰
用過幾款 BB cream, missh 呢支都算唔錯, 之前用過有 d 顏色好死白, 但白得黎帶灰, 一 d 都唔靚, 影相仲慘, 嚇死人, 好似死屍咁, 真係拍吸血新世紀唔洗化妝, 有 d 就好爽身, 但對我黎講較乾, 長時間係冷氣地方真係唔得.... 不過呢 d 都係人夾人, 同揀 fdt 一樣咁難, 大家又揀啱適合自己既未呢!?


text:
一早去咗水泡區,條雪道同上年唔同,有幾個級位.
我同咪咪都輸咗,我响水泡碌咗落地時,比後面啲水泡撞到左手膊頭,當時痛到以為甩咗胶,好彩只係撞親啫.
跟住草鞋比賽,咪咪又輸咗.我就同人同時搶到,工作人員見到我係first touch,所以判咗我贏.
玩完比賽,可以比我地免費玩水泡,即刻玩咗2次,因為ski pass係唔包水泡,而且平時要w5000一次仲唔玩盡佢.
玩完就返房換過裝備去滑雪.玩咗1,2次pink,就夠鐘食飯.今次都係Tower,但係就食韓式餃子.
飯後去Green Zone,先上Yellow,上段左邊有捷徑滑去Mega Green.條捷徑都幾斜同厚雪,滑過去時,我地都跌咗幾次.咁之後向Green 同Mega Green玩咗6,7次,3點幾時,返去pink度諗住meet埋趙生佢地一齊玩,點知佢地已經還咗gear.咁我地向Pink又玩咗一陣,再練吓Toe side同Linked Novice Turns,又係前仆後碌咁落山.
今晚係最後一晚係龍平,大會安排咗比賽頒獎,花絮,抽獎.原來我攞到草鞋女子亞軍,獎品係皮帶同獎牌.
跟住抽獎又冇份,就去玩埋今晚Night Ski,下次要下年先再滑過喇.出到去都成9點幾,就近近地係Pink玩,繼續練習,有一次去咗yellow,係中段練緊Linked Novice Turns時有吓向後跌,跌親後腦,帽,雪鏡,眼鏡都飛開2米.跌完都有D wing wing地,跟手爬去執番眼鏡等.之後都係安全落山,抖陣再去pink玩多轉,就番房執行李.


text:
呢盒Royce Christmas gift 好靚呀,食食下lunch Prof. Cheung 突然走入黎比我,話送比我地office 既聖誕禮物,不過比我揀先喎,仲話實有我鍾意個隻味!原來佢剛係北海道返黎,去之前問左yammy我鍾意邊一款royce朱古力呀,真係有我心呀,勁開心!
日本野唔洗我多講啦,包裝精緻,設計特別!
因為呢個gift set 係for kids,所以入面d朱古力同餅乾都好彩色繽紛呀!
拎晒出黎同佢地大合照先,其實大部份我都試過啦,因為我舊年都買過盒聖誕禮盒裝,只係d聖誕packing我未見過同覺得好可愛好靚呀!
呢d係朱古力仔,專比小朋友only,最低個五粒好特別,砌埋一齊就係ROYCE!真係有心思!
我未食過曲奇,所以揀左呢樣,大家估唔估到我揀左邊款呢?梗係我鍾意的心型啦!嘻嘻~~
另外,上星期買左chip n dale 靴夾,不過係膠黎造,冇送比ching wing個款全毛毛質料咁high,係度同大家分享下先!
其實屋企點止一對靴,我想買多一兩個架,但其他公仔都唔靚,但又唔會買晒同一款chip n dale 架麻,因為我屋企d靴比媽咪放晒係隔離屋,阻地方喎,咁我買的話當然要唔同公仔啦,因為我幾乎都係老點威哥過去幫我拎架麻,對男仔黎講,用唔同公仔形容邊對靴好過形容對靴係邊對打邊對吧,哈哈!


text:
上一次去大西洋城賭場已經係四年前,記得阿姐話想入大學前去一次,所以約埋姑仔一家同埋奶奶一齊去玩咗兩日
New Jersey — 賭城Atlantic City
其實今次再想o黎大西洋城,係想睇吓呢度仲有無貓,因為嗰次去完大西洋城幾個月後,o黎咗個颶風Sandy
嗰次個風都好厲害,我都好掛心嗰度Boardwalk啲貓唔知有無事,所以今次想去睇吓
我哋去到,阿姐至起身食早餐仲未到,所以我哋先去海灘,Boardwalk嗰邊行吓先,當日天氣好好,有啲熱
上次見到貓o既地方已經封晒,即係話依家已經再無貓係度,希望係上次風災前,啲義工將佢哋遷走,再安置佢哋啦
係Broadwalk 度見到有人帶隻貓仔散步呢
終於等到阿姐佢哋o黎到,就先去Outlet 行一陣
只係行咗幾間舖,男仔友又掛住入賭場玩
睇佢哋玩咗陣擲骰,就一齊去玩老虎機,仔仔爸揀咗部有貓貓o既老虎機,比咗$5我玩,玩咗一陣就比我贏咗幾十蚊
呢部老虎機都有貓呢
之後我哋一齊走,因為都要成二個鐘頭車,佢哋就更加唔只二個鐘頭車啦
去途中休息站去吓厠所,見到啲晚霞好靚,仔仔爸又攞部相機踩上車頭又影一大輪
講開影相,早幾日中秋節,仔仔爸又特登攞相機走去行Brooklyn Bridge 影月光同夜景
以佢o既攝影技術,係得呢幾張見得吓人,哈哈


text:
十年後既香港
係到同大家講聲2015年快樂!
Mr. & Mrs. 白過左一個好平凡既新年日,原本都無plan去邊,食完早餐後決定去參觀新個幾個地鐵站.
想起細個我媽媽公司係西環,所以好多時間我都係附近.想起有間港式麵檔好耐無去,又唸起有左地鐵之後,我地可以去多啲!
麵同細個一樣咁好食,絕對建議鍾意食麵既朋友來(叫源興隆).不過我今日想寫既,好似呢篇文章既標題,係我食麵時唸起 - 呢啲幾十年都一樣既店鋪,入邊所有既職員都同細個(二十年前)一模一樣,完全無任何後生既接手.我地唸:幾年後呢班人退休,我地實無麵食啦!
來緊香港既十年,面對既問題,係比普通傳媒或著所謂關心社會議題既人既想法,可能有好大分別.雖然一國兩制既侵蝕可能會改變香港,但係人口老化好有可能係更大更實際既問題!
大家唸下,十個有九個的士小巴司機都係全頭白頭髮,到佢地全部都太老個時,穩邊個渣車?
絕大部份既茶餐廳同埋小舖都有同一個問題,就係無product differentiation – 當然有d餐廳好食啲,有啲服務好啲,但係唸係佢地用既外賣盒,膠袋,舖頭既裝修,唔係大部分都大同小異?
你可能話呢啲生意比較實際,唔講花考,但係我覺得呢個正正就係點解佢地無辦法繼承下一代.到呢一代老闆同下屬退休既時候,真係唔知穩邊個取代.人口老化係香港無法逃避既問題!
當然自由市場一定係解決問題既最佳源頭:好似的士如果有好既GPS導航,新既司機就會比較容易上手.新一代既港色餐廳會有更多既product differentiation,增加競爭力.
Mr. and Mrs. 白


text:
你有無試過用代糖嚟做甜品呢?
其實而家市面上出左好多5同重類嘅代糖,有用嚟沖o野飲嘅,亦都有專用嚟做甜品嘅.
你又知5知道其實平日用嚟沖咖啡o個種代糖~係5同用嚟煮o野焗蛋糕o個種代糖gar呢?
你又知5知道有種植物叫Stevia,佢嘅甜度係真糖嘅300倍呢?
其實用呢種植物嚟提鍊代糖外國已經有左好多年gar na,我都試過買過盤Stevia返屋企自己種,之但係我有名"女殺手",真係除左養小王子之外~係養咩都死gar,所以我盤Stevia經已魂歸天國N年o勒.
以我咁懶嘅性格,如果今次5係因為...........
要幚太古方糖隻Stevia代糖寫食譜,所以至會咁神心研究左幾個代糖食譜gar啫.老實講我N年前已經有用代糖嚟整甜品,米以為用代糖嚟整甜品好容易,因為代糖呢樣食材查實好鬼馬,真係5係個個食譜將真糖轉用代糖就OK gar,有d做蛋糕嘅方法根本5用得代糖tim la,而且代糖5會好似真糖咁加熱會有蕉糖嘅效果,所以用代糖做出嚟嘅蛋糕5會有真糖o個種金黃色,而呢種用真糖做嘅甜品獨有嘅金黃色澤,正正就係令人垂涎三尺嘅主要原因.
加上無論代糖同真糖有幾相似都好,代糖始終5係真糖,所以會有小小Aftertaste﹣﹣則係話第一啖食落口係同真糖無分別嘅,但係當你吞完之後就會覺得有小小5同o勒~erm.......情形就好似你飲減肥可樂咁law,飲完硬係個口好似有d 5同嘅味咁.
所以要用代糖焗做出同真糖甜品一樣嘅金黃色澤,又要克服代糖嘅Aftertaste,真係一dd都5易gar!而呢個"代糖南瓜芝士蛋糕"就係我第一個為太古方糖寫嘅代糖食譜o勒~你地又覺得佢似5似用真糖做嘅芝士蛋糕呢?


text:
2015年6月3日 星期三
百厭星@九龍城寨公園
天意總是弄人,落咗兩個星期雨,終於等到個可以同陽光玩遊戲嘅weekend,點知撞正艾菲有D私務要做,無得帶燒腩仔出去郊遊,好彩做咗半日湊仔公嘅米高,喺屋企忙完之後就帶咗燒腩仔出來接艾菲食飯,見時間尚早仲話帶燒腩仔近近地去九龍城寨公園玩.
一聽到有得去公園玩,燒腩仔立即進入興奮mode,但艾菲就立即啟動港媽mode,怨米高無同燒腩仔搽防曬就出門口,又怨佢無預早通知等艾菲做定防蚊措施,重點係臨時臨急無帶大機喺身,只可以用iphone影相,不過呢日有D日落嘅太陽光反射返落來,最後影出來嘅相都acceptable喎.
九龍城寨公園其實都幾大,不過我哋帶住燒腩仔通常只會去兩個遊樂場玩,貪佢近住九龍城廣場一入返去就有冷氣,而呢到亦有唔少讀名校or名playgroup嘅小朋友來玩(睇小朋友著嘅校服同家長姐姐拎嘅書包就會知),家長們一般都會睇得小朋友比較緊,唔知係唔係呢個原因呢,呢日就有兩個家長,搞到要搵警察來分隔調停,其實帶小朋友來公園都係尋開心姐,小朋友亦唔會故意傷害其他小朋友,些少碰撞跌傷總係難免,有時做家長都要睇開D先得.
講返呢個百厭星燒腩仔先,宜家同佢去公園艾菲都好少會做貼身保鏢,多數企喺遠處望吓佢等佢自由發揮,而呢個口水多過浪花嘅燒腩仔,就連去公園玩把口都停唔到落來,全程係咁撩其他小朋友講嘢,人哋兩個孖妹(應該差唔多年紀)傾偈佢又走去搭傘,孖妹已經唔睬佢調頭走佢仲專登大大聲話「玩啦,做咩唔玩姐」,真係聽到你唔知好嬲定好笑.
之後warm up夠仲猖狂,見到細過佢啱啱識行嘅小朋友路過,特登行埋去用雙手圍住個小朋友,將佢逼埋牆角然後話「等我阻住你唔畀你行先」,要艾菲送上一個凌厲嘅眼神佢先笑住放開手,之後見到D大哥哥大姐姐擒上滑梯頂,又唔識死咁大大聲話「你哋咁樣唔啱㗎﹗快D落返來啦﹗」.
跟住就越玩越多古靈精怪嘢,專登面露奸笑咁行落滑梯,再故意塞自己個身入欄杆到.
然後仲趴喺到玩爬行大賽,好似飛虎咁貼住地由攀爬架爬到去滑梯到先肯起身.
對於佢呢D百厭行為,艾菲循例都會提佢一兩句要守規矩,但只要係安全同唔影響到其他人嘅話,艾菲都隻眼開隻眼閉啦,畢竟呢個係佢嘅自由玩樂時間,佢覺得咁樣故意破壞規矩嘅玩法好玩D就由佢去試吓,等佢親身感受一吓守規矩同唔守規矩嘅分別,然後從中學會點樣同人相處都係件好事呀﹗
訂閱: 張貼留言 (Atom)


text:
今日我哋就要離開Hobart去Port Arthur,朝早食咗個福麵做早餐,之後就8:30就出發喇.途經Sorell就入超市入返D嘢食,因為睇到人哋D Blog 同埋係住宿個 網頁話最好買定D主要嘢食入去 Port Arthur ,因為個到無咩嘢買~~但係我哋都係買咗D麵包同Ham咋,本來係想買D雞翼架,不過又驚放係車到會變壞~~
入到去Port Arthur都差不多成10:30,首先就係去睇下個最出名嘅景點 Port Arthur Historic Site 先啦,入場券係一張啤排,呢張啤排係代表一個犯人...可以入去搵返呢個人當時係犯咗咩罪..
之後就入去個遺跡到睇下啦,咁啱個時有架遊艇會係 Port Arthur到開出,呢架遊艇係入場費已經包咗,佢會停一個島,上島又要另外俾錢 !! 不過其實呢個遊艇河都無咩特別,叫做坐下睇下由另外一個方式睇呢個 Port Arthur 啦...
之後就去睇下個監獄遺跡,其實好多地方都爛咗,重有呢個位置起監獄就真係浪費咗D,因為個View其實都幾靚下.呢個Historic Site 最好睇嘅就係個 Commodore Office,入面D擺設都幾靚仔,D傢俱都幾別緻.而另外有個要隔離監獄個到,就真係似返D監獄Feel啦~~
睇完臨走時發覺原來都重有一兩間嘢未睇,不過行到好攰,所以都係走人唔睇啦~~~之後就去搵嘢食啦,周圍兜咗一輪都唔覺有嘢食咁,最後我哋就入咗一間酒店到食.
入酒店食嘢前,見到有間 Store 咪入去睇下有咩買囉,原來係無咩啱心水嘅嘢買架 !! 我哋係酒店到叫咗一份雞一份魚食,味道都唔錯,食完就去今晚住宿到 Check in 啦...
呢間住宿係住一間屋仔,入面都幾大下,不過間廁所就要係屋出面,有點兒唔係好方便.重有呢間屋係對住個湖架,個View都真係幾正架 !! 之後我哋就去咗附近嘅 Tasman Arch,Tasmania Blowhole 同埋 Devil Kitchen 到睇嘢,順便搵返聽日Join個個 3-Hours Eco-Cruise個集合地點.
去到個 Blowhole 個時,停車場有架買雪糕嘅車係到,重有一隻狗,咬住舊木係咁聊人玩,但係佢又好驚,但係佢又好想玩喎...
然後我哋就去睇個 Blowhole ,不過就唔係好勁,所以無咩特別,可能潮漲個時會勁D都唔定~~~順住條路行就會睇到Tasman Arch同埋個 Devil Kitchen ,個 Devil Kitchen 睇落都唔知似咩,可能要加D幻想力又或者要啱位先會睇到一D嘢都唔定 !!
之後我哋就係呢一區到兜下睇下有無咩買,最後去到 Nubeena 市入面一間超市,係個到買咗罐粟米湯就返去喇! 今晚晚餐係粟米湯同埋Ham肉醬意粉.食完嘢 Hae 咗一陣,到沖涼時間啦,係最麻煩嘅一Part,因為個廁所係屋出面~~~
呢間屋有得上網,重要係用 Satellite 上網添喎...都幾過癮,但係就好慢 !!


text:
( 17-jun-2010 thu )
假期後第一日番工最攰 即使之前瞓夠都係咁話呀 ~
攰到無乜胃口 食件奶油多算喇 無咁膩呢 ~
番到菇場忙忙地 做下嘢精神 d 嘅 ~
晏晝有 lunch box 唔駛落街買嘢最好 出面太焗喇 ~
里奧大人今日上咗大陸 所以有多 d 時間預備晚飯 我就可以買完餸去睇中醫 等佢番黎嘅時候幫我拎埋藥 我就唔駛特登再去落藥呢 ~
是日懶餐 - 酸梅麵豉蒸排骨 + 蒜泥油麥菜 + 粟米蛋花湯
酸梅麵豉蒸排骨 - 其實因為想食個汁先整呢個排骨 加埋指天椒就最正添呀 ~
蒜泥油麥菜 - 呢個又好味又方便 懶人首選呢 ~
粟米蛋花湯 - 好耐無飲粟米湯 覺得好甜好好味呀 ~
今晚 7 點半阿根廷 VS 南韓 所以一路食飯一路睇波 刺激到呢 出哂汗呀 我捧阿根廷架 因為有 Messi 仔 同埋佢地好有團隊精神 咁先係嘛 最怕 d 人獨食 表現自己 ~
呢晚里奧大人又買咗砵仔糕比我食 我拎嘅時候以為得一個 幾咁感動呀 ( 以為特登買比我嘛 ) 點知一開見到係 4 支簽 車 原來佢自己食咗個 仲好意思話特登買比我食 真係丫 ~
嘩 呢幾晚睇波睇到 12 點先瞓 對我黎講係超級夜架 捱咗幾晚頂唔順喇 所以呢晚 10 點半已經要瞓 lu ~


text:
呢排做咩呀 焗到丫 最慘係連坐巴士時都熱到飛起呀
真係好唔想煮飯 因為實在太熱喇
但為人妻子嘅 梗係唔想個丈夫日日食味精家嘛 所以我都會煮嘅
去到街市 好想買通菜 但話食得多會腳抽筋 都係唔好買喇 所以改為買 1 斤菜心 ($8) 本來想買西瓜 但實在太重 所以要放棄 lu
番到屋企換衫去做機喇 太耐無做運動 做完覺得好舒服呢
之後沖涼 成個人爽哂 勁正呀 不過拖完個地之後又成身熱哂呢
里奧大人 8 點 半放工 番到屋企都要 9 點幾 所以有好多時間比我 ready 晚餐
是日懶餐 - 蒜泥手撕雞 + 菜心
蒜泥手撕雞 - 用雪藏雞肶 隔水蒸熟 放涼後手撕 但原來手撕好難整到一絲絲架 唔知係咪因為係雪藏雞關係呢 唉 一心諗住用醬油膏唔駛左溝右溝調味料 點知支醬油膏過咗期 好激心啊 因為仲有大半支未用過架 星期日真係要的起心肝 check 哂所以醬料 d expiry date 好過嘥哂 d 嘢嘛 依家咩都貴 無以前買得咁豪架喇 依家去超市買個出前一丁要 $3.7 合味道要 $7.3 添呀 做咩貴咗咁多架
菜心 - 唔甜嘅 唔通因為自己好想食粟米 所以覺得咩菜都唔好食呢
尋晚一路食飯一路行雷閃電 好恐怖呀 希望落場雨之後無咁焗啦
"家好月圓" 終於做喇 可能係第一集關係 所以覺得無咁好睇
再睇埋 "向世界出發" 我見 d 老虎仔 我都腳震震咁呀 太大隻喇 n 年前同里奧大人去泰國 本來已排隊同老虎仔影相 但後尾我都唔敢呀 好怕佢咬我呢
早餐食蘑菇腸片蛋治烘底 + 奶茶 ($15) 真係想飲涷嘢 但朝早飲涷嘢對身體唔好呢
番到菇場又係好忙呀 應該旺季開始來臨了
晏晝同里奧大人去茶餐廳食盅頭飯 + 點心 人太多喇 所以好似無冷氣咁 真係食得好辛苦呢 食完仲要行番公司 真係成身汗架


text:
( 10-may-2010 mon )
尋晚 12 點先瞓 我覺得真係好夜囉 今朝真係無哂精神 又落雨 媽咪又入咗院 仲更加無心機添 噢 ~
不過當我情緒低落嘅時候 我會諗番 d 會令自己開心會笑嘅嘢 咁樣就會舒服好多呢 ~
今朝食腸粉 但唔滑嘅 又小樣選擇 lu ~
Hea 下 M 下又到 lunch time 講出黎好似好嘆咁 其實有時都幾悶架 不過最邪係次次唔想做嘢就大把嘢做 同埋呢 有時我忙唔講出黎架咋 唔係真係咁嘆呢 ~
落雨濕濕 去對面買嘢食就算喇 今次買煎蛋免治牛肉意粉 但我覺得係豬肉囉 因為有好多 但我都無食到 因為食哂 d 意粉已經好飽 同埋 d 肉醬喺哂意粉底 所以都唔記得係有肉醬 ~
( 未撈勻嘅意粉係好核突架 好似咩嘢咁 果 d 呀 自己諗啦 成盒影仲核突 加埋我又影得衰 包妳話似果 d 咩嘢呀 哈哈 )
放工又落雨 最慘覺得凍咗 我好攰呀 所以今次豪 d 打的去醫院 去到啱啱 6 點 ~
見到媽咪都好精神 不過就包住咗隻腳 但就咁睇個瘀血範圍就應該細咗 感恩 但物理治療師就唔比媽咪落地 一定要瞓喺度 托高隻腳 知道媽咪悶 就比多條橡根帶 吊住喺床頭 悶嘅時候就 fing 可以當做運動 又可以血氣運行 好好呀 我玩咗陣都覺得成身熱哂呀 ~
無幾耐里奧大人都黎埋 一齊陪到媽咪 8 點就走 lu 費事比人趕呀 ~
因為要拎中藥 所以都係番到屋企附近先食嘢 一陣趕唔切仲煩 同埋真係唔想咁趕 好攰呀 ~
同里奧大人去食米線 我想食 d 酸辣嘢呀 同埋我只想食齋米線 ( 即係唔要餸 ) 再加碟菜 番屋企飲埋中藥 食埋生果 啱啱夠飽 ~


text:
咖哩雞 - 今次就辣喇 ^^
炒菜心
龍躉仔
青紅蘿蔔粟米豬橫脷湯
( 14-MAR-2013 THU )
今朝凍凍地咁噃 好似今晚仲凍添呀 ~
早餐食雪菜肉絲炒蛋米 呢間茶餐廳喺過年之後就每樣嘢加 $2 原來附近好多茶餐廳都係咁 減價就無人跟啫 加價實大把人跟啦 餐牌改完又改都花哂 lu ~
菇場唔忙 又等 lunch time 今日有 lunch box 不過早餐未落格 要慢慢食 好在係食炒麵 唔餓仲要食飯 會好滯咁架 ~
里奧大人下星期要見客 要做好多 present 所以唔駛上大陸 但都會夜放工 咁我都去媽咪屋企食飯 lu ~
家姐今晚好早番到媽咪屋企呀 所以 6 點 45 分可以開飯 食完飯再食生果 飽到要捧住個肚呀 ~
同家姐 8 點半走喇 凍咗好多呀 完全覺得突然有冬天嘅感覺 因為我尋日着緊中袖衫呀 ~
上車就打比里奧大人 佢差唔多到九龍灣 咁我陪埋佢食啦 去大快活食算喇 最緊要近 因為媽咪買咗牛仔骨同豬扒比我 好鬼重 唔想行咁遠呢 ~
中式牛柳餐 - 得幾粒牛柳 同埋我覺得茄子同脆肉瓜配甜酸汁係好唔夾咁呀 @.@
番到屋企都即沖涼 唔熨衫喇 雖然今晚無煮飯 但都唔知點解都係攰 睇埋電視 11 點就瞓 lu ~


text:
( 22-sep-2011 thu )
今朝 7 點 55 分出門口 差唔多 8 點到巴士站 咁就最 fit 因為 8 點 05 分會有車 點知去到無哂人等 咁應該走咗班車 咁好啦 早咗 5 分鐘走 咁 13-15 分鐘有一班車 即係 8 時 15 分會有一班車啦 點知我等到 23 分先有車 忍唔住打去九巴熱線投訴呀 因為 d 班次實在太唔準啦 又唔係塞車 又唔係爆水管 又唔係整路 成鬼日都 miss 咗班車 咁妳不如寫明 20 分鐘一班車 咁我就自己預時間嘛 真係離哂大譜 依家等緊佢地點覆我先 ~
唉 明明預好哂時間食早餐 依家又要好趕咁食 好在菇場唔駛打卡 不過依家真係好唔想遲到囉 ~
晏晝有 lunch box 我只係帶番尋晚嘅滾湯薯仔 雞 薑蓉同腐皮卷 點知我叮完 多油到呢 我估係鐘點用好多油黎整薑蓉 唔怪之得我呢兩次食完佢整嘅雞都會覺得好滯 因為我食好多薑蓉嘛 唉 下次叫佢磨薑 + 切蔥粒 我自己爆香算喇 我實在好難接受咁多油呀 ~
同朋友 msn 無啦啦又講起 d 時間過得好快 係真架喎 明明上星期六先講會點執嘢 眨下眼已經星期三 過多兩日又星期六喇 不過另一個朋友就話因為充實 所以 d 時間會過得好快 咁又係嘅 唔充實會覺得渡日如年嘛 ~
今晚番屋企食飯喇 依家里奧大人成日上大陸 都番唔到媽咪屋企食飯 所以我多數自己番去 雖然嫁咗人 但都要抽時間陪媽咪食飯呢 ~
因為我要清沙律 所以叫埋家姐落黎食喇 之後里奧大人都番到屋企 突然覺得好熱鬧咁呀 ~


text:
2015年7月24日 星期五
魚片炒銀針粉 + 腐乳通菜 ( 24-JUL-2015 ) ( 禁 )
( 24-JUL-2015 FRI )
Happy Friday 喇 最開心係聽日 off 可以盡情瞓瞓瞓喇 因為呢排真係好鬼攰呀 ~
今朝里奧大人又喺九龍灣見客 又可以陪我食早餐 我勁想食熱香餅呀 所以去麥當勞呢 ~
菇場唔忙 不過我仲係咳 又流鼻水喎 唉 快 d 好番啦唔該 ~
諗緊食唔食酸辣米線 點知阿齋又問我食唔食喎 咁就食啦 哈 咁我話我去買 我順便可以郁下 ~
我聽晚想探媽咪 咁聽日 off 又想陪里奧大人行街 加上我又頭暈暈 所以最後決定睇醫生喇 ~
放工去睇 我帶住 mask 入去診所 姑娘都認得我 超勁呀 ~
醫生話好在唔係流感 話可能我每月一到之後個人弱咗 咁就易病 d 嘩哈哈 我夠知啦 原來我都係久病可成醫 呵呵 ~
睇完就番屋企喇 開機洗衫再熨衫 之後就煮嘢喇 ~
里奧大人 8 點先放工 我都係自己食先架喇 咁我又唔太餓 所以沖埋涼先慢慢食 lu ~
是日懶餐 - 魚片炒銀針粉 + 腐乳通菜
魚片炒銀針粉 - 我好鍾意加黑豉油一齋炒 次次炒完呢 個鑊都燶埋 擦到我死死下 ~
腐乳通菜 - 有腐乳好味好多啦 加上我又口淡淡 勁想食濃味嘢呢 ~
搞掂哂都 9 點幾 睇多陣電視就食藥 有 3 隻藥係會令人昏昏欲睡 咁都好 呢排實在瞓得太差 好想一覺瞓天光呢 ~
2 則留言:


text:
( 12-MAR-2013 TUE )
今朝又潮濕 真係唔好喇啩 濕重個人會好攰架 ~
早餐食扒芝腿治 我好鍾意食芝士 鹹鹹香香好鬼正 ~
嘩 番到菇場第一件事拎 lunch box 出黎 漏哂汁呀 膠袋同食物袋都有汁呀 第一次咁咋 好在唔係擺喺手袋 唔係咩都無架喇 ~
hea 住等到 lunch time 食完 lunch box 又 hea 過到放工 ~
今晚去街市買餸 買埋聽晚餸 雖然街市唔係遠 不過真係唔想晚晚做同一樣嘢呀 ~
番到屋企就即刻醃魚肉同浸蕃茄 抖陣又要預備晚餐喇 今晚里奧大人 8 點半先放工 又係我自己食先 lu ~
是日晚餐 - 尖椒釀魚肉 + 蕃茄薯仔肉片湯
尖椒釀魚肉 - 前日見到 2 pack 尖椒 $12 好似好抵 因為好靚仔 單買 1 隻唔平架 最後番轉頭買 尋晚用幾隻黎做配菜 都幾辣 所以今晚就釀尖椒 好想食辣嘅尖椒呀 今次用蒜頭豆豉加磨豉醬做茨汁 香好多呀 里奧大人食咗 1 啖就話好好食 好難得佢話青椒好食架 不過就話辣囉 要食埋雪糕解辣 ~
蕃茄薯仔肉片湯 - 前日買咗 10 隻細蕃茄 + 2 個大薯仔 咁今晚就買多 $20 梅頭用黎滾湯 我買嘅時候叫埋豬肉佬斬細件 佢問我點食 我話用黎滾湯之後再炒 佢聽完好愕然呀 個咀形係講滾湯之後再炒 咁又幾離奇嘅 因為滾完湯嘅肉已經好 "鞋" 再用黎炒 又真係無咩人會咁嘅 但我唔想嘥嘛 留黎聽晚炒麵 同埋最估唔到係落埋水加埋材料 成煲滿哂 要分 2 餐飲呢 ~
食完拖地 再等埋里奧大人番屋企就開機洗珊瑚絨毯同枕頭 枕頭重得滯呀 所以架機好嘈 後尾里奧大人話以為洗好輕果 d 枕頭 丫 希望部機無問題啦 ~


text:
呀蘭嫁呀瑞
27-8-2012 (農曆七月十一)
今日我早D落主場,坐番個得食位,呢頭開好竿,果頭Uncle同師傅偉都落到黎,Uncle即落竿離我唔夠兩呎作釣,師傅偉就去咗另一井度開竿,佢話費事中魚時D魚線打哂交!
釣咗一陣,我枝竿有魚訊喇,而Uncle呢條友仔又重施故技,佢輕輕一揚竿,我嘅魚訊就消失喇,原來條魚又過咗佢果度食餌,咁我就學足佢嘅招數,又攞起支竿係咁抽,卒知D魚比我呢個動作嚇到走鬼哂,我眼尾見佢望實我,又唔敢出聲,我就由心笑出黎;又釣咗一陣,佢枝竿首先有魚訊,我就等條魚就到釣嘅時候,又將我枝竿連抽幾吓,即時停哂口,佢又望一望我,跟住我就話:「D魚咁精嘅,抽幾次都抽唔中」!卒之佢知道我喺度發爛渣,屎屎氣搬過去我噚晚中牛屎果個位度落餌,而師傅偉就只係喺道冷眼旁觀,特然氣氛沉哂,跟住大家都冇出過聲.
又過咗一陣,我枝竿有魚食餌喇,冇條友仔喺度攪攪震,條魚食餌就好正常,感覺到釣我就抽竿,中咗!!收上黎係條半斤十両嘅金古,即入冰箱;跟手執埋D架生同佢地講拜拜喇!本來平時都冇咁快走嘅,時間都係九點幾,不過再釣落去都冇引,唯有走人去宵夜好過~
須然得一條,但係都總算係條爭氣魚.
條金古都有半斤十両.
釣完呢條魚,希望條友仔以後改吓D釣品喇!


text:
較早前提過我地幾位 KV 媽媽都幫小朋友報左GAPSK 普通話考試
3月時考o既試尋日出成績喇,
敗家媽媽尋日一早就去centre 拎成績同證書,
心中在盤算小齊會拎咩成績呢...
我地3月係舊制o既尾班車, 舊制分K1, K2, K3
某程度上局限左考生年齡
新制分初, 中, 高,
咁就K1都可以考高級, K3都可以考初級, 按程度劃分
小齊今次考K1試, 即係5月開始新制o既初級
兩者考試內容係一樣
(photo source from gapsk.org)
雖然小齊都有上普通話班, 一星期上一個鐘, 但果個係唱遊班唔係應試/拼音班,
老師教好多歌仔, 而且提供左機會比小齊聽"正音"~
今次考試發揮我地幾位媽媽亙助o既力量!
大家買 pastpaper 同綱要 share 用,
而我就edit 左說話部份1. 範圍果20條問題同答案比大家播比小朋友聽,
希望佢地聽到熟左考試自然回應到老師提問
我亦分別用左2日時間同小齊做左5份 mock paper~
發現聆聽部份小齊多數都ok, 說話部份就睇彩數
之前都講過小齊欠缺語境, 所以說話o既第2部份 "看圖情景對話" 對佢o黎講有o的難度,
而且一時三刻都衝破唔到, 如果問著o的佢唔識o既詞彙咁就凍過水...
果日一考完試都有問過小齊, 有冇唔識呀?
佢話有o的唔識, 但再問佢又唔肯講多o的唔識o的咩 (不過呢個係媽媽通病, 一話唔識就係咁問"咩唔識呀?" "唔識幾多呀?")
所以我估計成績可能會係熟練級至優良級吧
心諗如果成績差就遲d 再試下啦, 或者真係要比人教?
自己心中就唔想因為考試而上應試班, 始終普通話我地只係當興趣班,
唔想太操練式咁學,
所以大家先會有不如自己買PASTPAPER做再去考試呢個諗法,
當係試試小朋友進度
好喇, 最後成績揭盎喇!!
居然有卓越級!!
而且兩部份, 就連最冇把握o既說話部份都有卓越!
睇o黎都有d 運仔, 可能冇問到小齊唔識o既內容吧
雖然今次好僥倖得到5星成績算係唔錯,
但媽媽自己心知小齊o既普通話仲要多多努力,
而家算係一個好開始, 對媽媽o黎講都係一次技術肯定,
之後都會因循多聽多講多讀法則,
希望小齊可以同普通話愉快相處~


text:
行程 : 酒店早餐 --> KL Tower --> 林家鋪子 @ Manjalara -->
Bestari @ Soho KL ( Solaris Mont Kiara ) --> KLIA
Wow 話咁快就 Last Day 喺 KL 喇 時間過得好快 覺得 d 時間超級唔夠用咁囉 ~
今朝又係 9 點起身食早餐 都係無炒米粉呀 點解架 ~
食完番到酒店沖涼再執好行李 之後等阿表 今朝小寶原本要番工 不過要整牙 所以佢番唔到工同埋食唔到嘢 咁將重任再次交比阿表喇 阿表帶我地去 KL Tower ~
KL Tower
阿表請我地去食 Farewell Lunch 就係去 Manjalare 嘅 Lim Kitchen ( 林家舖子 ) 食魚麵炒腸粉喇 不過今次里奧大人話佢喉嚨唔舒服喇 因為尋晚食咗撈生嘅脆卜卜 所以都食唔到 d 炸嘢 不過唔緊要 我可以食埋佢果份 ~
西刀魚丸 ( RM6 ) - 好鮮味呀 完全唔腥
Hainan Tea 海南茶 ( RM3.50 ) - 其實同影相嘅唔一樣 點解我會知呢 就係因為店員主動話同我地換過杯 話呢杯濃得滯喎 不過我同里奧大人都唔覺得濃喎 哈哈 所以我覺得呢間店好認真對待客人呀
我嘅凍白咖啡 ( RM3.50 ) / 阿表嘅桔仔酸梅 ( RM2.0 )
( 呢餐銀碼係 RM48.80 多謝阿表 ^^ )
以為食完去接小寶 點知原來係最後一擊去 Soho KL ( Solaris Mont Kiara ) 嘅 Bestari 食 Roti Tissue 因為阿表知我好想食 所以點都帶我去食呢 ~
食完再番屋企接小寶 原來小寶原本約咗牙醫 2 點 不過阿表話驚趕唔切送我地機 所以叫小寶早 d 去 如果無人做 佢可以做先 咁就可以送到我地機喎 不過佢做完牙手術好痛 但都堅持要送我地機呀 我地真係好感動好感動呀 ~
Oh 好快到機場咁呀 嗚嗚嗚嗚 真係要走喇 幸運感恩食食食 1189 公里大馬遊完美結束喇 我十萬個唔捨得呀 其實一上車去機場已經想喊啦 不過我好驚無啦啦咁快會嚇親佢地 一落車喊到我丫 嚇到里奧大人話下個月再去馬來西亞搵阿表呀 ~
去 Check-In 仲好笑 Counter 個男仔見我喊 佢好驚呀 等我冷靜咗先同我 Say Hello 逐個字 "鄧" 出黎講蝦 ~~ 佬 ~~ 好搞笑 ~
入到去又再去 Old Town Coffee 飲白咖啡 唔知係咪心情好低落 所以覺得唔好飲囉 之後我去洗手間 里奧大人知我又喊 佢都話好唔捨得阿表同小寶 有 d 心酸 話見足咁多日唔係好事喎 ~
今次估唔到可以買到一箱食物同醬料番香港 同埋阿表又比咗一喼零食我喎 所以要搭的士番屋企 唔係好難拎番屋企囉 ~
好在我買咗羊角豆同指天椒番香港 所以一定要第一時間拎出黎放入雪柜 點知一開喼 原來樽桔仔蜜個蓋扭唔實架 好在阿表叫我地包幾層保鮮紙 唔係成樽無哂都似 ~
呢次馬來西亞之旅真係好開心好盡慶 真係無諗過會咁囉 呢幾日阿表同小寶管接管送 又安排全程景點同美食 我同里奧大人都好感動有貴賓式款待 亦都覺得唔好意思打搞咗佢地咁耐 今次呢個 Trip 對我地黎講真係畢生難忘呀 堅架 好多謝妳地咁重視我地呀 阿表小寶 Terima Kasih ~
幸運感恩馬來西亞遊完美結束 再次多謝阿表同小寶嘅熱情款待 Terima Kasih ^^


text:
先講清楚,呢篇嘢唔係寫俾 #熱普城 死忠fans,而係寫俾仍然猶豫支唔支持佢地嘅朋友.如果你係我現實世界嘅朋友,呢篇嘢冒犯到你,我先講聲抱歉,不過我寫嘢一路都係用真身文責自負,包括得失人.
當候選人都講唔出細節
口號政治,唔需要知細節,包括候選人自己,你睇 #鄭錦滿 俾NOW論壇俾記者問修改基本法程序時口啞啞,只係不斷講唔靠中央,港人意志呢啲口號就知,所謂五區公投永續基本法,成件事嘅路線圖,其實同反清復明一樣,只係口號.
全民制憲–>提出修改基本法–>中共控制嘅香港立法會三分二通過–>中共控制嘅人大通過
中共肯唔肯俾你?
Yes–> 皆大歡喜 (咁過去三十年連基本法寫咗嘅普選都唔肯俾,點解肯修改?係咪假設支爆所以肯?咁同泛民等中國變天然後有真普選其實冇太大分別)
No –> 咁就五區辭職公投 (2010年黃毓民有份嘅社民連加埋公民黨,香港支持度無出其右,結果都係得個桔,咁以而家雙黃一陳嘅號召力,辭職公投會點?退一萬步,當你香港人忘記咗雙黃一陳龍門大法同追打本土青年,俾你號召到出嚟公投,即使結果係支持修憲,咁中共係咪會好驚然後跪低?係咪又要假設支爆?)
假設五區辭職公投結果支持修憲,中共會點?
真係聽你講 –> 皆大歡喜 (點解佢要就範?)
當你冇到 –> 咁點算?根據熱普城宣傳文本,跟住就可能流血革命.
流血革命,反清復明?
流血革命?真係流血革命?
流血革命?係咪熱普城發動?熱普城真係敢發動流血革命?我真係想問.但係 #陳雲 (#陳云根) 一路都話佢同中共合作緊喎?以佢地嘅往績,唔好又搬龍門話流血係個比喻,唔該.
如果唔係熱普城發動,咁邊個發動?係假設香港人會因為熱普城搞公投而中共唔理,所以忿怒到流血革命?唔好玩啦.你寫個政綱唔係自己做,而係估有人會做?
成個路線圖,根本係空中樓閣,點解你提出修憲中共要聽?你用辭職公投作為施壓手段,點解中共會怕你?公投中共都唔理之後,你講嘅流血革命你係咪真係會搞?成件事仲空中樓閣過民主回歸,你說服到死忠fans信,但你提出唔到確切理據令更多人相信,咁你其實即係劉松仁演陳近南解釋俾周星馳聽咩係反清復明冇分別.
要假設香港強大過中國??
熱普城點說服其他人信?其實除咗佢地重覆又重覆嘅口號,我一直搵唔到答案.
後來,有朋友問永續基本法同人大釋法嘅問題,資深熱血公民 #陳到 響呢位朋友度留言,話成件事要有三個假設,唔同意嘅話冇得講落去,其中第三個假設係,中國會支爆,香港會強大過中國.
Come on James… 如果你要假設香港可以強大過中國先可以修憲永續基本法,咁其實你就唔駛同中共續約咁委屈喇,你要中國做你附傭都得.一場選舉,原來你由頭到尾假設香港強大過中國??你唔早講?
講來講去,永續基本法背後嘅假設,只係FF到一個點,以為只要口號夠響,宣傳設計得靚,網上分身洗版夠惡就得?咁同熱普城鬧嘅左膠永續社運有咩分別?我只能夠講,與其係咁,我寧願投真係有志氣,真係年輕,而且不斷俾你地熱普城追打嘅本土年輕人.
老人政治,追打年輕本土派
最近 #黃毓民 鬧完 #梁天琦 冇政治倫理,做政棍,#鄭松泰 就鬧梁天琦同 #馮敬恩「戇_」(仲有一句我真係嚇一跳,就係佢話自己三十幾歲選到之後,過兩年辭職公投就係梁天琦呢啲廿幾歲嘅人嘅世界,三十幾歲用年齡去壓廿幾歲,真係大開眼界),樹人學生會編委評論文章就鬧梁天琦「_人」.
梁天琦有咩咁大罪?原來就係佢被剝奪參選權之後,去endorse青年新政三個人,咁樣就得罪熱普城,因為游蕙禎多咗票就可能威脅到黃毓民,黃毓民鬧完到鄭松泰鬧,鄭松泰護教主心切,鬧得特別凶狠,由頭到尾,就係因為動到黃毓民太歲.
上年,#黃台仰 因為示威同左翼一齊叫口號,俾雙黃系統捉上網台公審,要公開認錯,仲要由黃毓民多年拍檔 #梁錦祥 宣佈如何處分,嗰時我發現原來本民前係會被「家法侍候」嘅,背後咪就係有個老謀深算嘅大佬話事嘅老人政治.
後來魚旦革命,#本民前 立咗投名狀,聲勢壯大到唔駛再被執行家法.到2.28補選翌日,雙黃一陳即係開記招宣佈五區出選,個選舉聯盟冇本民前.有人問佢地同本民前關係,佢地都係話兄弟爬山,各自努力.
而家兄弟爬山,原來唔係各自努力,而係唔可以影響到我嘅選票.熱普城鬧泛民話人票嘅時候,會話「啲票你㗎?」,原來,政治,真係一日都嫌長.
講多次,呢篇嘢唔係寫俾熱普城死忠fans睇,而係寫俾仍然猶豫支唔支持佢地嘅朋友.如果你係我現實世界嘅朋友,呢篇嘢冒犯到你,我先講聲抱歉,不過我寫嘢一路都係用真身文責自負,包括得失人.
(補充:都係嗰句,我唔會覆留言)


text:
2016/2/5
隨著農曆新年既來臨, K1既上學期亦都終結了, 所以家長日就係假期前一日舉行. 莎拉對”陶寶B第一次見家長”呢個事項真係有啲緊張, 究竟陶寶B係課堂時有無搗蛋呢? 佢上堂時有無成日傾計呢? 班主任對佢既評語又如何呢? 呢一推既開題係莎拉通通想知道既.
到達學校後, 陶寶B就盡地主之儀帶莎拉上課室呀. 老師仲同其他家長傾譚中, 所以我地就睇住本profolio先.
開學初期既作品, 嘩,,,呢幅畫好明顯油得好求其.
呢一張就係上學期尾既, 唔,,,都係油得好,,,,
老師話陶寶B係一個活潑好動樂天既小朋友, 上堂時會勇於分享平時日常生活既所見所聞. 而同其他同學都會相處融洽, 不過有時可能表達不到自己既情感時就會出現爭拗. 而平時係課室玩時就最鐘意拉同學仔去家庭角玩扮打邊爐及BBQ. 呢個Favorite game好明顯係平時莎拉屋企成日打邊爐及BBQ有關, hahahah!
至於語言方面, 英文發展就完全沒有問題, 上課時可以與老師用英語對答, (相信因為由細到大所用既玩具教材及卡通片都係英文, 加上家中既Helper姐姐同佢都係用英文為主, 所以英文呢一part不成問題) 不過國語就真係麻麻地了, 呢一部份就要留意一吓.(我都知, 全家人無一個人講煲東瓜, 真係好日都唔講, 加上平時都無特別同佢溫書, 所以都有此一著)
至於藝術畫畫就真係要改善一, 睇吓陶寶B既大作就知. 因為呢個係關乎小肌肉既發展, 而平時都察覺到陶寶B揸筆既手勢係唔多好, 所以平日可以俾佢多玩泥膠去訓練小肌肉. 平時上音樂堂都好有興趣, 唱遊堂會表現得好開心.
而莎拉都有提到陶寶B既專注力問題, 都知佢呢方面係有啲弱, 因為平時叫佢做功課, 做一陣就心散. 同老師傾呢個問題, 佢都發現到, 所以平時上堂都盡量安排陶寶B坐中間, 咁就可以專注啲, 另外如果一見陶寶B遊雲, 老師就會立時問陶寶B問題, 等佢可以集中翻. 感恩陶寶B有此細心既班主任, 因為老實講教個聽話既小朋友永遠都會容易過教個心散既, 希望陶寶B會慢慢進步, 上堂時可以專心一些.
臨走前就係課室出面既走廊睇吓小朋友們既作品.
終於又見到陶寶B既大作啦,,,,兩個字形容"單調", 成件衫都係油一隻顏色, Haha, 呢方面真係要改善一吓.


text:
今日買到靚蝦喇,落到去北角渣華道街市先至有絮絮跳嘅蝦買,可能師傅偉熟嘅關係,仲可以任簡添,買咗餌我就直跴落主場先,師傅偉有D事要遲D先至黎.
到咗主場,開好三枝竿,一枝沉底搏符碌,兩枝半水釣鱸;落咗餌成個鐘,只有兩隻蝦比雞泡咬瓜咗,其餘時間郁都未郁過;呢個時候師傅偉又到咗,佢就開兩枝竿釣鱸,釣咗一陣佢就叫我攞撈箕,咁快就有料到,佢話頭威頭勢,須然條魚唔大(兩斤度),不過揾陣起見,都係落撈箕好,咁梗係我做魚童喇,撈魚,解勾,落生扣一腳踢.
又過咗十幾分鐘,呢次就輪到我中魚喇,一抽以經知係細野,一直係咁攪,跟住成條飛佢上黎,落埋生扣就換餌繼續;呢個時候見師傅偉爬咗落橋底解勾,因為佢剛才收隻蝦上黎果陣,比D鐵網勾住咗,我就喺上面同佢收繩,收收吓聽到響鉸聲喎,完來係佢另外枝竿響,我就即刻放低D野,撲埋去執起佢枝竿先喇,佢果陣又喺橋底,唯有我同佢收喇,佢係用右手揸竿嘅,而我就用開左手揸竿,所以好似雞手鴨腳咁先至收到條魚上水面,佢就啱啱爬番上黎,呢次佢做魚童喇,撈箕上水,直入冰箱,睇睇個錶,又到十點,大東風又吹勁咗,而我地又有魚中到,都係執埋D架生,齊齊去宵夜好過喇!
有兩條花鱸釣吓都好開心喇,大人未瞓,同我影張先.
大東風都中兩條兩斤嘅花鱸.
今晚收穫都唔錯吖.


text:
2015年9月14日 星期一
夜遊迪士尼
燒腩仔姨媽一家,前排忽然話畀艾菲知佢哋上星期五會入迪士尼,難得有表妹一齊玩,艾菲就諗住湊完燒腩仔放學即帶佢入場,不過我哋開行turbo趕過去,遇著荔景站來架青衣車,再到欣澳站送車尾,終於都要六點先入到去,但呢日原來係迪士尼十周年慶祝,night parade無咗,煙花仲要七點三就放,即係得一個鐘唔夠嘅時間玩...
一知道有得去迪士尼,已經不停話要探米奇,高飛同Pluto,又話要玩揸車,但要喺一個鐘內完成所有嘢係無可能嘅事,唯有解釋佢知天黑米奇佢哋要休息,直接同佢排揸車就算.
等咗二十分鐘左右終於都玩到,而今次仲難得地有姨媽捱義氣陪佢玩,等艾菲可以舒舒服服咁喺出面等,Good!
其實今日除咗表妹浵入咗來玩,同樣有銀卡嘅表姨媽都帶埋表妹Belle入來湊熱鬧,三老表一齊排排坐影合照兼等睇煙花,實在太有我哋細個俾大人捉住一齊影相嘅感覺啦,kakaka...
不過期間發生咗件事,搞到艾菲忍唔住發火同一對自由夫婦爭執,完全唔明點解佢哋真係可以咁黑人憎,唔出聲就當你好蝦完全唔會理人感受,明明自己做錯事,唔認之餘仲諸多藉口,唔夠你講就問你係唔係香港人來搞分化,仲調轉頭來話我哋喺小朋友面前同佢據理力爭係好差嘅身教,呢D咁無賴嘅表現,真係好難怪有咁多香港人唔歡迎你哋囉﹗
遇著呢D人當然咩雅慶都畀佢哋掃走晒,但為咗小朋友們都好快收拾心情,奈何個煙花delay咗成廿分鐘先開始(莫非有嘉賓遲到?),小朋友們開始等到有D唔耐煩,好彩最終都順利捱到最尾一刻,不過問心真係唔覺呢場十周年煙花特別靚﹗仲有D後悔揀咗今日來添呀﹗
訂閱: 張貼留言 (Atom)


text:
(Part 1)
今朝一早起身望出窗外,嚟咗幾日最好天都算係今日啦!但係我哋今朝要走啦!
食咗早餐,到酒店大堂check out咗後,放底咗啲行李就出去行吓街先!
噚晚就係喺哩間褔壽司食晚咖啦!就喺酒店後面好方便咖!
朝早富良野嘅街道好寧靜呀!
雖說咁早,但都有啲檔口都做緊準備功夫啦!
今日都重有肚臍祭嘅儀式同活動呀!所以好多設施都未搬走啊!
行行吓去到一間買家居用品嘅地方,裡面有好多花花,B女緊係唔會放過機會逛一逛啦!
種喺馬路旁嘅太陽花都好靚啊!
日の出ヘそ公園 (ヘそ神社分祠) - 即係肚臍公園呀!
ヘそ絆石: 與至親的「絆」 - 日文嘅「絆」唔係中文嘅「絆」倒人,「絆石」亦唔係「絆腳石」.「絆」(きずな)喺富良野肚臍文化中,指嬰孩喺母親體內不可分割嘅臍帶,引伸到家人,朋友,社會等倫常連繫,故有謂「親子の絆」,「市民の絆」.ヘそ絆石嘅一個洞,讓兩人可各在一邊伸手連繫對方,用握手去體驗「絆」嘅感覺.
街邊一朵大紅花
富良野都有間24小時營業嘅麥當當喎!
富良野神社
哩間富良野物產店都有好多手信賣咖!
見時間差唔多就慢慢行返去酒店,途經近肚臍祭會場嘅街,發覺有好多人喺到擺檔,好似啲跳蚤市場咁!
重有BB爬行比賽呀!好鬼得意呀!
一籠BB啊!好cute呀!
買咗啲街頭小食當做晏就呀!
啲日本媽咪將啲小朋友妝扮到好靚啊!
飲飽食醉係時候離開啦!真係好唔捨得走啊!富良野真係一個好靚好舒服嘅地方呀!唔知幾時會再嚟呢﹖
哩間就係傳說中嘅薰衣草號呀!搭哩間車係可以直到札幌唔使轉車咖!不過我哋唔搭佢呀!因為佢最早都要下就兩點幾先開,返到札幌要成四點幾太晏啦!
走啦!富良野 Bye Bye !!
我哋由富良野搭去滝川再轉車返札幌
喺富良野駅同埋哩個滝川駅都要搬行李行樓梯,好彩我哋而家哩刻個喼都唔係太重,重可以應乎,但如果有啲人先去札幌,小樽shopping再過嚟就真係幾係嘢啊!
滝川駅月台
13:50就到達札幌啦!返到嚟大城市!果然係好多人!而且札幌人嘅步伐都追得住我哋香港人呀!
一條直路行咗大槪十幾分鐘就到咗聽日要住嘅酒店啦!喺到放底晒啲大件行李先入定山溪.
我哋行返去札幌駅旁ESTA下面嘅巴士站搭巴士入去定山溪嘞!
由於心急原故,我一去到見到12號定山溪嘅站有車就即刻跑上車,但見之前有一對香港情侶都好似係去定山溪,但佢哋問完個站長就冇上車,我覺得有啲奇怪,所以落返車睇清楚先發覺間巴士只係去豐滝而唔係去定山溪,我都去問吓站長,佢話下一班3:00開出先係去定山溪咖!
嘩!嗱嗱淋落車再排隊先!真好彩!如果唔係去咗邊都唔知呀!
哩間係去唔到定山溪咖!
上車前要攞張整理劵
到落車時跟住自己嘅號碼比錢,我哋搭咗¥750
一個鐘頭廿分鐘先去到定山溪,間巴士差唔多停喺我哋酒店門口呀!
.....續


text:
系旺角無意間見到呢間新派點心店,好多報紙都有廣告
消暑冬瓜湯包
即係配冬瓜盅湯底嘅灌湯餃,裡面有埋夜香花,所以真係有冬瓜盅嘅感覺
黑魚子燒賣,無咩特別,只係蟹子變成黑魚子,不過黑魚子有D腥
迷你漢堡$20
出面嘅報站就話麵包自己焗嘅,呢個唔知啦!不過我知道裡面塊漢堡扒係墨魚膠,同埋沙律醬有Wasabi,有D刺激
拆開
鮮上肉響鈴腸(唔記得$20定26)
炸兩改良版,響鈴卷夠脆,而且有豬肉,都算夠味,另外一個好處就係豉油分開上,唔怕浸濕響鈴卷,不過腸粉本身唔算特別好食.
燒汁雞肉串燒球$20
即係包左雞肉粒嘅鹹水角,不過我唔係好明點解要綠色
向西嫩雞竹筒飯$24
呢度差不多每枱都有叫竹筒飯,竹筒飯真係有竹香味,唔會好似出面咁加個金屬桶.
雖然叫向西嫩雞,不過原來竹筒飯嘅雞,唔係來自東莞,更加唔係來自北方,唔會又白又滑,原來只係一隻雪雞,真係俾你『老點』WO!
另外每枱都有叫雲吞雞,其實就係雲吞+幾舊雞肉!
另外一題隔離枱叫左戚風斑蘭馬拉糕,顏色好鮮綠,完全人造色素嘅感覺,好彩無叫!
四式小甜品(全部布丁都齊曬啦,原本每個$9,兩個期,呢度$33)左至右
限定榴蓮小布丁:榴蓮唔太濃,容易入口
呂宋香芒小布丁:好多芒果肉
回歸石榴小布丁:其實都係番石榴,不過香港都好少番石榴味甜品,味道清新
一口忌廉焦糖蛋:上面嘅焦糖又熱又脆,竟然系點心店食到焦糖燉蛋!
埋單$171


text:
呢兩條台灣粉腸最近搞到我摸不著頭腦,思緒好混亂.偶然睇到佢哋喺電視上做訪問,播放佢哋啲MV已經好定唔順,究竟佢哋要做男亦或做女架?好似嗰主持咁,乾乾脆脆做個女人我反而可以理解.
無論本身喺男定喺女,假如想做女就完完全全做嗰女,想變身男就徹徹底底做嗰男.TB又TB唔曬,乸又乸唔盡,姣又唔夠姣,依家咁算喺點啫?
如果一個1到兩嵗嘅細路睇到問家長,究竟要點樣稱呼呢兩條粉腸?叫姐姐亦或叫哥哥?睇嚟日後似乎真喺要喺電視銀幕上打上PG家長指引先至得.
PS:絕冇歧視成份,純粹個人覺得要扮男就要似男,要扮女就要似女,要TB就要似TB,要乸型就乸到盡.唔好搞到依家咁唔三唔四,誤導下一代.80後已經搞成咁,好難想像跟住落嚟嗰幾幫後人會變到成點,諗到都驚.
是男但他的心會否似女人,若然是女她可有真女人天份?別再去想諸多困惑自尋.
Thursday, August 05, 2010
非男非女
9 comments:
個似男人嘅女人我仲OK, 不過就頂唔順個似女人嘅男人.. 唉!! 學你話齋, 做人徹底啲, 好似個主持人咁, 鐵定了心, 一於做個真真正正嘅女人, 睇下人哋幾索??ReplyDelete
青锋唔系尽系把声似女人咩?行为冇咩似嚄~ReplyDelete
张云京啱啱出道个时我真系分唔出佢既性别
潘美辰, 張芸京, 還有誰?ReplyDelete
[SK]:我兩嗰都接受唔到囖,男嘅做女又唔夠媚,做乸型又唔夠乸.嗰女嘅仲頂唔順,究竟佢要做女定做男啫,完全好混肴囖.總之我就睇呢兩條粉腸唔順眼嘞!ReplyDelete
feiyifan: 佢把聲根本就喺女人聲,但喺卻喺男兒身.嗰女嘅仲衰,男聲男身男打扮,根本就喺一個男人,但喺佢竟然喺嘅女人.救命啊!ReplyDelete
单身汉:是上天作弄他們嗎?又或者他們投錯胎呢?這個比潘美辰更男人,因爲我根本發覺不到他是個女的,直到上網查他的性別才恍然大悟.ReplyDelete
點解呢兩條粉腸有男人唔做,有女人唔做,有乸型唔做,又姣婆唔做,要做東方不敗?!莫非要修煉葵花寶典?ReplyDelete
有話題!博上報多D!ReplyDelete
森林:確實做到,不過我接受唔到囖.ReplyDelete


text:
2014年8月13日 星期三
懶瞓貓
38 則留言:
細B好肥美呀^0^回覆刪除
- 回覆
係肥咗好多,仲有肚腩tim刪除
太可愛啦 !!!回覆刪除回覆
多謝靚靚姐姐^_^刪除
第一張見到跪著的影貓人..hehe回覆刪除
細b坐唔定, 訓覺都要郁身郁勢又要攪人..hahaha回覆
哎呀,咁都俾妳睇到tim刪除
佢好貪玩㗎,鐘意撩人撩貓玩,不過每次契B都唔so佢
彊屍牙~~形容得好好.....嘿嘿''回覆刪除回覆
佢兩隻門牙好尖,真係好似㗎刪除
兩隻貓貓都好cute :)回覆刪除
契B唔訓教一定知,因為佢擘大眼先見到,恰埋眼就唔見到 XDDD回覆刪除回覆
哈哈,夜晚熄晒燈都係只見佢雙眼,haha刪除
你揍得細b好肥美回覆刪除回覆
因為佢好為食,好似食唔飽咁,如果唔係節制佢仲肥丫刪除
SOFA完好無缺回覆刪除回覆
更係唔係嘿,椅背有一個個的子彈窿刪除
睇個段片,細B逗弄契B,契B仍然瞓覺,好好笑!回覆刪除回覆
細B好鐘意撩契B㗎,不過每次契B都唔so佢刪除
哈哈,好得意!!回覆刪除
細B同契B一樣咁大隻喇,細B想撩契B玩呢回覆刪除回覆
契B大隻D刪除
其實細B好貪玩㗎,好鐘意撩契B玩,不過每次契B都唔so佢
以前我養對貓係姊弟,佢哋好鍾意癡實瞓架,唔知係咪細B,契B兩個都係仔,唔鍾意咁癡纏呢! XD回覆刪除回覆
可能唔係由細玩大,而且又差唔多年紀,佢地唔會癡纏呢刪除
細b想撩契b玩, 點知比契b打手仔 wakakakaka~~~回覆刪除回覆
細B好貪玩,成日撩契B,可惜契B 唔so佢刪除
養貓....生活就多了好多情趣..!!回覆刪除
女性多愛養貓, 男性必多養狗....是嗎?回覆
同養小朋友一樣囉:p刪除
都唔一定掛?
load到片喎回覆刪除
細b cute咗好多回覆
搞咗好耐先load到呢刪除
細B其實幾搞笑㗎
細b 瞓得好豪爽~回覆刪除
兩貓互動真係百看不厭~希望契b同細b之後更多笑料~回覆
熊妹媽妳都養多隻,先熊妹有個陪啦,hehe刪除
細b好可愛呀,肥左好多回覆刪除
佢仲手多多搞大佬添回覆
其實佢好搞笑㗎刪除
佢每次都想同契B玩,可惜契B唔多so佢
我睇下星期一可唔可以放早少少,咁可以去Maggia屋企前過嚟同佢地玩


text:
係小檬媽安排下,一眾Blog Blog BB又可以出來聚一聚一齊玩吓啦﹗而今次嘅聚腳點就係大本型三樓間Play Academy﹗仲要係全日任玩,出出入入都無問題,Good呀﹗可惜我哋因為有下場,所以只係去咗早場,玩咗個幾鐘就要走啦﹗
唔知係唔係燒腩仔前一晚同婆婆玩得太high,佢成晚都瞓得唔多好,仲早咗成個鐘起身,出門口時已經有D扭眼瞓,艾菲都估到佢狀態不佳㗎啦,果然去到都係keep住呆呆滯滯,好彩有南瓜仔主動撩佢玩.
同南瓜仔玩咗陣之後就帶咗佢入迷宮玩,迷宮入面有拋波波,有滑梯波波池,有韆鞦,但燒腩仔竟然無樣like﹗唯獨呢個彈床佢勉強OK,不過...佢仲未識跳㗎喎.
唔like迷宮就帶返佢出去玩啦﹗睇吓佢玩搖搖馬個樣幾不滿﹗
一坐落車有得扭軚盤即刻變返笑樣,仲好快學識控制架車添,由初初向後行到後來識得向前行.
燒腩仔:唔...揸去邊好呢?
揸完私家車就轉渣跑車啦﹗型呀﹗
呢到仲有兩間艾菲細個好恨玩嘅玩具屋仔添﹗
之後同佢返去體操場爬吓高
又推吓積木咁
再呃佢坐入波波池
後尾見有D圓筒型軟墊,就將燒腩仔放入去困住佢
田鼠媽見到又放田鼠B落去玩吓﹗跟住南瓜仔係出面睇到好肉緊﹗
南瓜仔:你係入面搞咩呀?我都想入來玩呀﹗
燒腩仔:嘻...你想入來?無咁易呀﹗
南瓜仔:我終於都入到來啦﹗燒腩仔:好兄弟﹗攬吓先啦﹗
南瓜仔&燒腩仔:好啦喎﹗你哋影夠未?唔好阻住我哋兩個商量越獄大計好喎﹗
後來燒腩仔開始扭得越來越勁,所以我哋決定徹退,臨走前同南瓜仔,龍BB同朗朗一齊影返張大合照先﹗呢張相真係出盡法寶先影得成,好彩龍B媽夠細心,帶定BB最愛星星餅同玩具﹗
其 實艾菲之前都來過大本型兩次,呢個商場係正地鐵站隔離真係超方便,而且都算多嘢食,一直以來嘅印象都唔錯﹗至於呢間Play Academy畀艾菲感覺都幾好,最重要係幾適合小BB來玩,除咗有好多啱佢哋玩嘅設施之外,仲有足夠活動空間畀佢哋去爬or行,就算有年紀較大嘅小朋友 來到,家長都睇到唔怕佢哋會整親小BB,感覺比較安心﹗
大本型Play Academy


text:
提起群馬縣,大家自然會諗起頭文字D嘅秋名山,但係原來除咗秋名山之外,群馬縣仲有好多名川同出名嘅溫泉.香港人可能對群馬縣嘅溫泉有少少陌生,但係其實佢坐落於東京首都圈三小時車程之內,乘搭上越新幹線更加只須要一個多小時,就可以到達上越新幹線嘅上毛高原站,再由新幹線站前往附近嘅溫泉只需要大概半小時到45分鐘車程,交通都算方便.
比起東京附近嘅溫泉,例於箱根,輕井澤或者伊豆,距離較遠嘅優點就係外國遊客少一啲,商業氣息亦都淡一啲.而且由於位處鄉間,所以大部分位於群馬縣嘅溫泉,佢嘅露天風呂亦都更加接近大自然.當然最重要既係距離市區遠少少,價錢都平一啲.
好似我今次去寶川溫泉,就係距離上毛高原站大概45分鐘車程嘅一個溫泉.佢位於水上溫泉鄉附近嘅谷川岳山谷之中,因為整個寶川溫泉只有一間叫汪泉閣嘅溫泉旅館,所以溫泉旅館既全名就取名寶川溫泉汪泉閣.寶川溫泉位於山谷之中自成一角,所以附近並無傳統嘅旅遊區,最近嘅溫泉街就要去到JR水上駅對面一條小小溫泉街,而距離溫泉15分鐘嘅水上駅亦都成為寶川溫泉最方便嘅交通接駁處.
如果你揸車前往寶川溫泉,只需用GPS輸入溫泉旅館嘅電話,GPS就會將你帶到溫泉.由東京出發大概揸車兩小時.如果你選擇乘搭公共交通工具,就可以乘搭上越新幹線往上毛高原駅落車,又或搭JR上越線係水上駅落車,溫泉旅館每日都有穿梭巴士接載旅客由啲兩個站前往旅館.
講返寶川溫泉旅館嘅本身,其實佔地都頗大,因為沿住河邊有三四幢唔同嘅建築,分別係本館,東館同埋第一別館,但係總共亦只有大概四十多間客房,並非太大規模.客房方面就係一貫和式榻榻米房間,足夠二至五人入住,大部分客房都面向寶川峽河谷,可以欣賞河川美景.


text:
20 12月, 2010
做冬
噚日返咗車婆婆道提早做冬我哋今年叫咗個盆菜食不過實在太大盆食剩咗超多唯有我同大舅父各自打包D回家另外仲叫咗兩個大pizza嘩又要多D運動先得唔係肥C
18 12月, 2010
正呀有骨骨食
今日車媽媽去街市買餸行過牛肉檔見到有靚牛骨即刻要放低銀両返到屋企即煮比我吃"嘩"正到無朋友呀不過車媽媽就慘D因為佢係唔食牛一路餵我食一路叫救命佢話實在太羶聞到佢差D想嘔車媽媽真偉大我愛妳
17 12月, 2010
Fashion show
呢兩日真係凍到發溫不過都有好處就係可以著靚衫好似fashion show甘日日唔同款哈仲有件跳跳虎裝未出睇吓聽日有無機會show比大家睇啦
15 12月, 2010
聖誕車車
聖誕節就快到我羅車車梗係要應吓節啦不過我唔扮聖誕老人而係扮佢隻"聖誕鹿"哈哈車媽媽勁鍾意我個鹿Look佢話我好可愛喎嘿其實我扮咩佢都甘鬼冧我啦
12 12月, 2010
環保水樽
有一日車爸爸攞咗一個水樽返屋企車媽媽問做乜山長水遠帶返嚟為乜跟住車爸爸好型甘話妳知唔知個水樽係環保物料做好好玩特登攞返嚟比妳玩車媽媽心諗呢個樽都唔係新聞啦^@^不過都多謝車爸爸一番心意最後呢個水樽就變成我"羅車車"嘅玩具嘞hahaha~~~~
訂閱: 文章 (Atom)


text:
「中國」
雖然香港已經回歸咗咁多年,如果你話冇變過就真係呃你嘅!所謂五十年不變,真係有啲呃細路仔嘅感覺!而香港人大部份都好現實,只要有錢搵,唔好影響自己嘅生活就冇問題.如果經濟差嘅話,就係度怨天尤人,之後就話要搵阿爺幫手.而過去咁多年好多人其實淨係搵緊中國錢,但係就忽略咗同犧牲咗好多香港原本嘅特色.咁仲唔係中國化?有時諗返自己係中國做嘢嗰幾年,適應咗當地生活都覺得自己被同化咗!
「國慶」
自從香港回歸之後,每年十月一日都變成公眾假期.而每年因為國慶所以自此就除咗農曆新年之外都會係維港放煙花!當然我諗大家關心嘅係唔係國慶嚟件事,而係有冇假放.但係而家每年嘅國慶,我只會記得南丫海難.其實真係唔需要不斷用唔同方式去話俾香港人聽我哋已經回歸咗,年年勞師動眾搞乜乜乜慶祝國慶.如果係為自己國家同民族自豪嘅話,真係冇需要搞咁多大龍鳳囉!
「香港」
係香港嚟個地方,我哋香港人係唔會忘記我哋嚟個身份.因為我哋會為自己係香港人而自豪.正如北京人,上海人,四川人,等等都會為自己係果度嘅人已自豪一樣.而香港當然慢慢中國化啦,你入去名店唔講普通話你睇下點?一定唔想服務你.有時啲人無啦啦同你講普通話,我以為自己返咗大陸.至於去行啲旺區,我真係以為我自己返咗內地.事關連行都行唔到,四周圍唔係講廣東話而係普通話.咁仲唔夠中國化?


text:
釀尖椒 / 魚卜
茄汁蝦
炒青瓜
合桃當參蓮子百合瘦肉湯
( 18-OCT-2013 FRI )
又 happy friday 喇 可能今個星期放咗一日假 所以覺得好似好快又星期五咁呢 ~
今朝又開始飲中藥喇 早餐只可以食多士或者三文治 因為飲完杯藥已經半飽 ~
菇場忙忙地啦 之後就 hea 等 lunch time 喇 ~
今日同 8 卦出去食 lunch 真係唔知講咩好 哈哈 之前真係聽到佢把聲都憎 依家又無咩嘢 因為佢幫我整 skype 佢係咁上網 check 點解會死咗 同埋佢自己都有嘢做 但都幫我 我真係感激佢架 ~
同佢食完飯就去行陣先番菇場 因為我真係好飽 非行不可呀 ~
又終於放工啦 今晚番媽咪屋企食飯 坐巴士嘅時候 里奧大人話見完客放工 已經到上水添喇 係咪咁邪呀 唔煮飯就咁早放工 不過咁都好嘅 好過 9 點先喺大陸放工呢 ~
家姐差唔多 7 點番到屋企 佢感冒呀 變咗男人聲好驚呢 不過其實我同媽咪先最驚 驚佢傳染我地呀 不過佢都帶口罩 無計啦 惹到媽咪好煩家嘛 ~
8 點半走喇 媽咪又買咗 2 個巨蕃鬼荔枝比我 咁家姐唔飲得湯 又比埋我 真係次次最驚係拎嘢走 實在太重喇 ~
番到屋企已經見到里奧大人啦 真係無咩幾何 之後我即煲中藥再開機洗衫 之後就沖涼抖抖喇 ~


text:
剛過去的星期五我被抽中參加outback的VIP night,有一餐free dinner,仲可以帶多3位朋友一齊食添
事源某天老細叫我一齊去outback食lunch介紹一位新高層,食lunch期間我見檯上有張promotion話上outback網打入分店的password就有機會有一餐free dinner,咁大拿拿成$60蚊既lunch,我就番屋企上網試下啦,點知又真係被我抽到
老公就請左佢2個朋友一齊同我地去食,4個得我一個女仔,食量都應該幾大啦,不過面對outback既份量,我地都食到投晒降
是晚vip night雖然唔係full menu任叫,但都有好多野選擇..飲品要左個類似沙冰既物體,可加rum,我都係鐘意唔加rum多d...4個人所以要左4個頭盤同主菜,就係以既幾款啦
呢個係炸蘑菇,好好味架,雖然係炸但依然食到蘑菇既肉汁~清晒
呢碟係芝士薯條,嘩,好香好好味,我地食唔停口呢~一樣清晒
呢個outback既招牌炸洋蔥花,賣相真係好靚架,味道都唔錯,不過我覺得略為咸左少少,雖然已經係第3樣炸野,不過感覺上呢碟油膩d,加上其實我地4個清晒之前2碟野之後,竟然已經有d飽既感覺,最後我地只係食左大約3/4個就算啦
上左3個頭盤之後,我地等左好耐,追左幾次先黎呢碟爆谷蝦,我覺得普通左d啦,可能已經食左太多炸野,呢碟已經無驚喜,都係食左半碟咋~~
終於上主菜啦,一上4款一齊上,呢個羊扒好唔錯,一人一條食得晒,底下既係飯黎架,我試左d都唔錯架,幾好味,不過仲有其他主菜,d飯就唯有放棄啦
呢個steak我地要左7成熟,都ok唔錯,好彩唔係好大塊,食得晒
呢碟combo既份量就真係嚇人啦,不過佢個rib又真係好好味,好嫩滑,之不過雞扒老公話咸左d,我就無食啦,因為實在太飽,最後條rib食左9成,其他我地就打包
呢碟海鮮意粉,我地真係無能為力,我試左少少,最後都係決定打包
除左呢餐dinner唔使$之外,我同老公聽日既lunch都已經有著落,就係打包既意粉同雞扒薯條
友人食左呢餐大餐之後無以為報決定搭的士順路車埋我地,嘩,想散步幫左消化都唔得添....結果呢餐為我同老公帶黎左3 lbs肉既重量


text:
開學前嘅一次全家旅行,今次無揀啲熱門地方去,反而揀左一個模擬非洲野生動物園嘅地方住左三日兩夜.星期五等禧爸提早少少放工我地就出發食左晚飯再去「酒店」.總共揸左兩個鐘頭車左右,就去到一個無乜街燈,黑到鬼影都見唔到嘅荒蕪地方.因為我地八點先到步,職員收晒工,只有住喺園內宿舍嘅經理幫我地攪入住手續……errrrr 呢個特別服務係要收錢嘅.無計啦,就算佢嗰晚其實要當值睇住間寵物酒店都好啦,我地遲就係遲,要比額外收費係應該嘅,係咪先?
攪好晒手續,我地又再摸黑揸住車兜去隔離街搵個「酒店」入口,入左閘再去搵我地間5號bungalow(平房),喺落車嗰一刻,我被面前間野嚇左一嚇,講左句:「下?帳蓬?唔係啩?」心諗:「玩咁大?」但都無計啦,錢又比左,人又到左,唔通即閃去搵第二間酒店住咩?唯有硬食啦.話實,喺嗰一刻,就算想搵過間酒店都無可能架啦,四圍乜都無,唯一可以訓嘅地方就係條黑到伸手不見唔指嘅街囉.
其實佢係一間離地而起嘅帳蓬,除左腳踩住嘅地方係木板之外,其他全部都係帳幕黎嘅.一入到去裡面有啲凍,背脊有浸涼風吹上黎,心諗:「大穫!無帶冬天睡衣或衫褲喎,點頂到第二朝呀?」荒山野嶺,越夜越凍,到臨天光就更加大穫啦,心裡面惆悵緊嘅時候突然望見有個暖風機,哇!見到黃金都唔及見到佢咁開心,拿拿林開著佢吹暖個帳幕先啦.
答左你問題先:係,我事前真係唔知佢係帳蓬黎嘅,我以為間野係木搭嘅.佢個網址真係亂到我無心機睇,淨係睇到安排左咩節目之後就扑鎚落訂.呢啲咪係「無心插柳柳成蔭,無心亂bookbook 成咁」囉.
但其實裡面係好乾淨嘅,要有嘅都有齊架啦,除左夜晚係暗少少囉.不過,你要有呢隻原野feel係咁架啦,人地都話明係safari啦,梗係要比啲原始嘅感覺你先叫交足貨架嘛.呀,唔洗諗上網啦,無wifi.要上就用手機啦.不過都暗到想訓,你唔會有任何想娛樂嘅欲望架啦.
所以話要有嘅都有齊,你睇!毛巾,風筒,雪櫃,浴袍,熱水,飲品都有咯,ok啦,係咪?
因為我地個平房主題係斑馬,所以室內嘅擺設,掛畫同裝飾都係以斑馬為主.
好彩嗰日出門前口水禧已經沖左涼,咁都係得返我同禧輪厠所架啫.個厠所好大,一個人沖緊涼嘅同時,第二個人可以刷牙洗面.不過……到我沖涼嘅時候,啲水溫一路下降,最後變凍水!原來法例規定呢啲平房係唔可以裝太大嘅熱水爐,所以熱水有限,要沖涼就要緊記,一字記之曰「快」.第二日我連護髮素都唔落,有得啲頭髮好似潚灑哥咁一餅髮餅就算啦.咁先勉強唔洗沖凍水咋!我無話要參加冰桶挑戰呀!
大家沖晒涼上床訓嗰陣好似係九點幾,勁!一來無野玩,二來第二朝要迎接一個特別嘉賓黎我地嘅平房送早餐.
三條友訓一張king size嘅床.我發誓,以後一定會book間有兩張queen size床嘅房先會同口水禧去旅行,除非我想食佢啲還原靚靚拳啦.黐線,頭半晚比佢踢到羅友都幾乎去左前面咁濟!再加個暖風機,口水禧訓訓下想伸對腳出黎,但因為佢訓中間嘅緣故,如果佢伸腳就變左我同禧爸兩個都要被迫將張被退到落腰位,但部暖風機唔係長著嘅,佢唔著嗰陣其實係凍嘅,咁攪法,三條友容乜易冷病架!但因為我唔知部野要扭到幾多度先啱,於是成晚不停落床去調較部野,結果最後發現熄左佢最好,凍就唔會有人想踢被啦.
朝早八點左右就起晒身梳洗,然後等個特別嘉賓黎,嘉賓未到之前,行出去睇真啲究竟去左個咩地方先.
哇!面前有個差唔多成個足球場咁大嘅空地,裡面有幾隻大象散緊步,有隻斑馬行行企企,有隻駝鳥四圍騰,有兩隻大水牛喺度搵食.如果唔係有圍欄,個感覺真係幾似去左非洲!
一共有十間呢啲平房仔係一片山頭上,大家相隔都幾遠下,四圍都無野,除左樹同草.夜晚會聽到野生動物嘅叫聲,風吹帳幕嘅聲,連遠處動物園裡面老虎嘅叫聲都聽得好清楚,個感覺好似佢地就喺你個帳幕出面叫一樣.
喺呢個時候,見野就爬,係野都摸嘅口水禧野人又點會放過展現身手嘅機會呢?
等左佢好耐,終於都黎啦!真係興奮到唔識形容!
呢隻叫Butch嘅大象係屬於非洲嘅品種.佢同我係同年架,都係屬龍架!本來係有象牙嘅,但佢細個嗰陣自己唔小心撞斷左一邊,得一邊象牙嘅佢個頭好難平衡,於是獸醫就決定剝晒兩邊兼同佢度埋牙筋,雖然無左對牙,但佢一樣好靚仔架,得佢夠高黎啲平房食我地餵嘅野架咋,其他嗰啲大象矮得濟,要咁樣食真係有啲難度.
好彩我啲紋未有佢咁多……
佢企定之後就會伸個象鼻上黎等你擺佢嘅生果蘿蔔落佢個鼻哥窿前,放到佢覺得夠擺入口啦,佢就會用個鼻窿夾實啲野食再伸去佢嘴邊放入口食,呢頭放完個口重o趙緊,佢個鼻又再伸過黎問你攞,有時擺到最後得一條蘿蔔,佢會嫌唔夠,繼續攤大個鼻窿推下你手臂叫你再添啲啦,如果你無啦,推一推佢個鼻,佢就會收鼻淨係擺個一條蘿蔔入口.跟住佢就會調頭走人架啦.(咁現實嘅?嗚~~~~)
Butch送黎嘅早餐有麵包,乳酪,生果.呢個就係佢地稱呼為continental breakfast嘅早餐.食左個包後,想飲杯咖啡,附近揸車十幾分鐘有starbucks,三條友又要原野feel又唔捨得城市嘅生活習慣,齊齊去左starbucks買野飲.
每篇blog必有嘅相
喺去緊starbucks嘅途中經過唔少農田,種左好多士多o卑梨,車厘子同埋蔬菜.有啲成塊田用左啲好似包書膠嘅紙鋪喺面頭,我估一係就防止雀仔食種子,一係就保溫,再唔係就驚風大會吹走種子?
哇,要鋪咁大塊地,真係唔知要用幾多「包書膠」?
假架啲人!木板黎架咋!遠睇真係會比佢呃到.最近應該仍然係士多o卑梨同菊芋( artichoke)嘅收成期,見到個個田都好多工人喺度摘緊野.餐廳好多炸artichoke嘅菜式,以前我喺香港好似未見過呢隻菜(唔記得係咪禧婆婆好似講過話而家有賣啦),黎到呢度都係去西餐廳先試過,都幾好食架喎,而且對身體非常之好添.
紅綠燈前突然有位乘客伸頭出窗外.架車行緊嘅時候,佢個頭就喺天窗度伸出黎,成個大明星咁迎住風吹到面容扭曲,好攪笑!雖然佢主人開到個窗啱啱夠佢伸個頭,但佢動作好快,喺佢後面,只見佢一時中間伸出黎,一時左邊窗出黎,一時右邊窗探頭,好忙呀佢!
十一點準時返黎參觀動物園.其實嚴格黎講,呢個唔係一般比人任睇嘅動物園,佢地一日開兩場參觀時間架咋,重要由管理員帶住成組人去行,行完就要離開,唔可以自由咁四圍行嘅.管理員會介紹每隻動物嘅特性,你可以問問題同影相.根據職員所講,佢地係專門收留啲受左傷兼且無能力再返去大自然自力更生嘅動物;或者係一啲一出生就比媽媽遺棄左嘅動物BB;又或者係其他動物園養唔到佢嘅動物都會黎呢度渡過佢嘅餘生.
因為有啲係BB嘅時候已經執左返黎,所以動物園嘅老闆係可以同佢地有互動嘅.獅子,老虎,熊,狼都可以出籠同老闆一齊散步,無錯,佢地會出黎行架!有時重會被帶去一啲場合,紀律部隊嘅畢業禮,影相,拍廣告或電影等等.如果你想同佢地散步,咁就要做佢地嘅VIP比好多錢先得.上千美金係走唔甩架啦.
望見佢地被困喺籠裡面其實都幾心酸,但又明知佢地無可能再返出去靠自己,希望啲管理員會好好照顧佢地,等佢地喺度無憂無慮咁生活啦.不過啲籠真係好細,同動物園嘅比真係無得比.有啲連口水禧間房都大過佢.可惜係呢度唔係大財團經營嘅,所以要起新設施一定要靠捐款或者入住率同參觀動物園嘅收入維持,起新嘅老虎籠進度緩慢,啲獅子老虎唯有住喺啲大型「劏房」先啦.
點解會咁衝動就book左黎玩呢,咪就係呢個環節囉!唏!你有幾何可以咁近接觸大象,重可以同佢沖涼先?認得佢嗎?佢咪今朝黎送早餐嘅阿Butch囉!無牙Butch呀嘛,好易認啫!佢好似有去過拍電影,所以好聽訓練員指示.不過最重要梗係不停比野佢食,佢先會咁定企喺度任你魚肉啦.
口水禧期待呢個環節好耐,一到佢幫大象擦身嗰陣,條友點咗啲泡泡之後,因為上重下輕嘅關係,佢一野將個刷頭扑落Butch個身度,好彩Butch掛住食都費時理口水禧,比佢連扑左幾下都唔郁.後來Butch身旁嘅訓練員見勢色唔對,驚口水禧再扑多幾下, Butch一陣發老脾踩佢一腳就大穫,於是訓練員出聲叫口水禧輕手啲,口水禧先知自己唔係同Butch刷身而係打緊佢呀!
我在旁好努力咁刷緊Butch嘅後半身,腳趾甲都刷埋架!期間可能係口水禧打穫阿Butch令佢條氣唔順,Butch放左幾個響屁,但我食晒喎,點解咁呢?專揀我刷佢羅友附近嗰陣先黎炒蛋,喂!冤有頭債有主,我係無辜架喎!嗚~~~~~
呢個時候點解少左個人呢?佢咪閃左去喳機影相囉.佢對於呢啲動物野興趣唔係好大,更何況落手落腳沖涼執金呢啲粗重野.我接受對動物興趣不大嘅人,但唔接受唔鍾意佢地而出手虐待的,實在要不得.(下?你仔啱啱先打穫Butch黎喎!)
刷左一陣(當然唔會比你刷晒成隻大象啦,我地手腳咁慢,真係刷得黎都天黑!)就要同佢過水,我地兩母子開始嘅時候爭住揸水喉,曾經唔小心攪到連訓練員都比我地過埋水!最開心應該係Butch,我哋幫佢個訓練員沖埋涼.
係,又係食嘅時間.比我地過完水嘅訓練員話咁樣係獎勵Butch頭先咁乖企定比我地
打,呀係刷同洗先啱.啱嘅啱嘅,乜脾氣都無發過真係算係咁架啦,畢竟都係一隻動物,佢理得你同佢沖涼定R痕,唔鍾意嘅話調頭走你都吹佢唔賬,再唔係嘅話,用條象鼻抽打你都得啦,Butch真係好有家教,從來無喺我地或訓練員手上強搶食物,佢一定會等我地放落去佢個鼻窿度先食.
影呢張相好好笑 ,其實當時Butch側邊重有幾隻佢啲朋友仔喺度一字排開,訓練員做左個手勢,隻隻大象即刻丫大個口比我地檢查牙齒,佢地個嘴本身已好似笑笑地,再丫大埋個口露大牙就更加想幫佢地配音~~~~ahhhhhhh~~~! 呢隻因為對象牙大彎,倒插自己塊面,多年前已比獸醫幫佢磨短左對牙,得返咁多.
點解佢地會咁乖肯擘大口比你睇佢啲牙呢?因為訓練員會拋啲野食入佢地個口,所以隻隻丫大個口等食囉!
原來非洲嘅大象不論男女都有彎嗰對象牙嘅,亞洲嘅大象就只有男仔先有.而亞洲嘅象明顯細隻過非洲嗰啲好多,矮半個頭,所以Butch每朝都負責送早餐兼表演食野,真係生得高果然有著數!
一般嘅大象大約有60歲壽命左右,Butch 今年38,已經象到中年啦!
點解佢地會成日郁對耳仔呢?原來係耳仔後面有血管喺度,拍對耳仔係因為要散熱.
除左大象之外,係咪覺得個構圖有啲怪怪地呢?何解會有隻駝鳥同斑馬架呢?原來隻斑馬唔鍾意同其他有蹄嘅動物一齊,訓練員本來諗住將佢同大象一齊放會有啲阻嚇性,起初隻斑馬串串貢諗住扮大佬,Butch用象鼻捲起佢黎fing 再掉返佢落地,但日子耐左,呢兩隻野變左老死,而家Butch行到邊,隻斑馬就跟到邊,重有時會四圍管下其他嘅大象,趕佢地去呢度嗰度,訓練員話隻斑馬已經當左自己係大象,所以佢地有得佢同啲大象一齊住.嗰隻駝鳥呢又係鍾意扮大佬,凡親有乜風吹草動,佢都第一時間埋去八一餐,最攪笑係佢邊行緊過黎嘅時候重會鬆毛鬆翼咁,好似啲好刻薄嘅訓導主任準備埋黎鬧你咁嘅樣,但佢行到埋黎又無野架喎,真係純粹埋黎睇咋喎.
成個組合真係好少林足球咁,勁騎呢!
野生嘅大象都係靠個鼻吸水再轉送入口飲左佢,所以佢地個鼻好重要,差唔多等如我地嘅手咁重要!
飲勝!yeah!
家陣老笠,袋入面嘅野食交晒出黎!如果唔係,一陣炒隻臭蛋臭瓜嗰邊肥嘟嘟嘅luen毛強!
Butch擺好個縮腳pose 之後,訓練員就叫我地去摸下佢腳板底,哇!同我腳底嘅死皮有得揮呀!
參觀完動物園出去食午餐,然後又要返去平房等兩個特別嘉賓過黎.其實如果唔介意嘅話,我都想將呢條友推薦比動物園老闆,事關佢除左個樣似人類之外,佢嘅動靜其實同其他好動嘅動物無兩樣.佢簡直就係馬騮嘅化身;鸚鵡嘅代言;人類嘅宿敵!除左動物園,真係唔知邊度可以給佢一個五星級的家!唉!
唔洗講野,心照啦!
之前參觀動物園之後,職員提左我地3:30記住要返黎平房等,如是我地食完午餐就即刻返黎~~~~~等~~~~~~ 都真係等左幾耐下.所以呢條友梗係唔會同你坐定定喺度等啦,佢身有野咬架嘛,唔郁唔得架佢!
因為我地住嘅平房對開就可以見到大象,斑馬同駝鳥喺佢地個場嘅自由活動,索性沿住條路行落啲探下啲動物啦,順便影多兩張相.因為啲流程實在太快啦,等嘅時間比較長,但啲動物黎到後好快又要趕去下一家平房,所以唯有趁呢啲等嘅時間(亦即係自由活動啦!)去影下相囉.
☟
重有咩好講?
第一個黎探我地嘅就係呢隻叫Gabby嘅狒狒,今年兩歲.Gabby 表演左佢嘅打關斗特技比我地睇,又喺地下滾黎滾去,一陣又跳上職員個身上甚至頭上玩左一輪,見到佢我真係有似曾相識嘅感覺……
睇下!人地動物園有隻狒狒,哼!我夠有一隻養左七年幾嘅人類狒狒,綽號「狒得」嘅順德溝廣西混血兒狒狒啦!我嗰隻重有衫著嘅添!係我錯,我應該即刻比Gabby同口水禧呢對失散多年嘅兄妹相認,繼而將口水禧留低喺動物園陪住佢個妹Gabby成長嘅!
又等左一輪,第二個黎嘅就係呀Stewart,一隻只有四個月大嘅熊仔.佢好專注咁喺地下「碌地沙」,全程無望過我地一眼,更加唔會望鏡頭比你影佢正面啦.Stewart係由第二個州嘅動物園移民過黎住嘅,聽講佢比呀媽棄養左係森林,比人發現左,於是執左佢返去動物園養大,後來因為我地去嘅呢個動物園本身有隻大熊太大隻,住唔落個籠,於是兩個動物園協議交換兩隻熊,大熊去住大啲嘅地方,Stewart就過黎住,我諗佢再大啲都要搬架啦.
Stewart走左之後,本來動物園有兩個活動可以參加嘅,一個就係幫手趕啲大象返入去佢地個室內休息場地;另一個就係幫手準備餵啲老虎食晚飯,兩個活動都要付費嘅.因為一早已經book左檯食飯,所以我地無參加呢兩個活動就出發去左 Monterey一個叫Old Fisherman’s Warf嘅地方.嗰度真係好似三藩市嘅漁人碼頭咁樣有好多小型鋪頭同埋餐廳喺兩邊.前一晚我地四圍打電話去Carmel嘅餐廳book檯都book唔到,後來搵到呢個漁人碼頭嘅餐廳就求其book住先啦,因為動物園附近想搵間好啲嘅餐廳都唔易,所以喺Monterey是但搵間頂住先.後來發現漁人碼頭大把餐廳,洗鬼book咩!噓!
喺海邊食野一定係海鮮為主架啦,西人食海鮮通常都係離唔開燒呀,焗呀,水煮呀等等,唔會同你薑荵炒架啦.漁人碼頭嘅餐廳食物質素講真就普通啦,除非係一啲級數好少少嘅就會好啲.門口會有試食攤位拉客,要拉客嘅話,咁大家明白佢有幾好食啦.哈哈!
見唔見屋頂上有啲一粒粒嘅野呢?實情係啲海鷗黎嘅,佢地喺度做乜?咪喉住邊檯跌左野食落地呀,邊檯人客賣單走左呀,啲海鷗趁侍應生未得閒去收檯之前用9秒9嘅時速飛插落去搶食,不過當然啦,侍應都唔係第一日出黎撈架嘛,佢地都驚啲雀會騷擾到人客,咁自己就會比老闆「騷擾」架啦嘛,所以啲雀真係大部份時間都係得個睇字而已.
食完晚飯見時間尚早,禧爸提議去starbucks買杯咖啡後先返去動物園(我有理由相信佢唔知係咪偷偷入股starbucks,放假都要去「得一得」先安樂!)嗰晚都係好早就訓啦,唔訓都真係唔知有咩好做.半夜比老虎嘅叫聲嘈醒左,禧爸話有啲驚驚地喎,車!人地喺籠入面,都唔知佢驚咩!
朝早呀Butch探完我地之後,我地又去左”starbugs” 老細間鋪坐一坐.當禧爸去左買野嘅時候,我地兩母子又「病發」啦!
口水禧學我呢個嘴學左好多年都重未拿捏到箇中嘅精粹,鬥雞眼就更加唔洗講啦!唔知坐側邊檯啲人有無一刻想報警呢?
飲完咖啡返黎就係執野鬆人嘅時間啦,好彩住得嗰兩晚唔係好多野執,我最怕就係執行李,執入去又煩,執返出黎重煩!臨走前同個平房合照一張留念.
見我地話要落車影下個門口,佢又點會放過大好機會呢,想爬左好耐啦梗係!
體驗扮去非洲野外生活幾乎凍水沖涼親近動物兩日遊
離開動物園之後,我地去左Monterey 搵食(又去!)本來想搵嘅嗰間餐廳原來喺水族館入面,要入去間餐廳就一定要買水族館嘅入場券先得,但眼見到就快兩點鐘,我地重要揸兩個鐘頭車先返到屋企,中間重要食晚飯(又食?),所以無打算去水族館,正喺唔知點算嘅時候,有個水族管義工伯伯醒左間附近嘅餐廳叫我地去試,佢話唔好去啲好似我地之前嗰晚食嘅餐廳,去試間好野啦.就係咁,我地就去左試好野.
呀伯伯果然無介紹錯,間野喺海邊,我地重有得坐窗邊位添.出面有人喺度撐艇,滑浪;又有海獅游水曬太陽等等.價錢無我想象中貴,有時以為呢啲有靚景你睇嘅餐廳點會唔斬你一頸血呀?係咪先?好彩外國嘅餐廳食物都偏大份,而我地又食左少少野先黎,所以口水禧自己食個兒童餐,然後我同禧爸兩條友食一份,加個周打魚湯同前菜就已經飽到上心口.
兩杯野飲(飲完免費再斟),一個湯,一個前菜,一個兒童餐,一個龍蝦同蟹嘅主菜,計埋小費同稅,盛惠$8x.邊個黎三藩市Monterey玩嘅有興趣可以去試下,間野叫Fish Hopper.
見到呢張相先醒起唔記得講件瘀事.話說到步第二朝,大家梳洗完換衫嘅時候發現原來我乜都有帶,淨係無帶口水禧嘅出街衫,問你服未!我成日都發生呢種事,乜叉都有帶,未必會用到嘅都會帶,唯獨是一定要帶嘅偏偏總會無帶,唉!究竟有無得醫架呢?好彩係住兩晚,口水禧第一晚由屋企出發著嗰件衫可以頂一日,第二日就要買一件替換.佢身上呢件野就係咁樣跟我地返屋企架啦.
自從剝左隻小三牙之後,佢隻門牙有少少跡象落返黎,唔知口水禧係咪形住重有傷口,食野時總會特登將舊野擺喺側邊食.最奇特係呢舊野係菜黎架喎,唔洗好大力都咬到啦大佬!
有人食食下諗起離開呀Butch要返屋企突然悲從中來,流左幾滴馬尿.重話叫mimi自己照顧自己,我地再返去搵呀Butch喎,哇!男人心其實咪一樣係海底針,話變就變,貪新忘舊,以光速見異思遷!
好快我地就會越黎越多兩公婆嘅合照架啦,因為有條友顧住玩已經唔係好鍾意同我地合照啦.重好,唔洗下下就佢個高度攪到我地兩個要低抄,啲雙下巴鼻哥窿啲鼻毛出晒黎!半踎黎就佢時,佢又面抽筋,無張相正常,真係把鬼!要佢正常啲,佢又黑口黑面咁,車!呀姐我家下先唔同佢影呀,我地兩個自己影.
正所謂你當佢係寶時佢當你係草丫嘛,當你叫佢影嗰陣佢就吊高黎賣;好!唔叫佢影,佢咪自己死死地氣撲埋黎影囉!(唉!佢個執劉海……究竟發生咩事呀?)
佢自己要求要影嘅景……
之後去左撲蝶……(唔好問我點解,我唔係佢個層次,唔會明.)
在XXX,XXXX雙(你懂的……)
喺Monterey嘅最後一站就係佢最近愛到發顛嘅frozen yogurt.除左因為食之外,我諗最吸引嘅係佢可以自己揀口味同裝入個杯度,重可以揀自己鍾意嘅配料,糖呀,m&m呀,oreo呀咁,爽到爆啦大佬!
好彩重記得乳酪先係主菜!
一年級嘅暑假終於完結啦,二年班嘅佢開左學一個星期,總算順利無乜波折.二年班都會有波折?有架,重會有同學喊住唔肯返學架.細路仔成長有快有慢,遲早有一日會達到目標嘅,如果大家肯比時間佢地「進化」.口水禧最近呢幾個月嘅壯舉 – 夜晚訓覺唔再用尿片.係呀,七歲幾甩左尿片,對我黎講,唔係問題.醫生話八至九歲前夜晚用尿片都重算正常,再大啲嘅話先要去檢查.以前聽過有父母用羞辱甚至懲罰嘅方法迫細路「戒片」,關於小朋友嘅野,我對個「戒」字超反感,需要就係需要,戒乜鬼野?到佢唔需要嘅時候,佢自然會「甩」,只要喺健康良好嘅情況之下有需要就唔係病,唔需要「戒」.
邁向八歲嘅口水禧同一般八歲嘅小朋友一樣,開始進入「小男孩」嘅階段,心智同行為雖然重係間揭性有啲「低B」,但我相信佢自己靜靜地蛻變緊,作為佢嘅父母同親密戰友,我同禧爸主力係從旁比佢鼓勵,等佢建立自信.八歲呢個年紀,係決定佢將來待人處事同人際關係嘅重要關口,尤其同媽媽(或主要負責照顧佢嘅嗰個人)嘅關係最為關鍵性,關係好,第時佢大個之後同其他人相處就會好啲.(資料來源:Your Eight Old: Lively and Outgoing)
深呼吸,準備好,無有怕!
~完~


text:
昨日一行8人齊齊返廣州探叔父大人,
今次係祈祈BB第一次返廣州,
佢不知幾興奮呀!
我哋揀咗坐直通車由紅磡去廣州東站,
咁老人家和小朋友過關就唔使咁辛苦喇!
妹夫一早上網訂咗叔父家附近的酒店,
平平哋$250晚,
簡簡單單,
設計OK啦!
未探叔父之前醫醫肚先.
堂姐堂妹佢哋見到我哋咁多人一齊返廣州,
真係好高興,
一早整咗咸茶粿俾我哋食,
老公大讚好味,
雖然食完午飯佢都食咗兩個;
堂姐仲專登叫堂弟係雲南寄咗幾餅茶葉俾我哋呀!
探完叔父之後,
我哋各自活動,
母親大人和妹夫齊齊去按腳和按摩,
其餘的就返酒店午睡;
我和老公瞓咗一陣就走咗去行街街,
酒店樓下係步行街和街市,
真係咩都有得賣呀!
見到呢檔手擂芝麻糊,
咁就要試下啦!
7蚊人仔一碗,
真係好香濃!
唔錯架!
呢堆就係我哋係超市買嘅嘢喇!
連埋堂姐妹和堂弟嘅手信,
今次真係要係廣州買架手推車,
唔係咁多嘢都唔知點攞囉!
堂姐真係好好客,
話第一次見祈祈BB,
請佢食乳豬,
我哋爭住俾錢都唔肯收;
食飽飽就行下珠江,
成年冇返廣州又唔同哂,
行咗新建的珠江橋,
配合兩岸燈飾,
真係好靚架!
行夜街都不忙買嘢,
行過廣州買年貨批發嘅舖頭,
忍唔住買咗掛飾和公仔,
掛飾5蚊個,公仔大的19.9,小的9.9呀!
今早約埋堂姐妹飲早茶,
11個人差不多食咗廿幾碟點心都係360人仔左右,
抵食,
呢餐我哋終於爭贏俾錢啦!
臨走前又去叔父大人家,
同佢老人家合照,
今次見佢精神好好,
仲肥咗添呀!
我哋2點幾就出咗廣州東站,
姐姐妹妹佢哋就去咗搵食,
我和老公仲飽所以冇食到!
呢隻雞髀充滿著童年回憶,
好懷念父親大人對我哋嘅愛鍚啊!
大家可以入嚟Facebook讚下我新開嘅Fans專頁呀!


text:
2015.12.10
蝸牛先生正日生日
難得蝸牛先生今年放假
本來我都好想可以陪佢慶祝
不過無奈我已經無哂假
咁岩生日前一晚蝸牛先生約0左朋友食飯
咁我就可以放工落 IFC 買蛋糕
之後當晚十二點就開始慶祝
暫時最鍾意都係 Le Salon de thé de joël robuchon 的蛋糕
唔會太甜, 而且 size 岩岩好
同事話佢的牛角包好食, 於是又買0黎試0下
食落唔會覺得好油 (even 用來裝麵包的紙袋都唔會留有油漬)
不過我懶, 無拎熱佢先食, 所以又無覺得特別好食
正日叫0左蝸牛先生來我公司附近一齊食晏
鮨処光
第一次來, 估唔到魚生又幾新鮮
壽司由廚師發板 (亦可自選)
跟餐有茶碗蒸, 烏冬, 甜品
反而我覺得熱食比較失色
夜晚就留家打邊爐
不過唔知點解食完肚痛
我同蝸牛先生都鍾意食
生日係一個好好的藉口出去食餐好的
於是今個 weekend 就出去食個靚 lunch
本來想 book Amber, 不過無哂位
最後揀了港格的 Petrus
入面的裝修好堂皇, 好古典
56樓 的浪漫
可惜今日天色唔多好
先上麵包籃
麵包幾好, 但我覺得牛油唔夠香
前菜, 火腿蜜瓜
呢個普通, 蜜瓜唔算好甜
Starter: 三文魚配鱒魚子
本來猶豫緊揀三文魚定藍蝦, 好彩食完唔覺得後悔
鱒魚子下面塊餅, 少少甜又軟綿綿, 好 match
三文魚都好新鮮
Starter:鴨肝批配紫蘇啫喱及青蘋果味白雪
擺盤好靚
我試吃了少少鴨肝批, 我覺得好食
而且味道無鵝肝咁蘇
Soup: 野菌湯配牛尾卷
奶味同菇味都幾濃, 不過飲到尾聲有點漏
Soup: 香茅龍蝦清湯配龍蝦雲吞
我好鍾意, 特別係湯的熱度
燙口的湯寧舍好飲
碗湯好清, 但又唔會覺得淡而無味
隻雲吞都好好食, 塊皮同平時食到的港式雲吞好唔同
唔會一咬即爛, 有點口感
全餐至 like 呢碗湯
Main Course: 牛仔柳配羊肚菌汁巴馬臣芝士
order 了 Medium, 本來都怕太生
但好彩上枱時唔見佢 "流血"
(不過以酒店來講, 都幾失敗, Medium 竟然變了 Medium well)
錯有錯著, 呢個熟度岩我
唔會太老, 又唔會太生
旁邊的芝士煙煙韌韌都幾好味
Dessert: 焦糖奶油酥配雲尼拿忌廉
糖奶油酥好脆, size 唔算太大, 所以食落唔會好漏
Dessert: 金蘋果配果酒慕絲及紅莓
金蘋果甜度適中, 配埋慕絲一齊食都幾正
旁邊青色的雪芭 (我懷疑係用來清味蕾的)
酸酸地, 味道好清新
不過唔知點解紅莓有點苦味
呢餐意料之外地好食
唔怪得 openrice 有成九十幾個 like
我覺得可以搵次試下食夜晚
我估應該會仲精彩
同埋, Citibank/ Hang Seng Platinum card above 有 85折
所以都算做幾抵食
****
今年蝸牛先生都算有食神
幾餐都無伏而且幾好味
希望0黎緊一年蝸牛先生都可以過得順順利利 ~


text:
January 24, 2016, Sunday
嘩嘩嘩嘩!好凍呀!
晨早只得四度, 但我地郊區, 可能只我一度兩度. 又凍又有的雨, 組長問我地意見, 型爸話我氣管炎未好, 不如停一次啦 (佢驚我行到山上條氣管更加頂唔著). 組長話好啦, 大家瞓多陣, 休息一天啦.
其實醒咗又點會瞓多陣吖, 不過天氣咁凍, 瞓响個被窩入面, 梗係好舒服啦. 不過聽到的新聞就唔係覺得好舒服, 有咁多人被困大帽山, 要的消防員行咁遠去拯救, 仲有咁多人想上山.
我地唔使去大巾帽山呀! 我地室外就有啦. 陶媽後園地上滿是冰粒.
組長後園玻璃上都係冰粒.
佢架車上嘅擋風玻璃都結咗冰呀! 咁仲使咩上大帽山吖. 哈哈, 佢地post的相比我, 咁我唔使去後園啦.
今日天氣好凍, 但個心好溫暖呀! 當我下午諗著唔知食咩好, Cindy就話, 太太今日係Mother's day, 我會煮緬甸咖哩麵比妳食呀! 哦! 唔講真係唔知呀! Mother's Day, 佢整比我食, 真係有心, 個心好暖呀!
呢碗就係咖喱雞湯, 入面有椰汁, 鷹咀豆粉, 但係點煮我就無問啦, 下次同佢一齊整先問啦.
的麵就用咗韓國拉麵(黃色包裝, 平時用嚟食火鍋嗰款拉麵)
仲有呢的配菜
仲炸定的薄脆
齊哂可以食啦.
同印尼一樣, 佢地食麵又係好鍾意加半隻蛋架. 只要加的咖喱雞湯落去就食得啦.
非常好味, 我同型爸都食到津津有味.
我叫Cindy都要食多的, 因為佢都係媽媽嚟架. 我同佢講今日係Mother's Day, 今晚唔使佢煮飯, 我地出去食.


text:
grad dinner ~
上年o既今日發生左好多好多野
好多野重在個腦度徘徊
令到今日o既我心情麻麻
做o既野好唔自然~
好似同個埸合冇d格格不入o既feel
個個都好開心果陣我就重唔開心
都唔知點解-.-"
好憎禁樣o既自己
今日d人好多都整過先出黎
不過beathy or not 就各有各睇法
最靚果個就一定係emilla啦~
好多人著裙呀~不過我冇
我依然係牛記but加左件成熟d o既33
7點幾開始d mis呀sir先黎
過左一陣就開始
我地班食野先
全部人一齊沖晒出去
好多人個個都左big右big
見到騰大哥果隻碟全部都係菜
佢重要幫我整滿晒隻碟-.-"
食左一隻生豪
不過麻麻地唔係禁新鮮
食完野我地就一齊影相
又同mis kong影又同韋sir影
臨走果陣重成班fd一齊在門口影
企到腳都軟
食完就同nick,b,c,buck,low b,d,.........番荃灣去金星打機
我都係冇咩點玩
我地幾個女仔去玩找錯處
玩玩下找唔到就有人幫我地督
本來以為係班男仔
原來係一個路過o既人
o晒咀~不過佢真係好勁
點幾就在city門口等小巴番屋企lu
之後在長發見到波子等車
番到屋企原來重有人遲過我未番
唔理啦~去sleep啦
聽日要8點起身呀><


text:
可能因為已經學校假期, 家長冇check書包(我都冇再check囝囝書包), 所以只有兩個回覆, 一個嚟唔到, 一個星期五晚覆話嚟. 即係仲有四個可能臨時會出現, 咁叫我點去預備食物呢?
好彩時間訂在下晝兩點半開始, 下午茶時間可以隨便整幾樣點心. 不過都要一早七點幾就起身預備食物, 一邊整一邊好眼瞓.
先睇個蛋糕, 囝囝一早講好要同細佬一樣要Elmo cake, 不過上次細佬既係白朱古力熱情果啫哩蛋糕, 佢唔食白朱古力, 所以要黑朱古力. 個蛋糕花了兩晚時間來做, 咁啱之前幾日有蛋白剩玩macaron, 順便用埋來做圍邊.
兩點半, 未有人到. 三點左右終於第一個亦係唯一一個同學仔和她的爸爸媽媽到, 跟住囝囝以前的保姆和她的先生亦到了. 人少少都好既, 可以一齊坐喺餐枱度食下午茶.
近鏡睇吓啲嘢食, 上層有生果撻, 中層係custard puffs, 下層就有煎雞翼和chicken nuggets. 本來仲打算整三文治, mini quiches 和scones, 但見咁少人就費事整. 個三層架我吼咗好耐架啦, 响宜家買的, 上年賣29蚊, 星期三去時見到只賣19蚊, 唔買點對得住自己噃.
食完high tea就切蛋糕, 兩兄弟好得意呀.
和同學仔合照, 一月開始就讀唔同的小學, 未必有機會再踫面.
噚日收到的禮物.
個女同學仔鐘意玩男仔嘢, 同囝囝玩賽車玩到唔肯走, 要我和佢媽咪同佢講我哋有大家的電話, 以後仍可約出嚟一齊玩佢先肯走.
bear bear 都要一齊慶祝喎.
幕後花絮 - 大清早焗了一大堆puffs, 再煮一大碗的吉士醬, 我一邊唧吉士醬入啲puff度, 細佬一路拎嚟食.
做了24個mini fruit tarts, 撻皮焗好後掃上一層朱古力, 咁啲撻皮就唔怕俾啲餡整淋嘞. 上面唧入己打發的淡忌廉, 放上blueberry和士多啤梨, 客人都讚好味. 今次用了非高温處埋過的淡忌廉(thickened cream, not UHT), 易打發好多亦穩定好多.


text:
20091003 中秋 BBQ
好耐無同大家燒野食
今年中秋就唻左Burn間新屋攪BBQ
呢間屋係Burn同屋企人一齊起架 ~ 位於坪輋
我覺得有個咁既朋友真係好特別!
好多年無玩蠟燭喇!
仲買左燈籠tim!
令我地啲相多咗好多氣氛 ~
嗰度好大風
我地點完火佢又熄
曱甴來來回回點咗好多次
佢話 "呢個動作我做左一萬~~~~次,真係唔想再點!"
XDDDDDDDDDDD
呢個"角落頭"位就係我地個 "中秋studio"!!!
兩位阿姑喺廁所整野食
因為間屋新到乜都無 ~
只有一個雪櫃!
畫面令人倒胃
好似大陸啲黑心工場 XD
燒得喇~ 第一次食得哂啲野食!
半夜呢度好鬼凍
不停打黑次!
食飽又要搵啲野玩吓
執左幾條木條
放喺一條黑到乜都睇唔到既路上面
點著哂啲蠟燭
就會好靚架喇~
可惜唔夠蠟燭
整得唔夠長呢
而且亦都好大風囉...
呢度有好多四腳蛇同蛤蚧
有一隻仲跳左入袋炭度!
我救返佢出唻嗰陣佢"呱"左一聲!
佢地話佢同我講多謝! =w=
我仲捉左隻四腳蛇BB
So Cute!
揸車出去接人嗰時
突然有隻蛤蚧打橫跳過
好彩無車親佢
嚇屎我...
終於點著哂!
大家爭取時間影相!
遊戲時間
Chorman被排擠
我地寧願關門困自己喺kitchen
都唔同chorman打牌! XDDDDDDDDDDD
一班打牌
一班玩board game
超好玩囉
另一班就傾計
玩到唔捨得走
四點幾先準備走
但大家都好黑仔呢
chris送完fung去火車站返唻途中爆軚
車ling條key唔見咗, 要call廠啲人唻...佢等到天光...
阿兔就車第二批人去火車站再返唻
不過撞定隔離屋個伯伯哮喘call左白車
架車就塞住左個路口...
等左好耐阿兔先走到...
我地就爭取時間玩多鋪board game ! XD
佢返唻後, 就到我車其餘既人返屋企
行吐露港真係好爽 =w=
我返到去到七點lu...
好開心呢今年!
(PS. 收到有網友的email話想我開返留言功能,其實我都掛住大家啲留言,好啦~ 我開返啦~ 啲廣告我唔理喇! ^ ^ )


text:
隊長增值服務
Sunday, April 13, 2014
價錢是投資的一切
好多人睇樓,都會成日話咁舊,咁遠呢D野黎去衡量一間屋值唔值得買,又或者,有好多人又會話一間有靚裝修,地點好,高層,開揚呢D野去計數,但係我的投資角度出發,我認為係好無聊.
當然,我並不是話以上的各個原素唔需要考慮,之不過我如果問你一間又殘裝又低層又遠至鳥無人煙,行十五分鐘先有最近巴士的某低層單幢樓,你可能連名都未聽過,而我又假設無任何古靈精怪野的前題下,你會唔會買先?好多人聽到呢度,都會耍手擰頭,但我的角度就好唔同,我會最少問一句,幾錢先?如果係十蚊賣比我,why not?
你可能會話咁又唔一定咁極端,我亦認同,之但係呢個例子就係說明左一點,就係無糧條件幾咁差都好,其實你都會有一個價係你認為抵買的,所以如果你用所有惡劣的條件去衡量一個價值時,你可能會錯過左一個原來係可以以低價買入內在價值較高的資產.
回歸現實,當然你無乜可能用1蚊買到一間屋,之但係我當呢家你去睇樓,係唔係間間都一式一样先?一定唔會的.你同個agent行,一次過佢可能比十間八間你,有高層有低層,有靚裝有殘裝,有高價有低價,自自然然你會大約自己心中有個數字邊個盤係好D,又或者平D.一般用家黎講,好多時果D靚裝豪裝又或者化妝的,都會受歡迎.原因係好多時入去的感覺非常良好,即買即住,係咁易買下傢私就得,所以如果市價係400萬的話,Agent話比你聽420都可能抵入,而你亦可能會出手.
當你入住之后,發現原來四面油好左的牆其實又唔係咁好用,香港D樓細細間,有時張床要騎上窗台,諗住買家私的你就無諗過叫人現場做,出去搵人做一張又可能會有呎寸上的問題.放傢私又麻煩,只能不停向橫申展,因為唔想做裝修的你,好多野都上唔到牆,搞到成屋都係野,相對番你由頭做裝修搞一次的實用空間,你發現原來一D都唔見洗.廚廁又係一样,你發現原來舊屋搬過黎的碗碟,完全唔夠位放,而廁所就竟然連一個像样D的櫃都無,最后你發現係慳裝修費又比多左一舊錢的同時,你用起間屋上黎真係考起晒,但你又唔會想再洗多二三十萬黎整過,到最后就張張就就咁,住係一間化妝樓入面.
係一般人的腦海入面,裝修係一件好煩的事,而且成本極高,搞一搞係咁易30-50萬不等,豪D的就更加唔止,所以買樓時有裝修的都受用家歡迎.而我地呢D投資者,相反就極傾向買入殘裝爛樓,話之你有幾爛,甚至有時樓層低,又或者對樓景又好咩都好,無乜所謂,我地只係關住一點,就係價錢.爛屋唔係問題,總之如果400萬的野,最好業主都自己認為殘破不堪就仲好,越衰的樓就越難甩手,AA就有更多的借口去鋤你價.而我地投資者開的價,一定係要有水位,鋤到你有咁深得咁深,可能鋤到你350-360咁來吃,就過癮.
我地呢D人,通常都會有跟開的裝修班底,一般我地化個靚妝的價錢,都會係比你出面平好多.當然,我好難同你講一般幾錢,但係就算大執,你認為50的野,我一般20-30萬一定搞掂,即係我執完一輪,間屋可能係街撞用家,已經值番400或以上.當然有時我地仲會用好多平的方法去執間屋,十萬八萬通常都整得好靚,因此我地投資的人,亦係半個裝修佬,我地睇一間屋,一般都會計埋間屋有乜野要執,幾多錢已經係個腦度.
所以,好多時好多人成日同我講邊度好,邊度正,點样點样,我都係一笑置之.又或者,你問我買邊區好,買邊幢樓好,又係廢話.正確的concept係,你個盤是咪抵就已經足夠你下決定,其他因素,只係用黎鋤價的借口而已.
3 comments:


text:
6/8/16 晴
澳門之旅2016 Sue & Raymond #thesweetestcoupleinmacau
Ep.1 勵庭海景酒店,金沙賭場,譚家魚翅
本來係好簡單既即日來回澳門玩一轉,主要係為左夜晚睇A-Lin《聲吶》世界巡迴演唱會2016 澳門站.
但去到前一星期,突然覺得睇完show先返香港會好夜,唔想咁趕,所以就響澳門過夜住一晚,順便玩埋星期日.
結果就由本來既即日來回變成輕鬆兩日遊了.
因為澳門已經玩到熟晒,好多景點已經去過唔止一次,所以今次唔再chur checkpoint,去啲新地方玩,亦享受下我地book左既酒店!
去到上環信德中心港澳碼頭,先去金光飛航counter,換領船票.因為金光票務買每張演唱會門票,可加108蚊包來回船飛,都幾平下.
雖然幾平,但我都係麻麻地氹仔碼頭,因為落船要行好耐先過關入境,沿途都無冷氣.
拿拿林跳上車,前往澳門金沙酒店.之所以去金沙,因為我地住既勵庭海景酒店,就響正金沙對面,交通超方便!
勵庭海景酒店算係新落成,暫時唔算係好大型集團好出名,所以我地咁急買,仲要係星期六晚,海景房竟然只係千一蚊.
酒店下層公家地方唔算大,無乜野行,樓上有一間西餐廳食自助餐,一間中式火鍋菜館.另外有一間健身室,室內游泳池.
上到客房層,見到長長的走廊,就覺得呢度都幾大,升降機大堂都分南北兩邊.
因為預先同酒店講話黎慶祝生日及周年紀念,所以酒店方面送左個心形生日蛋糕,仲安排豪華海景房俾我地,比一般海景房更加大,多條走廊,行六步先行到入睡房,lol.
我地係死角房,一邊海景望向澳門科學館,另一邊望向內街金沙酒店及澳門文化中心一帶.
另外,淨係個洗手間,都大過屋企個睡房,超寬落,又有歐陸風格既氣派.莫講話我地間睡房,我試過量度,大概係七步乘八步既面積,但小弟腳長,所以實際應該比呢個size更大.
女仔就主要會留意amenities.見到呢度提供既係L'OCCITANE產品,即刻兩眼發光,haha.的確係幾有誠意既.
除左基本設備,呢度更令人窩心既係酒店提供免費流動數據電話,相信可以真係攞出外使用,可以for搵路用,幾好.
下午過去對面金沙酒店,參觀金沙賭場.其實係第一次去金沙,因為通常會直接坐車入大三巴,好少會去位於外圍海皮既金沙.
金沙賭場雖然唔近大三巴,但比預期中多人,可能因為呢度近外港碼頭.
帶SueSue參觀賭場,但就無時間玩老虎機,快快趣拎走幾支水,就出發去氹仔威尼斯人酒店.
威尼斯人太大,所以往往都要搞一輪先搵到路出去,前往官也街,去食SueSue夢寐以求既譚家魚翅!
今次照食石窩中勾翅,不過今次啲魚翅好碎,同上次食一大塊真係有好大落差,唔知係佢轉左批貨抑或呢批貨係水尾.
另外叫了話梅豬手作小食,夾起豬手聞一聞真係好香話梅味,食落酸酸甜甜,幾開胃,好特別,第一次見人咁整豬手.
因為譚家魚翅得魚翅做餸,通常都食唔飽,所以見到隔離有間賣芝士撻好似幾靚咁,就買兩隻黎試下,一隻芝士一隻綠茶,響威尼斯人金光綜藝館入場前食.
呢個認真都幾好味,餡料流心之餘,個牛油皮都好脆.唔錯唔錯.
至於關於A-Lin演唱會之記載,留意下集再續.
2016年8月22日 星期一
澳門之旅2016 Ep.1 勵庭海景酒店,金沙賭場,譚家魚翅
6/8/16 晴


text:
好開心呀,因為人地問佢幾大容易講好多
果日教咗佢,改到口話自己兩歲半喇 ~
食同瞓同上個月情況差不多,我諗開始大,都唔會好大變化.
瞓教
要同婆婆, 同爸爸瞓,媽媽變咗16號愛人, 成個月先叫一兩次,
可能平時都會黐住我玩,所以瞓教唔搵我我都唔會唔開心,
都係暗暗歡喜~
唔知佢係咪見到返學個時間表開始淆,
之前8/9點起身嘅佢, 而家朝早好早起身,
6/7點自己起咗身會走過嚟我地房,自己爬上嚟,”女”落嚟.
食
之前病一病,食完藥冇胃口食野,已經冇咩肉嘅佢仲瘦咗!
好在果排多咗落樓吓玩,放哂電,食多咗野,好返啲,不過都要繼續加油!
食量大咗啲,為咗鼓勵佢食野,零食嘅種類都開始放寬,
有晚有家朋友上嚟,一齊食未來呀嫂買嘅爆谷,
初時小檬唔肯食,呀豹EE塞落佢個咀,佢見咁多人望住佢,
識唔好意思lur返出嚟,夾硬食咗佢,原來真係大個仔
睇嚟要多搵人上嚟同佢食野喇.
自行如廁
poo poo成功率達99%喇!!!!!! 請鼓掌~
自己識叫婆婆poopoo呀...之後就坐廁所,
屙完一堆之後都話自己屙咗三舊,仲要全屋人叫勻去睇啲poo poo先安落
(好在B be唔使),之後就係最鍾意嘅沖廁儀式
v v呢...都係一路v v一路講,超級唔願意企喺個兜到,
大家都開始冇氣,不如等佢返學先算喇.
活動能力& 小肌肉發展都係咁上下
自理能力
去到C兄屋企,自己除鞋,周圍搵鞋櫃放好.
自己執野,啲書頭頭尾尾要對齊,愛整潔
已經教咗睇車過馬路,而家一到路口就會講" 停低望吓有冇車先"
有日停喺紅綠燈,佢突然同我地講
”紅色唔行得,綠色先行得”
細個果時我一過馬路就教佢,我諗佢已經記得,
而家仲自己表達返出嚟!
trouble 2 :
冇咩好特別曳(咪講)都算係咁啦,
今日食飯食咗好耐...冇啦啦含住啖飯
有時話執玩具就話要玩多一陣.
要開果包餅,開另一包都呃唔到佢, 真係連兩歲半細路都呃唔到
食成餐飯都可以唔扭落地,一齊食飯嘅朋友都讚佢好乖,
媽咪果刻都巧開仙
如果佢一喊,爸爸話最憎人喊,佢就9秒9收聲.
(媽媽點解將trouble 2 演繹成 nice 2 ?)
小檬語錄:
之前咩都係"你" 而家已經識分我
"媽咪呢個係我架" 終於識用個我字
朝早搵我地問婆婆識用'佢地" 佢地"喺邊呀?
好鍾意當我講完野之後問 "媽咪你講咩野?"或者問返爸爸"媽咪講咩野? "
爸爸車嘅ABC song碟之後係陳奕迅,
小檬問呢個邊個唱架?我答陳奕迅
過兩日,佢又問,媽咪呢個邊個,我話你唔識架,
佢話"唔係,呢個係陳奕迅囉" 仲要加句 "媽咪你都唔記得嘅"=____=
開始識用個多字,之前問佢"幾錢"都係"三錢",問"幾多"都係"三多"
教咗佢之後識用"好多"
呢兩日仲係咁"唔係喎"真係好好笑
去親poo po婆婆會比電話佢揸住,
成日噤到我張相打比我
同佢講電話真係甜蜜如軟糖~
唔太夠高,論論盡盡,都堅持自己擒上去到頂,
人生路都要如此呀
媽媽返工收到發燒相片,怎會不擔心呢
好返喇,落樓吓拉吓筋先
再做多啲運動~ 騎Rody =p
游水碌
招招積積食吓百力滋
個兜仲大個佢個頭 $23 我同媽媽都食唔哂!
睇吓加菲貓貓
唔知愛神支箭會射去邊呢?
同我互睥嘅妹妹
好錫我嘅媽媽
差咗爸爸嘅合照,因為佢揸機


text:
快快手寫埋11個月記錄
好快就到一歲大日子喇!
個個月都要講一次: 時間過得太快
諵b 11個月
小朋友成型喇
曳仔樣出晒黎
越黎越爛玩, 有得玩幾眼瞓都係假
不過樂觀咁諗
男仔活潑無所謂啦, 曳好過呆呀
1歲都未夠的人仔, 我唔想規限太多
局限佢的發展及創意
但有時又好矛盾
驚太放縱佢將來唔守規矩
究竟幾時先係教佢規矩的好時候
究竟點樣劃條線都係好大學問
食
繼續係諵b強項
有時我都唔明
佢明明3日無便便
個肚仔漲漲
大人都會無胃口
但佢係一d影響都無
繼續咩都放得入口
都好, 食得是福
好過要擔心佢唔肯食野
大人食飯佢一定要跟住食
望住d食物2眼發光
視綫從此移唔開XD
飲水每次一啖起兩啖止
飲湯就肯坐定定
便便
每次去都喊
仲要痾損左
見到都心痛
上個月諗住轉illuma 2
點知醫生話唔關奶粉事
決定等夠1歲直接轉illuma 3
大肌肉發展
扶住野企同行都無問題
不過只可以放手自己企2秒
行一陣就要爬
爬得好快, 識爬上地台的2級
抹地能手XD
今個月學識左好多動作
無!
黎啦! (怪手XD)
11個月正日時仲突然學識拍手
跟住再thumb up
果下勁開心同驚喜 haha
小肌肉發展
呢方面發展唔錯
識用手指拎零食放入口
不過如果粒零食係手掌
佢識拍埋個口但次次都食唔中跌落地
玩圈圈都係拎出黎
最鍾意直接拎最底的藍色
好似好留心睇書, 仲會口up up
識睇書一定係咁睇XD
同好多小朋友一樣, 最鍾意拉紙巾同撕紙巾
一入房見到呢個畫面
仲要對住你笑得好開心
真係好好笑!
講野
媽媽
爸爸 (呢個月叫少左)
乞嚏 (有一次佢舅父打左個乞嚏, 全家都聽到佢講係我聽唔到...)
BYE BYE (今次我聽到喇!)
其他發展
識得同人玩喇! 話"追你", 佢真係會扮俾你追想走咁, 好搞笑架!
摷櫃桶
將玩具放落地再執番再放再執, 不停重覆
問佢"奶咀呢?", 識得爬去搵, 再放啱方向擺入口
識得揮手BYE BYE / HELLO
食野會嗡面單眼, 好似話俾你知好開心咁
第一次同狗狗玩, 開頭驚驚地
好快warm up左就同狗狗鬥快爬
仲扯佢D毛XD
你天真的笑容是媽媽心中最好的解愁良藥
媽媽同爸爸最鍾意係每晚臨瞓前望住隻熟睡的豬仔
兩個人會忍唔住話不停話好鍾意佢同錫佢
既肉麻又窩心
湊世界盃熱
推西瓜無難度
識得望鏡頭自拍
諵b11個月快樂!!
倒數一歲大日子
原本1516搞唔搞生日會
老公話一歲咁重要堅持要搞
搵朋友幫手book會所
叫到會
淘寶淘佈置用品
訂蛋糕 cupcakes cookies
曬BB相
雖然諵b未必知發生咩事
希望佢大個睇番知道自己有一個難忘的一歲生日會啦!
其實心底裡...
好唔想佢咁快大個
好唔想佢咁快一歲
好唔想佢唔再BB
不過見住佢繼續精靈快樂
應該要感恩同開心~~


text:
8月21日.等左呢個日子好耐
BB係肚入面已經20週大,呢一日就番將軍澳醫院照超聲波喇.
或者我自己本身比較遲鈍,一直以黎都唔太確定BB既胎動.
今次照超聲波,見到BB係肚入面手舞足蹈真係好開心
期間BB都好合作,擺出唔同既姿態,
令到醫護人員好順利咁量度BB既肚腩,頭圍,手長,腳長
佢地仲同我地好詳細咁解釋邊度係佢既手仔,腳仔,心臟,仲有八月十五
我地數下手指,腳指,心房,又睇下個咀仔‧.... 一切都好正常
佢地仲話BB雖然好活潑,但係又好乖好合作,佢地想睇乜就轉過去俾佢地睇到哂
最後佢竟然主動問我地想唔想知BB係仔定囡
,我地當然想知啦!
咁佢就揀左一個BB既POST既定格問我老公:你睇唔睇到啫啫丫?
我心裡面一涼:唔係嘛?!有啫啫?咁咪即係男仔,但我地一直以黎都想要個囡囡喎
老公答:睇唔到呀! 姑娘:咪就係無囉
果刻好開心呀,果然係個女o既,我一直以黎都想住係想要個女的,
女仔比較乖巧又可愛呢.
我知道呢個消息真係好開心,感覺有如中左六合彩.
因為同輩之中既親戚誕下既9個小朋友,只有其中一個係囡囡,
我仲以為我地一族係受到詛咒唔會有囡囡生添
,
今次得出結果係懷有BB女,能夠得嘗所願,我實在太開心喇
P.S. 開心還開心,我卻感染了傷風咳,呢幾日真係要小心照顧自己身體啊
腰圍 29" 肚腩 33.5" 增磅4lbs


text:
照顧老人起居飲食確實唔喺一件易事,有時絞盡腦汁卻換嚟一句唔肚餓,咁就擱置.時刻要提高警覺,注意𠳔身體有任何變化,失足跌倒就不可收拾.
不過呢一切都唔及一個非常難熬嘅行經,就喺清晨4-5點起身!!!搞到睡眠質數每況愈下,再咁落去唔喺辨法.難道真喺要出動到安眠藥?
講老實真心唔想活到咁大年紀,冇能力自顧行動不便之餘,如果有病痛就仲麻煩兼頭痛.睇住身邊嘅朋友親人一個一個咁走,自己留喺度為咗啲乜?每日重複起身食飯瞓覺,為嘅只喺呼吸,仲可以做咩?
(唔喺要投訴啲乜,純粹只想喺度發洩吓情緒啫)
Thursday, December 31, 2015
Saturday, December 26, 2015
Tuesday, December 08, 2015
瘋了,累了,痛了,笑了,叫了,走了
還記得以前每隔一段時間,湊夠大約18-19首歌曲就會拿去唱片鋪到錄歌.有啲歌太長仲要絞盡腦汁唸要揀飛邊首歌,然後就不斷咁打點話去查詢進度,一好咗就第一時間奔往去拿帶.可能以前聼得歌多,慢慢就養成對音樂觸覺特別敏感,一旦聽到有一粒音唔喺咁順,都會好容易被發覺.
通常我都會因應唔同嘅情緒而選擇聼邊一位女歌手嘅歌曲; 例如:
- 心情煩躁到極點嘅時候,我會聼莎莉嘅歌
- 心情好有mood嘅時候,我會聼王菲嘅歌
- 心情好靚開心嘅時候,我會聼憶蓮嘅歌
- 心情好攰眼瞓嘅時候,我會聼鄺美人嘅歌


text:
第二晚放工返到屋企,上網又睇下價錢,價錢都係成千蚊.當晚綿羊先生突然打電話比我,佢話搵到 $851 一張機票,我因為好眼瞓,我同綿羊先生講:「咁你買啦!」然後就上床瞓啦!第二朝早,返到公司,綿羊先生打電話比我,佢話佢整錯野!我問佢係唔係買錯機票?佢話係!佢買左 28/3 出發,4/4 返,一共去八日.唔買都買左啦,唯有請多日假啦!
八日台灣都幾頭痕,左諗右諗,決定 Hea 玩宜蘭,花蓮及台東.編排行程及訂酒店都花左唔少時間.出發前一個星期,上和運網頁租 Toyota Wish,外國人租車要落租車要求,再等佢地覆.我等左兩日見佢未覆,我經網頁意見欄再問,終於有位張先生覆,佢反問我係唔係會員,我答佢我係外國人,唔可以成為會員.又過一日,佢又唔覆,我再係意見欄問,張先生再覆我,今次問我那家門市預約,我覆佢忠考店,跟住佢就再冇覆我.出發前兩日,仲未有聲氣,我再係意見欄問,第二日 (即出發前一日),忠考店終於覆我話冇車.我心中罵出一大堆粗口!我嘗試去問艾維士,台灣 AVIS,香港 AVIS,小馬租車及維格,除左維格,間間都話冇車,維格就直情冇覆過.聽日就要出發,冇車真係好大鑊,搞亂晒成個行程.我電郵去和運忠考店,我話佢地太遲覆,之前位張先生又唔係幫我跟進預約,而家搞到我行程亂晒,都唔知點算.和運忠考店今次好快覆我話比少少時間佢,佢會幫我再搵其他車.大約一個鐘後,佢覆我話搵到一架 Toyota Camry Hybrid,去到呢刻,你比咩車我都要啦!
出發當日,坐早上 9:05 飛機,零晨五點起身,坐巴士去機場.去到機場唔見綿羊先生,打電話比佢,佢叫我地 check-in 先,然後係貴賓室等,我估佢應該遲左好多出門口,有排先到.去到貴賓室食住野等,佢地差不多遲左成個鐘先到,不過遲有遲好,因為機位 overbook,航空公司居然 upgrade 佢地兩公婆去商務客位,真係早起鳥兒反而冇蟲吃!
去到台北機場係早上 10:40,過海關後先去櫃員機提款,我提了 TWD$20000,銀行計埋手續費扣左 HK$4989.83,匯率 4.0082.當日百年匯率 3.938,台灣機場銀行 3.881.所以最好係用提款機,然後百年,最後係台灣機場銀行.有錢後就去大哥大櫃檯買上網 simcard,TWD$500 一張 3G 七日無限上網,雖然不是 4G,但速度都好快.
我地先坐的士去城市商旅南東館寄存行李,然後行去松山文創園區,睇地圖好似幾近,但都行左二十分鐘.松山文創園區前身為「台灣省菸酒公賣局松山菸廠」,煙廠於 1998 年停止生產,舊址經綠化後景觀優美,2010年正式轉型為藝術文化展覽場地.而台灣文化代表「誠品」更於園區內開設了自家品牌的酒店.
食飽後,我地四個就去舊煙廠行下,欣賞古舊建築及有少少歐洲風格的中庭花園.大約 4:00 左右就坐捷運去淡水睇日落.
由台北市坐捷運去淡水,車程都差不多一個鐘.今朝因為大家都好早起身,其實非常累.上到捷運,一有位坐底,好快就瞓著左!
本來綿羊先生打算去漁人碼頭,我上次去過,碼頭得條橋,咩野都冇,我建議不如去行下淡水老街先,差不多日落時才坐車去漁人碼頭.我地沿公明街,中正路行,然後再轉出海旁.海旁有個新既大草地,好多人係度放風爭,踏單車,坐草地,係呢度睇日落未仲好過去漁人碼頭!所以我地最後係冇去漁人碼頭.
又坐成個鐘捷運返去台北市,又可以瞓一陣.我地去到中山站,然後去出名既肥前屋食鰻魚飯,去到肥前屋門口,廿幾三十人排緊隊.唔想等,去左附近間京都屋,都係食鰻魚飯. 鰻魚飯賣相都好靚,香味撲面而來,試一試件鰻魚,好普通,油唔多,唔夠肥美.可能之前去過九州柳川食「元祖本吉屋 本店」的鰻魚飯,好難再搵到更好既鰻魚飯.好後悔!早知去鼎泰豐食小籠包好過!
我地坐的士去台北車站預先買定四月四日由台東回台北的火車票,綿羊太太就會四月一日自己由花蓮回台北,再坐飛機先回港.
老婆次次去台北都要去西門町的猴子物語買公仔,所以我地坐的士去一去西門町,不過原來猴子物語已經結業了.
我地得一日係台北,所以幾累都要去一去夜市,我地由西門町坐的士去饒河街觀光夜市,行左一陣,食左芋圓冰,跟住就行返城市商旅南東館.由饒河街觀光夜市行去酒店大約只係四分鐘,好近.
城市商旅南東館位於十字路口,門口車水馬龍,但一推開酒店大門入內,完全是另一世界,時尚寧靜的大堂,超高天花板,感覺好舒服.我地訂左兩間豪華雙人客房,房間面積有 33 平方米,加上挑高的樓底,空間非常寬裕.浴室有淋浴及浴缸,馬桶電動廁板,最驚訝是浴室跟臥室中間的玻璃,一按電掣就會變成不透明.城市商旅南東館的唯一缺點係交通唔方便,離捷運站好遠,出入都要坐的士,不過我地四個人剛好一架的士就問題不大.


text:
星期五, 1月 29
百萬倉 分配
個市就係咁玩你, 有少少信心, 半個月就跌到阿媽都認唔到. 溝吓溝吓, 連自己都開始猶疑, 係咪要忍吓先. 好似又見番一年前既自己一樣. 外面財演又話實見萬九或以下, 雖則只不過差七巴仙, 係唔係咁恐怖呢. 現家牛熊位萬八五左右, 冉冉向上, 但今星期低位掂過二百天線, 又未有振撼性跌市, 似乎怕最尾都要向下走一灣. 但又不排除彈反上去, 先嚟再插. 插到大位, 又唔排除再震深啲. 估吓等吓, 又係到企定定囉, 當然前提而家係行緊牛.
既然有咁多組合變化, 點都要留番啲嚟做估錯既保險. 假定估錯坐幾年都唔肉痛既, 當係七成貨, 留三成茄薯做守, 或用係超低位加注. 散仔當已入咗四成貨, 咁呢個調整即係有三成彈葯去入嘢, 但係點先入得最精明先? 最醒緊係等到最極一跌, 一次過入哂啦, 但錯過轉升番既話, 咁咪走失哂去入比較平貨既機會. 如入得太早, 如再跌低啲又無彈葯去溝. 當希望最低位係萬七五, 由二萬趈五百點一站, 做一個到底機會率分佈, 例如 : 20000 (10%) 19500 (15%) 19000 (15%) 18500 (30%) 18000 (20%) 17500 (10%); 咁一路跌會迫自己自動加注, 咁入唔哂, 點都入咗啲, 估錯低位仲有得溝, 雖則唔會買到最靚, 但經過上年筆者再無咁既妄想囉, 買平啲先係第一要務. 如果真係持久跌破最低位, 咁就要有打持久戰既準備, 剩番個啲注碼要有耐性, 小小心去用; 如跌到中途就落唔到去, 咁就中間波幅用埋或突破后買囉, 睇你性格而定. 最大可能就係忍唔住食小小波幅, 咁就失去平溝嚟長期投資既原意了, 唔好見小利而忘大利囉.
*****
有啲波浪大師, 好似啲高手匿係深山野嶺, 每日淨係睇圖去做買賣, 其化新聞報導都唔睇. 雖則無咁誇, 但筆者都愈睇愈少, 邊際效用不用說, 吞得太多反而仲递減添. 一個報導, 到底有啲乜先? 其實不離數據, 分析同評論而已. 大小市場幾十個, 每個市場又有上千成萬股票或產品, 無可能樣樣都要知, 關事同有重大聯繫先溜覽吓咪就得, 如讀者唔炒新股或壳股使乜睇啲小道消息呢. 其次數據大都係二三手既反芻, 時效不用說了, 重要數據要重複驗證不如睇第一手好過, 所以筆者大部份睇之資料大都來於 HKEX 及各統計大站為主. 睇資金路向, 外幣滙率及大宗商品睇圖已夠.
大部份分析同評論, 唔係屬於情感反應, 就係歸於願望, 大部份都係有害, 起碼無益於小投資者, 老點個啲更加唔使講了. 凖既就畀多啲心機去睇同理解佢地既思路, 本土李生, 任總無論你鐘意與否, 你無可能唔聴聴. 外國投資之神同央行評論亦值得細心去讀, 其他啲當雜文去睇好囉, 或反住去批判咁睇會穏啲囉, 唔好畀人洗腦. 別人既蜜糖, 可能係你既毒藥, 所以分析, 注碼風險管理點都要有自己一套, 點簡單都好過畀人舞.
*****
五區總辭用到 "起義" 同 "解放" 字眼, 好似孫悟空大鬧天宮一樣, 但怕且嚇怕咗中間一大片. 雖則開天撒價, 但對面都有個底線. 叫香江闊少同農民子弟兵死過咪講笑, 呢個係政治既現實, 香江既人點會反一中先, 亦無咁既實力同意願去做. 但民主派不可能永遠被邊縁化, 要當政唔可以只站係道德高地就算, 商界應見到功能組別頂唔到幾耐, 點都要揾代理人; 建制派要執政, 都可以組番個聯合政府, 以順利行政, 唔緃橫捭闔點攞到權呢. 咁耐歷史不離權勢, 金權同道統既結合, 偏埋一邊, 點會又善治呢, 善唔係全善, 世俗嚟講應係平衡呱.
標籤: comments
訂閱: 發佈留言 (Atom)


text:
日期 : 25.10.2009 星期六
行程 : スーパーホテル小山 (栃木県小山市 SuperHotel) > 天皇の間記念公園 > 塩原溫泉足浴 & 吊橋 (塩原郵便局) > Lunch@ 道の駅 那須与一の郷 > 古怪美術館(トリックアート迷宮館) > 大內宿石原屋 > 東横イン 会津若松駅前 > Dinner@吉野家
總行程里數 : 256 公里 – 大約 6 小時 23 分鐘
住宿 : 東横イン 会津若松駅前
Map
檢視較大的地圖
經過一晚嘅休息,諗住遲D先起身,不過其實都唔係好遲 !! 係日本嘅六點鐘就起身啦(其實係香港嘅五點咋!),執返D眼耳口鼻之後就落去食返個美味嘅早餐先 ! 我哋今次選擇SuperHotel做膽嘅其中一個原因就係因為以佢以呢個價錢都有咁嘅早餐食(同東橫Inn差不多,有部份重要平過東橫Inn添呀 !!) SuperHotel 嘅早餐聲稱係用天然同新鮮嘅材料烹調,不過我就唔理佢用咩料啦,有得好似食Buffet咁有得揀嘢食個喎,雖然款式唔多,但係就好好味喇...重有就係佢哋係早餐時間嘅時間有一部飲品機可以免費俾D住客飲所提供嘅飲品,通常實有咖啡,重有D有汽水,粟米湯,奶茶,健康飲品...款式都有好多,最重要係任飲,啱晒我哋啦.. 間房望出去嘅景物...(係......無嘢睇嘅...)
睇下有咩食先...基本上實有嘅沙律,魚,麵包之類嘅食物
嗱...自助架,想食幾多就攞幾多..食完就好滿足架 !!
睇下D麵包都有幾款俾你揀,重要係唔差個喎...
呢一間就係我哋第一晚住嘅酒店啦...
食完早餐,我哋就上去房到Hea下,上下網打下機,睇下電視,辦下工,攪下呢樣攪個樣就去到成九點幾喇..於是,我哋就決定九點半正式出發啦...
好喇,我哋 Hae 到成九點半就出發去我哋今日嘅第一個景點啦 (往後嘅十幾日都無試過咁遲出發啦,因為太陽伯伯好快就收工,又好多景點無光嘅情況下係無嘢睇架....).
好啦,睇下我哋第二日嘅旅程有幾多地方會去先...睇圖啦...總共係行咗221km架...都幾遠下個喎
好啦...出發喇,攪下呢樣攪下個樣都成9:45先開車
大約45分鐘嘅車程就到咗呢個景點,就係天皇の間記念公園,我哋一路去就有好多紅葉出現啦,不過其實有好多都開始枯黃喇~~~重有其他個都幾凍下,可能係係山邊到嘅關係呱.我哋去到嘅時間都有唔少嘅日本人係到進入去參觀,我哋兩個人係出面望下望下,最後都係無入到去睇,一來要俾入場費,二來呢一種嘅日本庭園式嘅建築我哋重會有得睇,所以我哋就係門口到影下相睇下附近嘅環境好似重靚喎~~~
去到嘅時候有唔少嘅日本遊客係到....
附近嘅樹D葉其實都開始枯緊
天皇の間記念公園附近景色
呢D係咪叫做萬綠松中一點紅(橙)呢 ?
指定動作....影返張到此一遊嘅相先
門口嘅景色
係個入口到可以見到重有D樹係好靚..(但係只係呢一棵咋~~其餘個D就....)
睇完呢個天皇の間記念公園,我哋就繼續驅車前往下一個目的地那須古怪美術館...但係呢個GPS幫我哋加插行程喎,帶咗我哋去浸腳同埋去睇咗一條吊橋喎 ! 其實係唔知點解個GPS有近路唔行係要兜個圈囉.揸住架車睇住個地圖行縮細先知原來係兜咗個圈,正當想話個GPS想徙我油之時見到有個地方有個足浴呢兩個字出現喎.嘩吓~~咪講少兜入去停低浸下先,還掂又唔洗錢嘅 !! 但係呢,就好多車停晒係到囉,揸車最唔想遇到其中一件事就係等位,好在好快就有個位有得停啫(但係其實呢個都唔係位,我見有個人停咗係係車位嘅隔離見唔阻人我咪有樣學樣囉 !! 停低咗就去個足浴到浸下腳係~~~真係好舒服嘅呢 !! 我哋浸咗大約10分鐘到就走人喇,浸完成個人暖晒~~跟住臨走嘅時候又見到有條吊橋幾靚喎,影返幾張相留念下先 !!
嘩~睇下外邊嘅溫度得12度架咋
見到足浴呢兩個字我哋到不知幾開心呢~~~
咪講笑浸下腳先 !!
呢個足浴嘅溫度都幾高下架,你哋睇下出水個位置煙霧迷漫就知啦
原來呢到叫塩原溫泉區....
附近有條吊橋可以行返去天皇の間記念公園附近架
條橋都幾靚架...重有唔少遊客添
橋下面嘅河,附近D樹都變晒色啦
睇完呢個途經景點之後,我哋就繼續行程,去呢個古怪美術館(トリックアート迷宮館),都搵到去呢個古怪美術館(トリックアート迷宮館)都差不多成點鐘,當然要醫一醫個肚先啦.係頭先去呢個古怪美術館(トリックアート迷宮館)之前,我哋途經見到有個道の駅 那須与一の郷,咪講笑係呢個道の駅食返個 Lunch 先,入到去見到又好多人係到,原來佢哋係到攪緊一個叫收穫感謝祭,食完飯我哋就去睇下喇.佢哋將D收割咗嘅農產品整D嘢出來買俾人食.又有好多唔同嘅嘢食,都幾得意.
唔好講笑,食咗嘢先睇嘢
入面個裝修都幾靚
兩個餐都幾好味
那須和牛...本來想食呢個但係呢又幾貴下喎...
咁啱又個收穫感謝祭
有D小食整俾到場嘅人食
好喇,睇完呢個收穫祭我哋就去睇呢個古怪美術館(トリックアート迷宮館)喇,去到都無咩人,可能係閒日呱 !!
入去就要買入場卷,先前係網上面睇佢哋個網嘅時候有九折嘅 Coupon Download,當然就要整返張啦.入晒全部嘅館要成¥5,000,其實都幾貴,不過見到有好多人去完影相返來都覺得唔錯,緊係要去睇睇啦.
首先就係入去第一個館先,入面D嘢都幾攪鬼個喎,好多都係用視覺上嘅技巧令你睇到有另外一個視覺效果出現,係到玩下影下相,影相都唔係你想像中咁簡單喎 ! 要影到靚相你就要識得擺Pose同埋就角度先至可以影到靚相,所以我哋睇晒全部嘅館都睇咗成個幾兩個鐘.
睇下呢個就係要用D視覺效果就好似揸住佢隻腳啦
我個身係邊呢 ?
嘩~~好重呀...
弊..俾嘢拗住嘢
呢個Pose擺咗好耐先影到咋 !!
睇完呢個古怪美術館(トリックアート迷宮館),我哋就順路去睇呢個大內宿石原屋,我哋去到嘅時候差不多四點半到,其實佢都差不多收工,所以見到有好多旅行團準備走人.係泊車到行過去大內宿入面條街都有一段距離,後來入去睇呢條古代商業街嘅時候發覺係街嘅最後係有地方泊車.好~~講返D街先,其實都係食嘢同買嘢嘅街重有D食店添呀,我哋當然係要食下嘢啦,食咗D好似燒餅同埋好似D關東煮嘅嘢..佢哋大約五點鐘到就準備收工,咁我哋都要走人啦..
入到去都天色已漸沉...睇唔睇到棵樹有幾紅呢..
如果係早D嘅話我諗呢一段街應該會好多人
燒餅....味道就一般啦...
睇完食完嘢我哋就要驅車去我哋酒店東横イン 会津若松駅前個到喇,因為車程都幾遠下架,我哋去到都成六點幾喇,去到酒店見到個停車場,諗住Check-in咗之後再出去搵嘢食,點知個酒店泊車亞伯又唔知做咩,同佢講我哋只係Check-in後就走,佢唔知講咩~~係我哋同佢雞同鴨講嘅時候,有幾個人係都泊完車行咗入去辦Check-in,我哋就唔理佢,攞埋行理就人去Check-in.做好Check-in攞埋D行李上房就出去搵嘢食,兜咗一陣都唔知有咩食,見到有間吉野家係到就食呢一間啦.日本嘅吉野家同香港嘅唔同,只係有牛食,我哋叫咗兩個餐,味道都幾好味,不過不失啦.食完嘢就返酒店休息,本來想返去酒店前兜下睇下有咩嘢行,但係好多店舖都閂晒門,咁唯有返去休息啦 !
兩個都係牛嘅,都幾好味
景點資料:
塩原温泉天皇の間記念公園 塩原溫泉足浴 & 吊橋 呢個景點係無資料架,附近就有間"塩原郵便局",將呢間郵便局嘅電話入去GPS應該可以搵到呢個浸腳.. 塩原郵便局 地址 : 栃木県那須塩原市塩原254−8
Tel. : 0287-32-2800
古怪美術館(トリックアート迷宮館)
地址 : 栃木県那須郡那須町大字高久甲5760
Tel. : 0287-62-8388
大內宿石原屋地址 : 南会津郡下郷町大字大内字山本5福島県南会津郡下郷町大字大内字Tel. : 0241-68-2914


text:
November 8, 2015, Sunday
星期天行山天, Whisky差唔多好番哂, 我地又可以放心出動啦.
由昨晚開始, 大家又在群組研究行邊道, 今日最終決定, 南涌谷埔
今日去到觀音廟, 泊車地方圍著哂, 好似有function 喎.
見到佢地預備咗好多生果
而土地公公前面都有紅雞蛋, 鱆魚同酒呀!
問吓主持人, 原來今日係龍皇誕, 呢道會攪齋宴, 叫我地正午啱時間就食. 隨緣樂助.
龍皇誕, 咁梗係要落下面龍皇廟拜吓先啦. 哈哈, 咁啱嘅, 都係組長好野, 今日行呢條路線.
我地嘅行山速度快咗好多, 上百幾級落百幾級, 一口氣去到宋伯士先休息. 佢地啱啱先開檔. 回程返嚟先幫襯
今日天氣好熱, 個天灰濛濛
研究吓,下次去行烏蛟騰
早上9:50分回程到宋伯士多, 大家食番碗豆腐花先
再整幾串燒賣
食食吓有牛群想經過, 但見到我地坐响道又唔敢行. 有兩隻牛媽媽大肚, 一隻仲好似差唔多生添
大約十一點, 我地全程行完, 跟著去海景餐廳食個brunch
咁早, 大家都唔食飯, 食碗麵飲杯野就算啦.
炸菜肉絲豬扒米
雪菜肉災豬扒米
牛肉雞扒米
食完返到屋企麵只係十二點幾, 晨早行行山, 一的都無浪費時間呀!


text:
生命出問題係因為唔依靠神 唔依靠神生命就會出問題
依靠神生命唔會出問題
loop死左.
所以有時候,呢D所謂弟兄姊妹關心,一D關心效果都無,仲傷害緊人.
你老豆死左但未信主呀!
哎呀,點解你平時唔用多D時間陪佢,你早D同佢傳福音呀,點解你對神咁無信心呀!
哎呀,呢個係神比你嘅考驗,點解你唔多D依靠神,天邊飛鳥都不耕不收啦,點解你對神咁無信心!
你失戀空虛寂寞同凍呀!
哎呀,上帝所配合人不能分開,係咪你起初無好好聽神嘅說話,祈禱唔夠,自把自為呀,點解你對神咁無信心!
哎呀,你要順服你肉身的主人,乖僻都要順服,咁你有無好好為佢祈禱,從佢嘅難處著想,上帝比你上司大,點解你對神咁無信心!
撞車斷腳入左醫院呀!
哎呀,你係咪忘記左生命中乜野先係對你最重要,神只係想用一件意外令你明白返,耶穌先係你生命最寶貴,點解你對神咁無信心!
而最恐怖係,佢地真心以為自己關心緊人,係咁去追問你,不斷不斷不斷咁去挖掘你生命中嘅小問題,不斷為你祈禱,希望你回轉悔改,一搵到D問題就如獲至寶咁不斷放大,你身邊所有不幸遭遇,無論失明失業失戀定失身,一定係由呢D問題引起啦,無論傾緊乜,都會失驚無神整一句:「你要對神有信心.」調返轉黎講,就係假定人信心不足,先將人定罪,然後提供解救方法,只要你改到呢D問題你就能一帆風順人生美滿,生命煥然一新,第日可以上台講見證.
你話佢咁樣做無補於事時,佢感受唔到佢嘅關心,佢就胡囧囧上身:
我唔知到最後,有幾多人係比呢D「關心」傷害刺透,從此以後唔返教會.
其實好多人唔開心去搵人傾時,唔係想解決問題,而係想搵人認同一下自己嘅感受,到最後佢可能都知道出現一D問題係由自己引起,但係果一刻,只係想有個人同佢講下:
「嘩,乜條仔/女飛你飛得咁仆街架.」


text:
6-4-2012 星期五
係酒店食咗一個超級無敵勁簡單的早餐之後
就搭地鐵去咗原宿
我絕對係卡樂B的粉絲
卡樂B出的薯片,蝦條...我都超愛~
所以,要去原宿朝聖
Super Big即係我地香港嘅珍寶裝
因為靚,所以買
卡樂B有冬甩賣,試下先
開始眼花撩亂
不過我好理智,我見到香港有的,我唔會買
有得上去,上去8下先
我真係好鍾意呢隻卡樂BB
人氣123名,就買黎試下先
基本上下面賣啲嘢上面都一樣
落返下層買即炸薯片
只要你同服務員講英文,佢地就會比一張英文menu比你
之後你就開始同佢手指指,好方便
服務員識少許英語的
即炸薯片
炸緊薯條比我
攞返去上層,坐定定開餐
熱辣辣的炸薯條
熱辣辣的炸薯片
呢個係炸薯蓉
超好味,不過口味呢家嘢真係好個人
餅餅覺得唔太好食
我覺得好好食
兩個人食埋咁多炸嘢,一杯可樂都唔夠分
好彩有帶水出街
開始多人喇,我地要閃喇~
行過見到一蘭
不如入去食碗麵啦
結果比人拉走
我由台北已經朝思暮想,直到黎到日本我旗艦店,無理由再唔去喇
我地去買櫻花吟釀
原路,好凍,好熱,好大風之後又無風,好曬....
你明唔明我講咩?
天很藍
到喇到喇
就係呢間
我有諗過全部買晒,但真係怕入唔到境,所以只買一枝
一直行一直行,就行到旅遊書介紹的 : 全日本最好食的豬扒食
等咗15分鐘,終於可以入內
一入餐廳,比我第一印象係好似酒樓
完全同我將要食嘅嘢格格不入
吸煙室有一枝好有藝術氣質的紫色花
我被它吸引了入去
蘿蔔蓉
有個識普通話的服務員,我好開心~~~
一只炸蝦,無咩特別
滑蛋豬扒飯
豬扒肉汁豐盛
咖哩豬扒飯
椰菜絲無限任添
小食有酸薑蕎頭
行經一家店舖,好似食蛋包飯好出名的
我真係睇唔到龍尾係邊囉
好喇,我地要離開原宿,去我熱切期待的橫濱了


text:
繼兩個禮拜前行過九龍坑山,今次去行大帽山.呢日都係好似行九龍坑山o果日o甘好大霧,而且係仲要更加大霧,原本上到山到o甘高,望落o黎景色應該會好開揚好靚,但係我o地就只見到霧同霧,好彩行到接近尾聲o既時候,有少少陽光,霧亦散去o左一D,都有D景睇o下,如果唔係就真係由頭悶到落尾嘞!更好彩o既係,我o地可以睇到雲海哩!好靚呀!(其實係霧定係雲?就當係雲啦!)
呢段路行o左6個鐘多DD,一開始o果段係上同上同上,上o左兩個鐘都有,係初段辛苦少少,當係練o下氣啦!上完一大段之後就好行好多,上落唔大.今次行完係有D攰,仲諗住行完會腳痛,但係又無喎!
o係大埔墟搭Van仔,11:35am司機o係上碗窰放低o左我o地,早知唔問司機到o左碗窰未啦!其實應該要再搭多一段路先落車呀!
就係o甘行多o左25分鐘先去到起點呀!
12:00nn正式出發嘞!
上o左一段路望番落大埔
1:00pm o黎到鉛礦坳,o係o度洗個面,休息o下繼續上山
由碗窰去鉛礦坳,呢段係一小部份o既衛奕信徑第七段,跟住就o係鉛礦坳轉去麥理浩徑第八段嘞!
望留轉頭
上高一D,又望留轉頭
行無幾耐,會發現滿山都係大石呀!
又再行無幾耐,開始大霧哩!
越o黎越大霧
仲見到好幾隻牛牛,好彩佢o地唔食肉呀!唔係就驚驚嘞!
o係o度發生o左件有趣事,話說我o係牛牛隔離行過,點知差D企唔穩跌到,於是大叫o左一聲,呢個時候o係我旁邊o既牛牛碌大隻眼望住我,我又望住佢,大家四目交投,個情景真係好好笑.可能牛牛心諗,“呢條友乜事呀!嘈住o西我食草”.真係唔好意思嘞!牛先生,嚇親你添.
山上有好多怪石呀!
o係濃霧裡面行呀行
實在太大霧,頭髮都有一點點o既露水哩!
2:50pm o黎到呢個亭,我o地o係o度休息o左陣,食o下蝴蝶餅
亭o既側邊,有條路落去嘉道理,睇個告示牌,段路好似有D危險喎!
繼續沿大帽山林道行
發現o左“屎上的菇兒”
霧裡o既氣象雷達站
係呢o度附近發生意外呀!話說老公打算坐o係石上,點知一個唔小心,跣一跣,不過唔係老公跌o左落地,係佢咩住o既相機跣o左落o黎撞o左落舊石o度,於是佢用手接部相機,點知D石好利,成塊皮界起o左,初初都唔知損o左,係研究相機有無花o既時候,發覺有血先知受傷呀!至於部相機,當然係花o左啦!
o黎到呢間荒廢o既工廠,開始有太陽嘞!
行o左成4個鐘都只係見到D霧同霧,真係好悶,行到有D想o訓覺呀!好彩o黎到呢o度,有DD太陽,而且山下o既勵散更一D,我o地o係o度影o左好耐相哩!
啱啱o黎到呢o度o既時候,都好大霧o架!不過企o左一陣,D霧就散o左D,真好彩哩!
感覺自己好似企o係天空o甘呀!
o甘靚o既景色,Mokeke都o黎影番張相
好靚呀!
再行前一D,見到雲海哩!
見到藍天半個鐘,跟住又開始有霧嘞!
有霧,而且天開始黑,要趕路嘞!
一邊係藍天,一邊天陰陰
呢條路屈o黎屈去,行多好多路哩!
又進入濃霧
就落到大帽山停車場嘞!
o係停車場望番上雷達站
發現有人o係o度影婚紗相
好大霧呀!
D霧好似要淹沒間屋哩!
下面係荃灣
個天好靚呀!
趕路落山呀!
5:40pm落到荃錦公路
我o地好傻,行錯方向搵巴士站,好彩及早發覺行番轉頭,而且啱啱好有巴士哩!


text:
記得前兩日有個知己同我講咗句嘢:「當我慢慢識得欣賞自己嘅同時,亦發現自己更識得欣賞身邊嘅人」.體會過嘅人就會感受到呢句嘢有幾真~ 當我地有欣賞自己嘅能力,就自然會有欣賞其他嘢嘅能力.就係因為咁,識得欣賞自己,對於我黎講,係人生嘅新一頁,係見到世界另一面嘅新開始.
世界上已經有好多研究指出,練習Gratitude (感激嘅心) 係可以大大提高個人嘅開心指數.感激,可以話係欣賞嘅再高層次.我都曾經試過坐定定咁攞張紙寫低我一生裏面要感激嘅100樣嘢,感覺的確好深.不過咁Formal (正統) 嘅Gratitude方法要我日日的確有難度.
不過自從我嫲嫲爺爺過咗生之後,我就多咗一個無時無刻嘅Gratitude習慣.我相信呢種Informal (非正統) 嘅Gratitude練習可能會比較適合繁忙嘅香港人每日持之以恆去做.一有好彩,順利,或者開心嘅嘢,就會即時,或者响瞓覺前,多謝我嫲嫲爺爺.因為總係覺得一切都係生前心地好好嘅嫲嫲爺爺為我同屋企人積落黎嘅褔,無論係好順嘅燈口位,定係遇到好好人嘅Sales/服務員.而你地當然可以選擇多謝其他人,你相信嘅神,甚至係大宇宙啦.不過無可否認,Gratitude嘅習慣的確可以令人冇咁容易覺得身邊發生梗,或者存在梗嘅嘢係必然嘅~
而透過欣賞自己,所感受到嘅嗰種由內心深處散發出黎嘅快樂,比外界可以帶到畀你嘅快樂,係黎得實在同持久,係…天與地嘅分別~~~


text:
2015年11月2日星期一
萬聖節(夜)
而今年Prater遊樂場第一次搞萬聖節巡遊.
話六點開始,但聽工作人員講我呢個位係巡遊終點,要七點先有人到.所以好多人都唔等走咗,咁我先霸到個頭位咋.
等呀等,等咗個半鐘有多終於有嘢睇.
跟住有個好似奧地利肥婆女皇打份嘅人上台.
點着個木頭人之後,皇冠爆開. 四週發放好弱雞嘅煙花.
然後舞蹈員伴住MJ嘅Thriller跳舞.
唔聲唔色,跳完原來個節目就完咗. 吓? 咁快??
走人時見有一隊人我懷疑係巡遊人仕. 可能佢哋冇上台.出年一定要去巡遊出發處等.
33 則留言:
等仲耐過睇XXD回覆刪除
咁出年記得準備下,唔好唔開門啦!回覆刪除
以前响syd過萬聖節, 一定準備大大袋糖架!回覆刪除回覆
一晚有幾多個人呢??刪除
孤寒王老子, 你有冇考慮到呢日唔開門, 有可能俾人燒你間茅屋架XXD回覆刪除回覆
我唔開大門佢哋上唔到樓.唔驚.刪除
一定係驚自己太醜樣一開門就嚇親啲細路,連糖都唔拎就一支箭飆走晒.回覆刪除回覆
你呢個好計仔喎.刪除
咁大型,有無收入場費?回覆刪除回覆
睇呢個show免費㗎.遊樂場玩o野就逐樣計.刪除
我好彩有準備糖呀,嚟咗廿幾個細路回覆刪除
少爺們細時都有人嚟攞糖,而家強國人多咗,佢地唔懂西方節日,又唔比小朋友出街玩,所以無節日氣氛!回覆刪除回覆
強國小朋友同化咗之後我估氣氛會轉好.刪除
都算幾多人扮鬼扮馬啦,點都好過我呢邊!回覆刪除回覆
無準備,求其喺廚房嗱喳沙糖比佢哋囉 :))回覆刪除
我有次喺雪櫃攞舊麥記蘋果批當糖比佢哋,條細路見到蘋果批都唔知幾開心,即刻要hug我 :p
咁你有無較細電視聲浪費事比人聽到,知你扮唔喺屋企呀?:p回覆
你求其得好緊要喎.刪除
我唔開大門卑佢哋上樓.
王子你有冇化裝出征呢 ?回覆刪除
基爾當晚扮乜鬼?回覆刪除
咁快就完左~?回覆刪除
咁真係....等仲耐過睇呀!
等咁耐衹看到呢個節目 ? 太令人失望了 .回覆刪除


text:
2014年5月29日 星期四
維修 REPAIR MAC 地方推介
點解會話係生活用MAC? 因為部MAC 唔係用黎搵食, 唔可以每2年換一次.
雖然而家D MAC 無以前禁襟, 但小弟話曬都仲用緊部2009年mbp (換過電,加過ram, 拆cd-rom換ssd, 換過CPU 風扇) 總之總括黎講健在, 但好多人用得2年最可怕既事就係死底板.
死底板一般黎講可以話點整都死. 拎番原廠, 收你3份一機價, 拎出出面298, 深水埗成件換果D
收你2-3k, 仲要保得1-3個月 如果係搵食機好多人真係嬲嬲地買過部.
但"生活用mac" 就無呢個籍口, 而部機舊, 又會面臨整番好佢定買部2手算數既兩難.
今日就簡介一間絕症mac 醫院俾大家. 佢位置0係旺角星際3樓轉右再轉右, 名: x達, 佢地係少數一間肯同你遂粒零件換既維修鋪. 而且有曬smd 對位鏡頭, 方便裝嵌 smd 零件 當然仲有其他商業秘密先穩陣整到部mac, 不過就唔講啦, 近年佢地都有賣其他配件. 我以前公司多mac 都幫襯佢佢地幾年, 幾次APPLE唔識整都係搵佢地揾到問題0係邊.
想知詳細地址電話我就暫時唔0係度講, 唔知方唔方便. 不過大家可留言或者SEND EMAIL俾我
weirdjun@gmail.com
2 則留言:


text:
其實呢個gel甲已經整左一段日子,不過一直都冇post出黎,今晚等佢見下人啦
Saturday, August 04, 2007
8月cute爆熊bear bear
其實呢個gel甲已經整左一段日子,不過一直都冇post出黎,今晚等佢見下人啦
Friday, July 27, 2007
久未update的nic nic生活誌
Thursday, July 12, 2007
入貨之旅 - day 2 summary
總結今日既戰績:
海渡戰績,包裝非常精美
F.O. Kids寄比我既貨,終於都收到,安落晒
大大小小今日既收獲,圖中只係公貨,私貨並沒有曝光,哈哈
入貨之旅 - day 2 (見識日本的批發街)
塊蝦餅真係好多一隻隻既蝦仔,好彈牙架
食飽飽,我地就出發去批發,係搭JR既時候,因為去到某一個站唔識轉邊條線,所以我地企埋左一邊係咁研究,有個好好心識國語既日本女人就黎問我地想去邊啦,我地又唔識講車站名既國語,咪指比佢睇啦,反左一大輪,原來我地三個既國語都好差,係完全同佢溝通唔到,佢都覺得有d奇怪咁走左去,哈哈. 睇書時都見過呢度大概係咩樣,個感覺好得意,我終於都到左日本傳聞中既批發街,哈哈
好不容易,我地終於都到左批發街,仲好易咁搵到做批發卡既地方,幫我地做卡個人,又識廣東話,又識國語,又識英文,係日本,呢個伯伯都算好叻架喇,雖然樣樣都只係識幾句,不過都好ok,過程好順利,做完卡,我地就開始行據聞係最大規模既批發「海渡」
本來對日本批發都有d期望架,點知一入去就覺得唔多對路,d野好似好outdated喎,不過一場去到,就點都要行下架啦,首先入場既時候要show一show我地既批發卡,然後就去放低手提袋既地方放低我地個袋,佢地會比個透明袋仔我地放返d跟身物品入去既,個袋仔真係好搞笑,不過佢係唔比影相,所以冇得影返黎比老公睇,如果有機會,真係好想同佢去一次.
開始行既時候,我地就上最高一層睇文具,精品同零食,文具都幾平又靚,不過我係唔賣文具既,再睇下精品啦,呢一刻fei e係癲左,因為有好多好多好多麵包超人,原價都已經係平過香港買,宜家我地仲可以批發價買,所以真係好抵,係佢揀揀揀既時候,佢叫我買d袋仔賣下,或者買滿幾多錢就送比人,咁麵包超人都ok既,除左hello kitty之外都算係另一個受歡迎既卡通人物,係精品零食層,我買左兩大包日本糖,手袋仔,同埋好靚既衣架.
再落一層就係童裝,嘩,完全唔得,真係嚇死人,第一係唔靚,第二係貴,咁死貴,我返香港點賣呀,真係唔得佢死呀,我係咁易行左一陣就再落同fei e睇大人衫,都有少少係ok既,都可以揀下,有d就我同大家姐自己要囉,用批發價買衫,感覺真係非常良好,如果要我原價買,我地都唔會買,因為又唔係真係好好好靚,如果要用2-300既價錢,係大減價既時候真係可以有好多選擇,anyway,我地行左三層就走喇,我最多既收獲係買左10幾把遮,都幾得意架(一個月之後買左一半出去,都ok啦)
行完海渡,我地再周圍行下啦,因為時間都唔早喇,批發好似5點就close,宜家就係3點幾就快4點囉,拎住d重到死既遮周圍睇下仲有冇好野啦,無意中發現左一間叫東洋衣料既童裝批發,佢既衫同我係香港入既貨有d人一樣既,我就專攻佢price down既衫同埋一d唔貴既牛記,佢d牛記都幾貴靚架喎,啱晒我呀,因為我係香港真係入唔到bottom野,宜家就啱晒喇,揀呀揀,揀左幾萬yen貨,當佢包起既時候就知大鑊,重死!!!
我地三個人出盡各種方法去拎最多既野,係未到JR站前由於太肚餓,所以都係去麥噹噹醫一醫肚先,呢間麥記比今朝sunshine個比細好多,亂好多,不過都冇發啦,真係好餓呀,咩都要食架喇,為左振奮大家,我就suggest不如將d野lock係池袋車站,跟住我地去0101行一轉,食埋dinner就返酒店,然後再出黎一次,拎埋d貨返去,大家聽到有街行都好開心,咁快快食完,大家都唔講野,專心拎住d貨就行行行,車程都ok順利,唔會比人逼到出唔到站,去到池袋搵左一個最近我地既酒店既locker放低晒d野,跟住就出發去0101,嘻嘻.
去到0101真係眼都花埋,一入去就落B1,大家分頭行事,我去睇鞋,佢地就去gap睇牛記,睇鞋真係一件好開心既事,花多眼亂,都唔知咁揀好,不過訓練有素既我,係唔會令人失望架,繼一朝早係sunshine既red shoe買左一對之後,宜家都揀多4對,好似唔駛錢咁就買買買今次出trip買既所有鞋,除左左上個對布鞋同埋右下對拖鞋,其他個d都好好著,平均一對都係2xx,真係抵呀,卡卡
買完鞋就去返gap搵大家啦,我就冇野啱,不過就買左好多特價既細路牛記,個款好靚,cutting好好,真係有牌子係唔同d架,一買都買左10幾條,買完褲,我就叫fei e去睇下01 model既衫,聽聞係一d靚既大碼衫,我同大家姐就再上啦,一入01既時候,我地都比皮帶吸引,所以自自然然就去左揀,大家都揀得好快,一啱就買,我地大家都揀左3條,揀完就比蚊蚊啦,比蚊蚊既時候我就叫大家姐去搵fei再去tax refund到等啦,我就去睇一睇袋,一定用盡每一分每一秒,今次終於都比我搵到我一早喜歡既車厘子袋喇,二話不說就拎起唔同既size試下,睇左一陣都係覺得細size好睇d,咁就買啦,由於個袋唔係貴,所以我連好無聊既掛飾都買埋,真係無聊到極,買完袋就跑去退稅喇,係退稅既時候又再一次比人問我,老公係唔係識得印銀紙,真係好down,唔好再講啦
上圖:極速揀既皮帶三大條
下圖:尋日買既波點袋同埋今日買既車厘子袋,兩個都好好好鐘意,哈哈
Wednesday, July 11, 2007
入貨之旅 - day 1 (入私貨的半天)
下一班車係50分鐘之後先開,所以我地三姊妹就買野飲同埋我買左本non-no解悶,其間我仲打左電話比肥豬先生報平安,我幾乖呀,哈哈
我兩個家姐呀,到機場呢一日係笑得最開心,跟住既行程係攰到笑唔出架,仲有,圖中係見到我買既新一期non-no,哈哈 (請留意,我地一共係有3個大o急架,不過返香港既時候,有一個已經比我地遺棄左係成田機場lur)
等到巴巴黎既時候,我地上車就瞓瞓瞓,不過瞓左好耐都未到池袋,因為實在太塞車喇,不過都好既,等我可以瞓飽飽,準備一陣間既shopping大行動,哇哈哈
大概5點左右,我地終於都到左sunshine city prince,因為要搵kampo health plaza既關係,應該係浪費多半小時既時間,見已經夜喇,唔通仲出新宿咩,所以我決定呢幾個鐘留係池袋作戰,嘻嘻酒店係超級簡單,不過勝在夠大,就算係twins加床都覺得幾大間,ok啦,一晚都唔駛1k,好好架喇 (我係瞓中間)701就係我地間房喇
一d都唔似酒店既招牌,如果唔係對住張紙,我諗我唔會知道我就係住呢度囉,哈哈
第一站我就帶兩個家姐殺去parco,其實去parco做咩呢?我就係為左要去violet hanger行一轉囉,我今次出發之前已經睇中左一個車厘子袋,不過點解?點解唔見既?是但啦,第一眼我已經睇中左一個波點袋,有兩個size,我唔駛一分鐘就決定買個大袋,就算sale姐姐拎個新色比我睇,我都入唔到眼,望一望個價錢,都貴唔過上次honeymoon買o個個,所以就買買買.買完袋再行多一陣parco,發現d衫唔啱睇,只有耳環係大家都想睇,不過又覺得好浪費時間,所以大家決定過去seibu一轉,我suggest上去童裝望一望款同價錢先,於是大家又同我一齊去啦,望一望d價錢,我真係覺得自己好叻,除左識得搵日本既批發地方之外,我係香港都入到好多日本貨,完全係冇比人呃,因為我入既貨同日本百貨賣既某一d牌子係一樣既,只不過真係一d好大既牌子,我就真係唔知可以去邊入喇,唯有希望聽日會有好收獲啦,不過行左一轉,我都有得著架,就係日本仔比左一個display既idea我喇,呢個display方法真係幾好,好特別,唔會太死版
靚靚display,佢地係用個紙盒著住件衫,呢個display方法,我係香港真係冇見過,不過宜家nic house都有啦,哈哈
睇完童裝,一行三人就去左disney store,其實我又唔係好多野啱,不過大家姐要買野比佢既仔女,所以都揀左幾耐,我好快就揀左我要既野同埋入左少少貨disney store戰利品,一個必買既毛毛公仔相架(我已經儲左好多個,希望有朝一日,我可以放晒出黎),一張貼紙,閃電王hard holder係買比家姐個仔,三對船襪係我既,因為我對襪一路行一路sir,所以我死都要買新襪,一堆扎辮就係我入既第一批貨,都ok好賣喎
因為我見時間冇多,我等唔切佢地揀喇,所以我就自己一個去jill stuart入貨先,今次我好勁呀,一共要幫4-5個人買野,自己又要買喎,一去counter就幫人試下d色,然後就搵個好靚既sale姐姐幫我執貨,執呀執,執到我都覺得好恐怖,我都未講自己要咩就已經執到一枱都係,真係唔得我死呀,終於買呀買,買左一共96xxx yen,我家姐睇到眼都突埋,即使我講左n咁多次唔係全部都係我,不過佢地都覺得起碼有一半係我既,而事實上,我都只不過係佔三份一,我一d都唔覺得過份喎
係我比錢既時候,佢地因為覺得悶所以就去parco睇耳環,我之後自己去,不過係冇王管既路途上,我經過jill stuart賣衫既counter,忍唔住睇左一眼,又忍唔住用9秒9既速度買左一件我唔知自己啱唔啱著,又唔係好知幾錢既衫,哈哈
去到耳環店,三姊妹都好有興趣,反反反,反左成大半個鐘,終於我大概買左接近1萬yen既飾物,有耳環,有扎辮又有夾夾,其實諗諗下,成hkd60一條既扎辮都真係幾貴,不過當時既我,已經係痴左線,冇野好講,哈哈
買完耳環都已經係關門時間,由於今日戰績唔錯,所以一致決定要拎d野返酒店先可以去食無敵家,不過係返歸途中,夾公仔專家要表演身手,所以都花左不少時間先可以返到酒店,今日專家表現失準,只係夾到兩隻,令人有d失望是日夾公仔戰績,係postpet係我既,本身不是太愛postpet,不過因為佢係羊羊打扮,所以好想要,哈哈是日癲寶戰績是日晚餐,好似冇咩料既湯麵,其實d肉係d湯入面,無敵家既麵真係要一試,相當美味,佢地既茶都係好美味,我每次去都必飲一大壺violet波點袋及jill蝴蝶結衫一件(其實我係啱著架,同埋好似都係4百幾蚊,ok啦,唔係太貴,不過可以買平d既,到旅程最後一日,我有重遇呢件衫,仲要係半價,不過好彩,已經冇晒m size喇,得返s size,我一定唔啱啦,平都冇用,哈哈)
嚇死人既jill stuart戰利品,真係唔係全部都係我架,只係有1/3係我
呢d開左盒既就係我既野喇,嘻嘻,唔係好多又唔係好少咁囉
同場加映被投訴放滿一枱既skin care(咁人地真係要用好多野,又唔想搵個小盒整d出黎,所以未咩都帶囉,車!老公都冇投訴我)
我的第一次
尋日last day一肚氣之後,心情依然唔多好,因為有d擔心去日本入貨既事,不過唔好還唔好,總算有訓覺,不過凌晨4點幾就要起身,因為我地要搭5:20am既巴士呀嘛,老公都有起身同我一齊搭的的去車站,去到車站係5:10,大家姐到左,個車站好熱,我好眼訓,不過好開心,因為終於終於都出發喇,我開始覺得我似去旅行多d呀,一拎住個o急就以為自己係去旅行,唔記得d正經事架喇,哈哈
係車度,訓下又醒下,坐左個幾鐘先到機場,滿以為自己早左個幾鐘去到機場好叻啦,點先想check in既時候先發現我冇帶身份證,好驚好驚,因為我出門口時覺得自己個銀包太厚,所以我放低左好多野,估唔到連身份證都放低埋,唯有即打比老公啦,當時係7:00,我知佢啱啱起身,佢一定係聽唔到電話,所以我好醒,我打去管理處,叫佢地幫我call佢,咁佢一定會聽到,叫佢搵返張身份證比我,佢又搵唔到,又發我脾氣,又話佢未沖涼,short左咩,唔好理咁多,洗下個面就好打的的黎啦,我8:10機,宜家都7點喇,好驚好驚呀
由於驚得滯,大家都以為check in係要身份證,所以我地冇check in就去左係早餐,食到7:30大家先記得check in只係要passport,所以我地就去check啦,點知,counter close左,有人同我地講,close左架喇,我地宜家同你問下仲可唔可以收人,如果唔得,要wait聽日,但係聽日好full,可能都去唔到,我心諗,我都知好full啦,我幾難先有機票呀,唔好反啦,比我上機,好彩最終都check in到,不過佢話已經broading,叫我地即刻入閘,咁大家姐,二家姐就入閘先啦,我唯有繼續等老公
等呀等,等到班機由broading now變final call,老公都未到,個心真係好驚好驚,大概驚多5分鐘,老公終於都出現,睇住佢跑過我身邊,我真係好想同佢一齊上機,個一刻覺得原來冇左個老公係身邊,我會變得咁冇用,又冇記性,又咩都做唔到,不過呢個想法係我個腦入面只係閃過左一下,跟住我拎住自己張身份證就想走人,係老公叫住我叫我萬事小心,記得打電話比佢,同埋攬左我一下,咁我就真係走喇,離開肥豬既呢一刻,我發覺其實我都幾想去邊都有呢隻豬係身邊架喎,原來係不知不覺間,有人比我鬧,比我反,寵我,一切一切,我以為係好自然既事,原來老公一唔係我身邊就冇晒呢d野(不過都係呢一刻啦,如果見到我係日本既瘋狂樣,大家一定覺得有冇豬係身邊,我都係小公主一個,哈哈)
感性完之後,我就一個人好似short咁,跑跑跑跑去上機,車!上左機之後都仲好多人未上啦,早知我唔駛跑到好似nic nic咁啦,真係激死
不過坐左一陣,我隔離個甘生要落機喎,其實我唔識佢架,不過坐坐下,有個空姐姐姐同佢講「甘生,唔好意思呀,今日班機好full,我諗你要落機」跟住呢位甘生就拎住個hand carry走左喇,換黎係一個大大隻既男人,搞到我全程機都要反縮骨,唉~~真係冇陰公呀~~~
呢d就係我今次入公貨同私貨既錢兩喇,係唔係好多呢?um...多過去honeymoon時少少啦,卡卡
Tuesday, July 10, 2007
Last Day
食完飯又要做做做,filing呀,填time sheet呀,都用左我好多好多時間,再加上女王教室由11點就每兩個鐘打一次黎,問我可唔可以update佢我handover既事,真係唔得你死,好煩呀,我一早同左佢講,schedule未傾,plan未定,叫佢同user同it傾下架啦,佢都仲要問問問我,唔通我last day都同佢問埋咩?咁我唔resign,我繼續自己做啦,痴線
係好嬲既情況下,我都要8點先走得,老公早早就坐左係34/F等我,我一出黎就鬧鬧鬧,鬧到收唔到聲,一直鬧到去旺角買燈我就冇再鬧喇
唉~~~平時都可以6點幾走,last day就8點走,都唔知係咩道理,明知人地係做少奶奶,都唔會有心好好地hand over比你架啦,都唔知點解要死咬住我唔放,我結婚前又係咁,都唔知咩人黎架,唉~~~
Saturday, July 07, 2007
7月閃爆gel甲
甲架啦,點知講講下,佢好開心咁話,其實我幫你諗左架喇,跟住我就話,車!你唔一早講,你拎你諗左既黎睇下啦,佢就係幫我諗整深藍閃粉底加白色lace再加閃閃既石頭
不過我就唔係好想整深色底喇,總係想夏天少少,所以最終係要左粉紅閃粉底加畫既黑色lace再加好多好多閃閃既石頭,勁呀!!!
一路整就一路既鬼片,其實又唔係好驚,不過我好怕一d突然跳d野出黎既場面,所以我整整下係有大叫啦同埋縮手,係咁比人笑我,真係醜死呀
畫完lace既時候我都已經覺得好令,跟住再慢慢加d閃閃石頭上去就更加不得之了,反左3個鐘之後,一對又lady,又浮誇,又閃爆既玉手終於出世喇,今次又打破個人紀錄,一共用左92粒石,我相信100粒真係應該會係不久既將來就打破,大家等我啦,卡卡24/7睇左mtr送既雜誌,有幾頁係講gel甲,其中有一句係話「年紀較大既闊太們會鐘情多閃石既款式」.死啦,我應該唔會係年紀較大掛,你話我係闊太們,我都唔係好想接受,年紀較大就真係完全唔可以接受,所以,所以我下次試下或者唔加石先得,哈哈
入貨入貨又入貨
大約10點,我地就出發去深記,一到步就係去買左紙袋先,雖然老爺有間紙品廠,不過佢成日都話初初唔駛搞咁多野,遲下先印自己既紙袋都未遲,所以今日我就只係揀左最簡單既紙皮色紙袋,任何花都冇架,因為大size冇紙皮色,所以就揀左白色,一樣係冇公仔冇花既
第二站去左個好煩既大叔度睇下有冇好野,都有少少既,我就入左少少啦,再行又比我地見多一間都ok既日本童裝批發,又係揀左少少啦,然後我地就返老公車,放低d貨同紙袋再去入衣架
係等緊人地拎衣架比我地既途中,我睇睇下,其實d dummy公仔都唔係好樣衰姐,老公又超級鐘意,再問問價錢都唔係貴,所以決定買多兩隻3歲同4歲鬼仔,嘻嘻
我地係衣架shop等左好耐呀,間shop冷氣又唔多夠,令已經好熱既我,不停流汗,真係好辛苦呀~~~
等呀等,等到佢地拎齊貨比我,老公就揸左車去開口接我,嘩,我都係第一次見老公架車放滿晒野,場面好得人驚,由於衣架度等得太耐,所以我冇時間再同老公去買收銀機就要去整gel甲,唯有叫家姐幫我揀啦
上到gel甲度,就即刻同人講,我一定要5點走,因為我要帶仔去睇醫生,好彩karen都真係好快,5點過少少就可以比我走喇
跟住極速返屋企,再帶仔去睇醫生,佢又肥左喇,耳仔冇咩事,係發炎姐,食藥,滴藥水就會好返架喇,再之後仲要去買狗糧先返屋企,忙碌既一天,終於都完喇,我地終於都可以抖一抖喇,唉~~~
Friday, June 29, 2007
好嬲好嬲,真係好嬲呀!!!!
直至今朝老公起身,因為佢唔記得閂實度門,所以我鐘響既時候,隻死nic仲好開心咁擺晒尾爬上床叫我起身,因為我都仲係好嬲,所以我冇摸佢就推左佢落床,跟住佢又係痴實個地,我咪又再一次拖佢出房門囉,跟住二話不說我就閂實個門唔比佢入返黎,到我起身時,佢不嬲都會好開心歡迎我架,不過我行左出廳見佢好似好慘咁訓左係窗台,對眼望住我擺尾,不過就係唔敢行過我度囉,都好,佢都知死,都知我真係嬲佢,平時我一起身就會比早餐佢食,今日冇呀,唔比唔比,唔摸佢,因為我真係好嬲,望左佢一眼,我就去左洗手間,我知佢跟住我仲訓左係洗手間門外面
好啦,我搞好晒係廁所出返黎,我又見到佢好似自閉咁,趴左係晾衫架下面,個樣真係慘到不得了,好似比我遺棄左咁,佢唔拍廣告真係嘥晒呀,不過我繼續唔理佢,入房閂門,其間因為老公較左鐘響,響響響佢又唔整熄佢,我聽到nic nic豬係門外面‘um’左幾聲,好似好想入黎咁,跟住老公第一個搞掂d野,跟住一出房,佢就好開心咁行去老公度,不過我都係冇理佢,繼續係房化妝,咁老公出門口先啦,同我搞掂,我行出房,隻死仔冇歡迎我,都仲係靜靜咁係遠一遠望住我,不過我入廁所gel頭,佢就跟左入黎又想拎d襪出去玩,我咪乘機鬧佢,同埋捉返佢出廳囉,跟住一路著鞋一路都仲要鬧,你咁鐘意咬,咬咬咬,咬爛晒屋企d野啦,咬啦咬啦,咩都咬啦,跟住連平時我臨走一定會同佢講既「乖喇,nic nic豬,媽咪放工就返架喇」,都冇同佢講,眼尾望左佢一眼,我就走人,到呢一刻,我都仲係有d嬲
不過老公應承左買過大妹比我,但係宜家被nic咬到變殘廢既大妹都唔會唔要,可能兩隻一齊囉,唔知呀,總之我宜家都仲係好嬲呢隻死仔啦,真係激死我呀!!!!
Wednesday, June 27, 2007
回歸10年
睇到有朋友係自己blog度講10年,令我諗起宜家日日電視都講緊10年呢個話題,我都好想係呢個時候諗下我10年前做緊d咩 1997年18歲,覺得自己真係大個女,自己去拎身份證,因為當時太樣衰,所以張身份證真係好核突,我係十分唔願意既情況下比返我張兒童身份證d職員,真係有d後悔我冇copy一張做留念,因為11歲個張身份證真係幾靚女架,卡卡(好彩因為有智能身份證既出現,我終於可以係上年拎過一張新身份證,仲要影得都ok既,好過18歲個樣,嘻嘻) 97年既上半年我記得係過得好胡混,因為當時係過緊honeymoon form 6,唔知點解以前d人會話form 6係honeymoon架,其實升左上F.6應該仲要比心機過考會考,因為d野真係深好多,難好多,但係我呢d懶人又點會努力讀書呀,考完會考好似就完左咁,升上F.6係我意料中事,一直都覺得可以憑住我自己既小聰明又可以過關,加上我要係pure math上面鋒芒畢露,所以我只專注pure math同applied math,其他既科我真係好冇心機,最終就搞到大學時讀唔到一d想讀既科,同埋係97既上半年,我居然好認真咁暗戀一個同學,佢好叻,佢樣樣野都好突出,係得pure math我係可以好過佢,所以我更加努力讀我既math去教呢個男同學,爭取多d傾計既機會,不過好境不常,雖然我都feel到佢對我都有d野,不過佢F.6尾就話要移民,所以同佢亦都從來冇開始過,不過因為呢個男同學,令到我有努力讀過書,所以由不嬲都係考十幾既我,冇端端考到個第8返黎,仲要係同佢一樣(佢不嬲都係考三甲架,不過因為移民,佢都冇咩心機考最後呢個試),呢次係我中學階段入面考得最好既一次,簡直係奇跡. 亦都因為呢個男同學,我開始成日上網玩,因為我想夜晚都同佢ic蕉呀嘛,點知就係呢個時候,識到我第一個男朋友,唔諗都真係唔記得,原來我同佢識左10年,原來10年係過得咁快,初初開始既時候,大家又點會諗到,10年後我已經嫁左比我深愛既肥豬,而你,我唔知你仲係唔係同緊一個由唔愛變極愛既女人一齊,總係唔知點解曾經心深過既情侶點解分手後一定要變成陌路人呢?不過無論有冇答案都好,我都唔會介意亦都唔會深究,總之宜家我日日都有一個極愛我既老公同我一齊,我就好心滿意足,我係呢一刻,真係覺得自己過得好開心,好幸福,同肥豬結婚係我人生中其中一個成就(因為我將會有更多更多成就,所以呢個係我其中一個,不過無論將來係比宜家好定係比宜家差,我都相信只要有老公係我身邊,我就已經夠了)!!!
至於97既下半年,我呢d懶人先識死囉,覺得好似好快就A-Level但係又樣樣野都好似唔係好識,同埋跟本係唔夠時間教書架,我最叻既pure math,F7先死去教differenation,F5個底已經唔係太好既我,宜家覺得呢個topic好難好難,到真正考既時候,我又因為太想呢part可以好d,所以花左好多時間去讀,搞到algebra個一part好似洗左腦咁,連自己最有信心既一part都衰埋,仲成日妄想自己可以pure math攞B,真係發夢都冇咁早喇,至於applied math,其實不嬲都讀得好好,我真係handle得到,好衰唔衰,升左上F7,教我地個亞sir冇端端轉校,變左個唔識教math既廢柴教,咁死得啦,applied出面好少地方有得補習,你叫我自己讀咩,我連少少background都get唔到,我真係好難自學架喎,下半年就係o係惶恐之中過渡,轉眼間好快就去到1998,1998年係入左地獄BU既一年,呢3年令到我唔想再讀書,亦都令我冇信心再讀書,稱之為夜暗3年,過左呢3年,好似就開始好返少少喇.
Tuesday, June 26, 2007
有驚無險的第一次business trip
不過今日,大家姐又打黎話亞May(travel agent)同佢講,去得到既機會好細,咁就死啦,點算呀?唔可以唔去架喎,大家姐都好醒架喇,叫佢check check check,check下早d呀,遲d飛有冇位啦,都係冇,唯一有既就係JL齋相票,盛惠4630一位,唔計酒店喎,初初我地睇中既package再加多住既酒店,三個人都唔駛12000,宜家實在太貴,於是我又發揮我既小宇宙,操控我兩個家姐同我做野,一個就返tko既旅行社問,一個就去銀行中心問,因為我要做facial,我就set左個budget比佢地,如果唔貴個某一個數就同我confirm啦,我覺得我好似真係做生意囉,於是我做完facial就打比其中一個家姐就聽到個好消息就係機位confirm左,宜家只係等酒店confrim就ok喇,價錢比原先貴左3k,不過都好啦,宜家都仲係11去15返,同我地既schedule一樣,而且仲可以早少少上機,之前book既係9:10上機,宜家坐NW,8:30就上機囉,當早左幾個字要貴d啦,end up係有驚無險既情況下,我既首次business trip總算順利.
(我真係覺得自己係好叻架,係我大家姐仲講緊佢好唔開心同埋唔知點算既時候,我就即刻叫佢去同我搵旅行社同埋叫二家姐去銀行中心囉,我相信過多一日我大家姐都應該會諗到呢件事,不過已經慢左少少啦,我發現做左幾年project manager,我problem solving既skill真係都算ok,雖然都唔算得上好叻,不過至少個腦轉得快囉,哈哈,我又再一次讚自己醒喇,真係唔得我死呀~~哈哈)
Facial
尋日佢打比我,問我可唔可以早d到,邊得呀,我已經book 6:30,叫好早架喇,如果唔係宜家resign左,我都唔敢唔理咁多,6:00即走架,所以我reject左佢既要求,話6:30已經係最早
首先講下個地方先啦,其實就係金都隔離既大廈,好舊個d呀,一入大廈就非常唔鐘意,因為真係太舊,上到個層樓,差不多行左一個圈先見到佢地個單位,我覺得自己好似去左工廠大廈咁,好啦,按鐘入去,一開門我都打左個突,入面好黑,見到亞表姪女同埋佢老板,仲有一個男人,佢地個個都好似好熱情咁,我好驚呀,最得人驚係個男人,雖然佢真係好nice,不過佢既熱情令我覺得好恐怖,後尾證實左呢個男人真係老板既老公,我都估到係架喇,不過身為一個男人,我覺得佢當我透明係最好既,我都幾唔鐘意係d好似係屬於女人既地方見到一個男人,個嚇人度係同我係女廁見到男人一樣咁得人驚,嘻嘻
由於我好急,所以我坐都冇坐就入左toilet,出返黎,老板就叫我揀做咩facial,望一望個價一d都唔平,最平都係290,跟住有d係3xx,有d係4xx,連5xx都有,佢一開始就介紹我做個美白水份facial,不過我驚佢d唔知咩美白,所以唔敢做,跟住我就問個膠元蛋白係有d咩,原來係敷紙個隻mask,我最唔鐘意呢d架喇,我覺得好似冇敷過咁,跟住我話我鐘意敷軟模多d,佢就介紹左個460既比我,話唔知好咩成set,呢個好好,是但啦,我估佢點都會比discount我,所以460都是但啦
一開始係我表姪女同我洗臉,跟住反左一陣,到steam既時候就開始係老板做返喇,其間亞表姪女係咁同我傾計,17歲既小妹妹真係得意,成日都話我好靚(落左妝冇可能係好靚囉,加上我近期有一邊面係勁多瘡),跟住又叫我比隻手佢睇下,一睇就話真係好靚呀,要整幾耐架?要幾多錢呀?2百幾得唔得呀?我就答佢整左3個幾鐘,今次好多石,所以要3百幾,佢就即刻話,嘩,女仔既錢真係好好搵,咁就3百幾,其實我心諗我整都唔算貴架喇,有人估過我要整成千蚊一次架,卡卡
佢睇睇下我隻手,又忽然話:「你d手指好長好幼呀,我個d好粗架」,我都唔知點答佢,我唯有話:「係咩?都唔算好長啦,宜家肥左,d手指都肥左好多架喇」佢又話:「唔係呀,好長架喇,d人話手指長又幼既人係好幸福架」我心諗,係咩?我剩係聽過手掌好肉既人係有錢人囉,肥豬正正係擁有一隻肥手既人,哈哈
跟住再講再講,又講下佢同佢家姐細個時,我地陳家三姐妹有帶過佢地去海洋公園玩,佢覺得好得意,好開心,睇返d相都覺得開心喎,咁又講下佢亞爸有幾鍚佢地(我知我表哥,即是佢亞爸真係好鍚佢地兩個架,雖然唔係大富大貴,冇咩野可以比到兩個女,不過佢真係盡佢做爸爸既責任同努力去照顧佢地同鍚佢地,相反佢地亞媽就好唔生性),再講講下,佢又無端端話好想快d結婚,我問佢點解,佢話好想30歲前結婚,我就話好易姐,不過就千祈唔好因為要30歲前做呢件事而是但搵個人結婚,佢又好似明,又好似唔明咁,我都唔知點同一個17歲既妹妹講結婚呢回事,再講講下,我諗係我影響左佢,佢猛話佢要個好浪漫既婚禮,我話好呀,你比心機呀,跟住又話我結婚時好靚,好開心,好浪漫,我當時即刻“叮”左一下,哦,因為參加左我個夢幻婚禮,所以佢對結婚好有憧憬,我只係同佢講,結婚係好長遠既事,一定要諗清楚,個個人鍚你,愛你,對你好,你先好嫁佢,個人浪唔浪漫唔係最重要,最緊要係對你好,你明唔明呀?佢又好似好明咁,又識得話宜家又冇事業又冇錢,都唔知點結婚,我就再同佢講,你仲有好多年時間,慢慢黎啦,唔駛急,第日你結婚時可能仲開心,仲浪漫架,10年後既婚禮同今時今日又會好唔同架喇,講講下我都唔知點樣終止左呢個話題喇.
我只係知道亞老板好比心機同我針清同埋電眼睫毛,第一針清方面其實都唔算痛,同埋end up整完都唔係好腫,我覺得手勢都ok既,不過係咁既地方用咁既價錢,我覺得好貴,同埋我唔會繼續做,第二,電眼睫毛其實我係好唔想架,不過亞表姪女叫左我幾次,咁就是但啦,反正都好快變返正常,點解我唔鐘意電呢?我就係覺得好假囉,同埋會整短左我d眼睫毛架,因為正常你自己夾,只係個根向上翹,咁你條睫毛係唔會彎到向返住你對眼架嘛,咁當你用埋mascara d睫毛咪好似太陽花咁向看伸長囉,宜家電完之後全部都彎到個尾尾係對住我自己隻眼,咁就算我用mascara增長呀,佢都係對住隻眼,完全冇左向上伸長既效果,真係唔得你死,當我用返mascara既時候就發現對眼冇之前咁大,好唔鐘意,都唔知幾時會直返,等我每晚洗面既時候都輕輕拉下佢,等佢直得快d先得
到最後埋單時,佢比得個9折我,我覺得太少囉,連埋電眼睫毛一共用左我520,好唔抵好唔抵,舒服我又唔可以話唔舒服,不過個環境令我覺得佢係應該值200囉,再加上我問左一次係用咩brand既料,佢又好似聽唔到咁,咁我都冇再問喇
後記: 忽然令我好想join之前係cwb試做過既一間公司,呢間公司環境唔錯,同我做既人都好好,幾細心,同埋唔會太貴,佢唔係join course,佢係買5000既package,好似會送多1000定2000啦,跟住你每次去,佢就睇下你個日應該做咩facial,或者你自己揀facial去做,每次扣數,好似我去做甲咁囉,我覺得都ok架,最緊要係佢真係幾舒服,價錢又ok,同埋我知佢係用咩料嘛,covermark一共仲有23次facial未做,真係好想唔再去做,不過肥豬覺得我好嘥錢,所以我都唔敢話要去第二度開course喇,唉~~~
唔買唔買都唔知點解仲要繼續買
係過去兩個星期入面,我又買多左6件衫,好得人驚,我諗…我想…我應該…我要收手了上yahoo買既oops衫,我睇左呢個人好耐,我見佢d野都幾靚,不過好似貴貴到,但係我終於都等佢到平喇,一件係半價,一件係6折,我仲要request買兩件平d,佢真係平多左少少比我,仲要包我掛號,呢個人真係ok,可以繼續留意上次bv.blu唔鐘意件綠衫top換返黎既唔衫唔裙,其實同之前買既oops蝴蝶結衫好似,不過冇咩好揀,呢件算係最鐘意架喇(好皺唔係因為件衫唔靚,係因為我已經著過洗過,但係又冇燙就影相)
又係去左我好愛既家樂日本衫shop買既,條裙好靚,真係愛不釋手,睇真d個花真係好正架,yen價係14xxx,宜家699仲有9折,真係好抵架.仲有一件oops既top,呢d top好呀,肥一肥都著到,又唔會好熱,返工又得,去街又得,good呀!
係tko既momo house買,話說呢間shop之前係cwb都有,我都有一次同舊同事一次過買左好多件衫,不過我再想去時,發現佢已經唔見左,原來開左去tko,真係奇怪,其實又唔係好鐘意呢個shop,不過真係好想買件衫襯返上次浮誇桃紅裙喎,所以買左一件啦(上圖),不過返到屋企先見到有d問題,想換另一件,再去既時候就見到一件jill stuart既top(下圖),質地唔錯,仲要唔貴,我一心諗住就算唔係真野,呢個價都真係ok呀,所以就買多左一件,不過兩件都比我塞到皺晒,因為我買左返屋企一直都冇放佢入衣櫃,一直都係比d野塞住左,所以好樣衰,哈哈
我的Jill Stuart Collection
買買下,我已經有一堆Jill Stuart既化妝品,成為左我既Jill Stuart collection,我會為呢個collection再添新成員架喇,你地等我呀,哇哈哈
用後感:其實買左一堆野,我都只係開左shadow黎用,個個色都有用,佢最好既地方就係夠閃夠shape,真係好易上色,係非常非常好用既shadow,比起我以前好愛既kp,我覺得jill係超正,又容易handle,仲有塊鏡我都有日日用架,不過都係鏡一塊,我又冇覺得佢會照得我靚d,其他野暫時都仲係收藏,個胭脂個個買左既都話好用,但係因為我係出街先開始化妝,所以我遲遲都未開黎用,不過應該係我出發前,我會用一次,試下係唔係真係咁好,可能我會買埋橙色返黎,哈哈~~
Monday, June 25, 2007
火拼MTM
點知上個星期又收到可靠消息下個月會加價,真係唔得佢死,都已經貴架啦,仲加,點好點好,點都會去買多一次,睇下用得幾耐得幾耐架啦
好啦,擇好良辰吉日就決定今日去,仲要搵埋老公做我friend get friend既人選,哈哈
一放工我就去左mtm先,費時搞得夜啦,老公最終要7點先放工,我都差不多傾好晒我有咩要買架喇
其間Gloria都覺得我左邊面既細瘡真係好多,佢suggest我日日用有少少消炎既水份mask,跟住一個星期用兩次消炎mask,希望快d可以令死人瘡消失,跟住佢都有介紹我最貴既Botimate eye serum,我明明係esd到話左我決定唔買架嘛,因為維尼太話去黑眼圈好,姐姐就話冇咩用,咁我用左三盒eye mask都冇咩用,所以都唔係好想買,但係佢一話可以去眼紋,我就真係好有興趣,係mtm度照塊鏡,其實真係好似Gloria咁講,我黑眼圈其實唔嚴重,反而有少少眼紋,又係喎,又真係有少少喎,不過好明顯,用左mtm半年,眼紋真係冇咁深,所以,所以好啦,買就買啦,反正佢話可以用8個月,都算係一個好長既時間呀,再揀揀下,我又問佢有冇野可以收毛孔,佢就介紹我Botimate既serum,不過呢支會慢d,兩個半至三個月先見效果,但係佢講得真係好好囉,又話真係將底層收緊,所以收毛孔會long last d,如果我只係用面頰位,一支可以用一年,唉~~算啦,試一試啦,如果真係可以收到我面既毛孔,2500都真係要值得囉
經過一輪喪買之後,肥豬老公終於出現,佢係負責填member form(其實係我填)同埋比錢,哈哈
等呀等,等左都有20-25分鐘先blend完我既野,對完貨就走人,等既其間,老公係咁問我點解唔走,跟住我又答返佢,你比完錢見我有野可以拎走咩?走走走,走咩呀,佢都真係short架
用後感: 新既serum感覺良好,好似好快吸收,希望真係有用啦,不過我覺得自己即刻靚晒,哈哈.Re-blend既cream非常好用,簿身左好多,感覺好舒服,同埋好似有一盒新cream用咁,好好呀~~~
火拼mtm既戰績
開晒盒再影多張,死未?
送既靈芝沖涼travel set,個味好香,Gloria話係冇得賣既
Saturday, June 23, 2007
很累的一天
於是我地就去左沙田宜瓜睇下有冇啱既傢俬可以放係nic house,行完宜瓜其實我真係好攰好攰,不過我真係要買支卸妝油(200),所以一定要行去新城市廣場,咁行得過去,又想去西田睇下d日本童裝,於是又行行行啦,途經豬2000見到有見背心都ok,又唔係貴又可以襯底,所以又買左(156),去到西田,睇完要睇既野,行過ans,我發現我真係好需要一把cut uv既超輕遮,所以就揀下啦,揀左一把都幾令又唔會太貴既就買買買(162),之後走既時候見到kose,我就去買埋一直都好想買返既痴黑頭mask(150).上左巴士之後再諗一諗,嘩,樣樣野都係百幾二百,不過買買下原來都買左成700架喇,駛錢真係好快,不得不套用姑姑既名言
「駛錢係光速,賺錢係龜速」真係一d都冇錯~~~
對不起,大妹!!
比人罰都仲要笑既死仔nic


text:
在台灣幾天,幫襯7仔最多,佢哋好多時都俾發票啲顧客,買枝水有一張,買杯咖啡都有一張.身為香港人費事煩費事丟,所以都習慣話唔要發票,然後佢啲售貨員就好奇怪咁望住你.
我同朋友都覺得奇怪,唔要發票啫,駛唔駛咁望住我哋吖.後來俾我發現咗呢個箱,原來佢哋會收集發票,然後轉為善款去幫啲弱勢社群.嘩!原來我錯過咗好多幫人 o既機會,雖然我唔知佢哋係點運作,但幫到人無所謂啦!
所以之後,我哋都係咁儲發票再丟入呢啲箱度,估唔到佢哋有呢個咁好 o既做法!
無論去到邊,我都好鍾意睇人哋便利店啲飲品雪櫃,因為好靚o架!一定係五顏六色,花多眼亂,目不暇給.而且一定會有好多喺香港見唔到 o既嘢,恨不得一嘢買哂返屋企!
台灣係一個幾環保 o既地方,係好多公眾地方都唔會有冷氣,同埋燈!我哋每朝神咁早就出去玩,行地下街到車站,可以烏燈黑火.心諗如果有劏死牛咁就慘嘞!當你由一個出口行去另一個出口,唔係誇張,你真係會有逃出生天 ,獲救 o既感覺!
到美國雪糕文化館,你會睇到呢塊星星牆.Bigtom係一隻美國雪糕名牌,好諗有啲似 Haagen Dazs咁,有好多名人會食,然後再送一顆星俾佢哋.至於點分配就真係唔知,點解Nicole Kidman係櫻桃香草?Tom Cruise係加州香餅?如果我都一顆星,一定會係士多啤梨,就我唔要,都會有人自動offer俾我.其實,我都好鍾意藍苺,西瓜,香芋同埋呍喱嗱呀!
台灣好多產品都有會可愛 o既代言人.呢間係一間賣yogurt o既舖頭,但佢個代言人真係cute到爆!
喺出戰永康街嗰時,因為太早,好多舖頭都未開門,無得shopping,但經永康公園見到呢嚿石.好有紅樓夢入面楔子所描述,大概係話天地之初,女媧搵幾嚿仙石補天,最後只剩一石留在大地,嗰嚿仙石因為得唔到寵幸所以鬱鬱不志,有朵花見到就安慰佢,呢件事俾女媧見到,深深感動,重新寵幸仙石同埋嗰朵善良 o既花,千萬年轉世後就變成林黛玉同埋賈寶玉嘞!
講到呢到,朋友話我熱到傻咗!
怪樹一棵,唔知係天生定係人用 o既呢?
好令人懷念 o既郵箱,而家 o既郵箱都正正方方,以前圓筒型嗰啲唔知去哂邊呢?
台灣啲重要地標o既地圖大多數都刻喺地下度,所以當你耷低頭會發現好多呢啲地圖.而香港呢,一般都係印喺標柱度,你要頭噩噩咁望.究竟係香港人太高 (?!)定係台灣人太矮呢?
喺台灣 o既西門町見到 Batman 同Nokia crossover o既廣告,batman嗰張相係香港無o架!勁型呀!唔好理佢哋台灣張套戲譯成點樣,但佢哋張廣告掛喺呢度真係正到爆呀!電視係播緊 Ma Ma Mia!o既預告,佢哋俾香港早上映,真係幸福呀!我要等到9月先有得睇!(嗚!)
咁啱 Batman 同 Ma Ma Mia!o既廣告相映成趣,套用佢哋套戲 o既對白:Why so serious?盡情跳無,盡倩奔放啦!
我相信講出嚟一定會俾人笑,但係真 o架!我喺台北車站蕩失路呀!其實話佢好複雜又唔係,話佢好簡單就一定唔係,否則我點會蕩失路吖!去過咁多地方都未試過蕩失路,今次真係老貓燒鬚嘞!總之我哋喺頭兩日都喺台北車站入面兜兜轉轉,結果我哋決定走上地面容易啲.到咗第3,4日由於係搭捷運 o既關係,完全無問題.所以朋友話香港人係適合搭地鐵 o架!
但最奇怪o既係,我哋兩個不停咁俾人問路,乜我哋個樣似好識路咩?我哋連台北車站都搞唔掂喎!咪玩啦!我哋兩個懵盛盛咁,都仲要俾人問路,想點呀台灣人!我都未問你,你就問我,想先發制人呀!唔好搞我啦!我唔識呀!
呢一雙紅彤彤,火辣辣,香噴噴,慶烚烚 o既膊頭就係我台北之旅 o既戰利品 / 戰績!一隻普通 o既手,佢擁有3截色,就好似以前細個食嗰隻穿梭機3色雪條.亦都係牛排 o既生熟程度:上面係10成 ---> 中間係7成 ---> 最低係5成熟!任君選擇!
無論去到邊,我都習慣用背囊,因為方便,耐用,裝嘢又多,而且揹起上嚟無咁累,可以揹喺前面,揹喺後面又得!但原來都係一個好明顯 o既 icon / signal嚟o架!
話說喺十分 o既時候,有位叔叔問我哋係唔係香港人,因為只有香港人先會用背囊,台灣人會用小包包 / 斜包包,而日本會用一啲好似飯盒袋之類 o既嘢.之後我哋都有留意,原來台灣人真係唔係好用背囊,連返學都係用斜包,而賣袋嗰啲舖頭又真係無背囊賣,就算有都係一個起,兩個止.
就因為咁,我哋見到啲人就喺咁講:
佢係台灣人嚟呀,用斜包 o既.
係唔係呀?
係呀,十分叔叔講 o架;
佢可能係日本人或者韓國人,用小包包 o架!
係喎!
淨係咁,我哋逢係喺路上定係搭捷運,我哋都喺咁講,喺咁笑!